
PRATARMĖ 


Dažnas Lietuvos miestas, piliakalnis ar ežeras, net didesnis 
akmuo turi savo legendą. Tai mūsų protėvių žodinės kultūros 
palikimas, perduodamas iš kartos į kartą. Jūsų rankose legendų 
ir padavimų knyga apie Lietuvos geografinius objektus: 
riedulius, ežerus ir upes, kalvas ir piliakalnius, miestus 
ir kaimus. 

Leidinio idėja kilo keliaujant su mokiniais po gimtąjį kraštą. 
Pastebėjau, kad įvairiose ekskursijose ir išvykose vaikams 
sunku klausytis gido pasakojimo, jei jis būna perkrautas faktais 
ir datomis, prikaišiotas nesuprantamų moksliškų žodžių. Bet 
užtenka pradėti pasakoti legendą... Stebuklinis pasakojimas 
visuomet užburia — jis verčia suklusti, nes čia svarbus 
kiekvienas žodis, įdomi menkiausia detalė, nukelianti klausytoją. 
į nepažintą ir paslaptingą praeities pasaulį. Todėl šią knygą 
pirmiausia skirčiau mokytojams, pasiryžusiems vesti savo 
auklėtinius legendų takais. 

Padavimo ar legendos skaitymas, pasakojimas per 
geografijos pamokas gali būti puikus mokinius aktyvinantis 
metodas. Pamokos pradžioje išgirsta legenda sužadins jaunimo 
susidomėjimą ir kūrybingumą, padės lengviau įsiminti objekto 
pavadinimą, kilmę, geografinę padėtį. Bet svarbiausia — kuo 
didesne įvairove ir paslaptimi mokytojas apgaubs vadovėlio 
pasaulį, tuo dažnesni svečiai jame bus mokiniai, tuo gyviau 
ir natūraliau vyks geografijos ir jauno žmogaus dialogas. 

Knyga pravers ir būsimam pedagogui — studentui, 
ir ekskursijų vadovui, o ir kiekvienam, kas mėgsta keliauti 
mūsų krašto keliais ir takeliais. 


Gitana Kazimieraitienė 

DRUSKININKAI 


Druskininkų savivaldybė 


Drūskininkai — kurortinis Pietų Lietuvos miestas pasienyje su Gu- 
dija, nuo 2000 m. — savivaldybės centras. Aplinkui banguojantys pušy- 
nai kartu su smėlynais, Nėmuno, Rūtnyčios, ežerų, ežerėlių vandenimis 
formuoja ypatingą mikroklimatą. Tačiau Druskininkų kurortas kadaise 
įsikūrė dėl ten trykštančių mineralinių šaltinių. Dar XVIII a. sūriuosius 
apylinkių vandenis gydymui pritaikė Drūskininkų gyventojas Sūrutis. Jis 
dideliuose kubiluose šildydavo sūriųjų šaltinių vandenį, paskui išpilsty- 
davo į mažesnius ir į šiuos sodindavo ligonius. Tuometinis Lenkijos ir 
Lietuvos karalius Stanislovas Augustas 1794 m. išleido dekretą, kuriuo 
Drūskininkai buvo paskelbti gydomąja vietove. Tačiau tikru kurortu jie 
tapo tik XIX a., kai Vilniaus universiteto profesorius Fonbergas ištyrė 
šaltinių vandenį ir pasiūlė caro vyriausybei steigti čia gydyklą. 1836 m. 
Rusijos caras patvirtino miesto plėtros planą — tai kurorto gimimo data. 
Labai sena legenda aiškina, iš kur Druskininkų apylinkėse atsirado sū- 
rieji šaltiniai. 

Ant aukšto stataus Nėmuno kranto stovėjo garsi Liškiavos pilis. Kartą 
tos pilies valdovas su dvariškiais medžiojo anapus Nėmuno. Medžiok- 
lė buvo sėkminga. Atsidėkodamas dievams kunigaikštis ketino nušauti 
sakalą. Visi susirinko ant Nėmuno kranto, kur buvo paleistas sakalas. 
Kunigaikštis šovė, ir paukštis, strėlės pervertas, krito į Nėmuno vandenis. 
Pilies valdovas puolė paskui auką ir paniro. Kilo sumaištis, visi manė, 
kad jis nuskendo. Labiau už kitus išsigando ir nusiminė kunigaikščio 
žmona. Ji bėgiojo Nemuno pakrante, šaukė savo vyrą gailiai verkdama, 
sūrias ašaras liedama. Po kiek laiko iš vandens su sakalu rankose išni- 
ro kunigaikštis — jis buvo gyvas ir sveikas. O toje vietoje, kur nukrito 
kunigaikštienės ašaros, iš žemės ištryško sūrieji šaltiniai. Čia įsikūrė 
Druskos miestas — Drūskininkai. 

DAUGAI. MERGOS AKMUO 

Alytaus rajono savivaldybė 

Rajono savivaldybės rytiniame pakraštyje, 22 km nuo Alytaūs, prie 
Daūgų (Didžiūlio) ežero įsikūręs nedidelis Daugų miestelis. Pustrečio 
kilometro nuo jo Salos pusiasalyje, prie Didžiūlio, pilkuoja suskeldėjęs 
ir apsamanojęs mitologinis akmuo. Jis vadinamas Daugų, arba Mergos, 
akmeniu. 

Pasakojama, kad Salos dvarą valdant grafui Brastauskui, buvo tiesia- 
mas Velnio tiltas. Akmenis tiltui baudžiauninkai turėję plukdyti iš labai 
toli, per Didžiūlio ežerą. Viena mergina neištvėrusi atsisakė šio darbo. 
Už tai grafas įsakė nuplakti rykštėmis jos tėvą. Negyvai užplaktas tėvas 
prieš mirtį savo dukterį prakeikė: „Kad tu akmeniu pavirstum.“ Taip ir 
atsitikę — mergina bematant suakmenėjusi... 


PUPASODIS. ŽILVIOS PILIAKALNIS 

Alytaus rajono savivaldybė 

Pūpasodžio gyvenvietė yra rajono savivaldybės pietvakarinėje dalyje, 
12 km nuo Alytaūs. Šalia teka Žilvios upelė, o jos kairiajame krante 
stūkso Žilvios, arba Pūpasodžio, piliakalnis. 

Pasak legendos, šis piliakalnis — tai karalaitės Žilvelės tėviškė. Kara- 
laitę pasiėmęs Perkūnas. Kiekvieną pavasarį jis mums primena karalaitės 
vardą, nes danguje brėžia ugninį „Ž“ ženklą. 

Kita legenda byloja, kad piliakalnyje gyvena 70 čia buvusios tvirto- 
vės kareivių, kurie dėl savo bailumo buvę užkeikti. Švento Jono naktį 
jie išeina ant kalno pasivertę zuikiais. Medžiotojai giriasi į tuos zuikius 
šovę, bet jokia kulka jų neliečianti, mat jie užkeikti. 


PAPĖČIŲ PILIAKALNIS 

Alytaus rajono savivaldybė 

Papėčiai — nedidelis kaimelis rajono savivaldybės vakarinėje dalyje, 
netoli Obelijos ežero, 28 km nuo Alytaūs. Apie šalia esantį Papėčių 
piliakalnį pasakojamas toks padavimas. 

Rytiniame piliakalnio šlaite buvo išlindęs grandinės galas. Suėję žmo- 
nės traukė tą grandinę, tačiau ji trūko ir galas įlindo į piliakalnio vidų. 
Kas bandydavo tą grandinę judinti, tas būdavo įtraukiamas į kalno pože- 
mius. Manoma, kad po piliakalnio giraite slypi nugrimzdusi bažnyčia. 

PAPĖČIAI. LAUMĖS AKMUO 


Alytaus rajono savivaldybė 


Metelių regioninio parko teritorijoje, prie Papėčių kaimo vakarinio 
pakraščio, Mėtelio ežero terasos šlaite įstrigęs tamsus granitinis kiaušinio 
formos riedulys, vadinamas Laumės akmeniu. Jo aukštis siekia 2,1 m, 
apimtis — 10 m. 


Pasak legendos, senų senovėje prie Mėtelio ežero stovėjo sena su- 
krypusi trobukė, o joje gyveno burtininkė Laumė. Niekas nežinojo, nei 
kada ji gimusi, nei kas jos tėvai buvo, nei iš kur ji čia atsirado. Ji turėjo 
gal šimtą, gal pusantro šimto metų, atrodė sena sena, bet vis nemirė, 
nors žmonės kiek kartų buvo tarę, kad jos nebėra. 

Ilgai niekas nematė burtininkės paežere vaikščiojant, nei pirkutėj švie- 
sos žibant. Sumanė kaimo moterys nueiti Laumės pažiūrėti, bet trobelėje 
jos nerado. Sugrįžusios į namus paleido dar daugiau gandų apie burtinin- 
kę, dar daugiau visokių baisybių papasakojo. Po tų jų kalbų trobelė dingo, 
ojos vietoje žmonės išvydo didžiulį akmenį. Ir dabar žmonės lenkia šią 
vietą, jei prireikia vakare ar naktį važiuoti šalia esančiu keliu. 


LIŠKIAVA 


Varėnos rajono savivaldybė 


Liškiavū — miestelis pietvakariniame rajono savivaldybės pakrašty- 
je, Dzūkijos nacionalinio parko teritorijoje, 8 km į šiaurės rytus nuo 
Drūskininkų, Nėmuno kairiajame krante. 


Pasakojama, kad Liškiavos pilis buvusi sumūryta iš didžiausių rie- 
dulių — nė vienoje kitoje Lietuvos pilyje tokių nesą. Žinoma, kad tai 
milžinų darbas. Neva joje paslėpti didžiuliai turtai, o požeminiai tuneliai 
veda į kitą Nemuno krantą. 

Pasak legendos, Liškiavos pavadinimas kilęs nuo kunigaikščio Liškos 
Žibinto. Jis, paties Jogailos lieptas, nužudė didįjį kunigaikštį Kęstutį — už 
tai gavo šias žemes. Tačiau netrukus Liška pats buvo nužudytas Kęstučio 
šalininkų. Jo žmona ilgai gedėjusi savo vyro — liejusi sūrias ašarėles, 
kurios virtusios Drūskininkų mineralinėmis versmėmis. 

VARĖNA 


Varėnos rajono savivaldybė 


Varėnė — miestas Lietuvos pietuose, prie Meikio ir Varėnės upių, ra- 
jono savivaldybės centras. Istoriniai šaltiniai rodo, kad Varėną įkūrė 
Lietuvos didysis kunigaikštis Vytautas: dviejų upių santakoje pasistaty- 
dino medžioklės sodybą. Yra žinomi Vytauto laiškai, rašyti kryžiuočiams 
Varėnojė 1413 m. Vėliau čia iškilo dvaras, priklausęs Lietuvos didžiojo 
kunigaikščio iždininkui Bžostovskiui. Prie dvaro atsirado miestelis. Ta- 
čiau apie Varėnos įkūrimą byloja tokia legenda. 


Kadaise gyvenusi medžiotojų ir žvejų gentis. Ją globojusi deivė Va- 
rėnė. Promotė padėdavusi žmonėms išgyventi. Pasivertusi lydeka ji va- 
rydavo žuvį į tinklus. Miške persikūnydavo į vilkę ir gindavo žvėris 
į medžiotojų spąstus. Kol žmonės buvo geri ir vertino savo promotės 
paramą, — atnešdavo aukų, — viskas sėkmingai klojosi. Vėliau žemės 
gyventojai pasidarė ganėtinai stiprūs ir išpuiko: nebeskyrė pakankamai 
dėmesio juos globojančiai Varėnei. Įskaudinta promotė paliko gentį. Vien 
upės, įtekančios į Meikį, ir gyvenvietės vardas tepriminė globėją. 


MERKINĖ 


Varėnos rajono savivaldybė 


Merkinė - sena gyvenvietė rajono savivaldybės vakarinėje dalyje, 
24 km į vakarus nuo Varėnos. Miestelis įsikūręs Nėmuno, Meikio upių ir 
Stangės upelės santakoje. Žmonės čia gyveno jau 10 tūkst. metų iki Kris- 
taus — matyt, apsigyveno vos nutirpus ledynams. Istoriniuose šaltiniuose 
vietovė minima nuo 1359 m., kai Merkinės pilį pradėjo pulti kryžiuočiai. 
Miestelis ypač išaugo ir suklestėjo XVI-XVIII a., tada jis jau turėjo Mag- 
deburgo teises. 1387 m. Jogaila būdamas Merkinėje suteikė Vilniui miesto 
teises. Kurį laiką Merkinė buvo apskrities centras, miestas, svarbesnis už 
Alytų, todėl tuo metu vadintas Dzūkijos sostine. Merkiniškiai ir dabar ją 
taip vadina. Iš tų didingų laikų atkeliavo viena legenda. 


Seniau Merkinė buvo labai didelis miestas, kaip dabar Vilnius. Joje 
buvo net trisdešimt trys bažnyčios, gyveno karaliai ir turėjo ten puikių 
rūmų pasistatę. Tie rūmai stovėjo ant kalno, kurį dabar vadina piliakal- 
niu. Jis šitaip atsirado. Ėjo seniau kažkokis karalius su didele kariuome- 
ne ir apsistojo klony tarp Merkio ir Nėmuno. Nakčia prisisapnavo tam 

Merkinės apylinkės 


karaliui, kad čia bus didelis miestas ir tam mieste reikia jam gyventi, 
jei nori būti galingas ir turėti ilgą amžių. Nubudęs karalius liepė savo 
kareiviams supilti kepurėmis didelį kalną ir ant to kalno viršūnės jam 
gyventi namus. Taip atsirado karaliaus rūmai, ir paskui aplink juos iš- 
augo didžiausias miestas. 


LIŠKIAVOS PILIAKALNIS 


Varėnos rajono savivaldybė 


Prie Liškiavos, Nemuno pakrantėje stūkso piliakalnis, Piliės kūlnu 
vadinamas. Ant jo tebėra Liškiavos pilies liekanų — vieno apskrito bokšto 
apatinė dalis. Manoma, kad pilis buvo pradėta statyti per kovas su kry- 
žiuočiais, bet darbai nutrūko po Žalgirio mūšio 1410 m. Apie šį piliakalnį 
sekama tokia legenda. 

Buvo trys broliai, dideli ir galingi karaliai. Vienas jų apsigyveno 
Liškiavojė, antras — Merkinėje, trečias — Puniojė. Visi jie buvo stab- 
meldžiai; ir visi žmonės dar čia buvo tada stabmeldžiai. Vyriausias jų 
visų buvo tasai, kuris Liškiavojė buvo apsigyvenęs. Jisai vedė raganę, 
vardu Vokė. Toji raganė, velnių padedama, per keturiasdešimt keturias 
naktis pastatė jam didelius akmeninius rūmus ir apvedė juos aukštomis 
sienomis. Žmonės tuos rūmus vadino pilimi. Tie rūmai turėjo trejus var- 
tus, ir tie vartai buvo iš gryniausio vario padaryti. Iš tos pilies po žeme 
buvo prakastas kelias į kitą Nemuno pusę. Kai kas sako, kad kelias 
ėjęs Raigardan ir net Merkinėn. Dar seniau žmonės pasakodavo, kad 
jie patys yra matę tą urvą, kuriuo po žeme kelias ėjo, ir yra juo nuėję 
kelias varsnas. Bet ten labai tamsu ir baisu, todėl toliau niekas eiti ne- 
drįsdavo. Liškiavos karalius, įsitaisęs tokius tvirtus rūmus, ėmė spausti 
savo brolius, panoro visai juos išvaryti. Žmones irgi labai skriausdavo 
ir plėšdavo. Ypač jo žmona Vokė, kuri mito tik mažų vaikų mėsa. Tada 
žmonės sukilo ir apgulė pilį. Daugel ten žuvo žmonių ir gal būtų pilies 
nepaėmę, nenugalėję to pikto karaliaus. Nes kad ir kiek jo kareivių dieną 
užmuša, nakčia Vokė, išėjusi ant bokšto, sušunka dideliu balsu, ir visi 
užmuštieji vėl atgyja. Bet atsirado vienas narsuolis, kuris prisėlino ir, kai 
tik Vokė pasirodė, šovė sidabriniu „guziku“ ir ją nukovė. Mat raganės 
paprasta kulka neima. Tuomet žmonės išgriovė pilį ir patį piktą karalių 
užmušė. 





Vaizdas nuo Liškiavos piliakalnio 

ALYTUS 
Alytaus savivaldybė 


Lietuvos pietinės dalies apskrities centras — Alytūs — tituluojamas 
Dzūkijos sostine. Tai šeštas pagal dydį Lietuvos miestas. Jis įsikūręs 
Nemuno ir Alytupio santakoje, kurioje dunkso ir nebylus praeities liu- 
dininkas — Alytaūs piliakalnis. 


Pasak legendos, ant jo stovėjusi medinė pilis. Ji priklausė šių vietų 
bajorui Raimoniui. Jo dukra Mirgrausėlė, neišpasakyto grožio vaidilutė, 
ir kunigaikščio Smūkninio sūnus Alyta karštai pamilę vienas kitą. Tačiau 
kartą pilį užpuolė kryžiuočiai ir žuvo visi Raimonio kariai. Pats Alyta, 
paslėpęs mylimąją už Gabijos kalno, padėjo savo jauną galvelę už tėvų 
žemelę. Mirgrausėlė dėl to taip graudžiai verkusi, kad ašaros upeliu vir- 
tusios ir į Nemuną sutekėjusios. Upelį žmonės Alytupiu praminę, o kai 
šalia piliavietės miestas išsistatė, jį Alytumi pavadino. 


MAKNIŪNAI. GAILINTO EŽERAS 


Alytaus rajono savivaldybė 


Rajono savivaldybės pietinėje dalyje, 15 km nuo Alytaūs, telkšo 66 ha 
ploto Gūilinto ežeras. Jo ilgis 1,9 km, didžiausias gylis 32,5 m. Ežeras 
yra rininės kilmės, jo krantai statūs ir aukšti, iki 15 m. Per ežerą teka 
Apsingė — Nemuno dešinysis intakas. 


Apie ežerą sklinda tokia legenda. Manoma, kad ežere, pačiame jo 
viduryje, giliausioje vietoje guli užkeikta skrynia su auksu. Tik kar- 
tą per metus, vasarą, Šv. Jono naktį, ji išplaukia į paviršių, atsivožia 
jos dangtis ir žėri, blizga auksas mėnesienoje, raibuliuoja su ežero 
vilnimis — laukia, kad kas atsiirtų, užkeikimo žodį tartų ir tuos tur- 
tus pasiimtų. Skrynia, savo laiką išbuvusi ežero paviršiuje, užsivožia, 
nugarma į savo vietą ir laukia kitos Šv. Jono nakties, kad vėl iškiltų. 
Tai atsitiko labai seniai, kai mūsų proseneliai dar nebuvo pražilę. Atsi- 
rado Gailintėnuose vienas drąsuolis, toks Šadžius. Užsigeidė Šadžius 
tų turtų. O daug kas apie juos ilgais rudens ir žiemos vakarais klegėjo, 
jų troško, bet drąsos trūko. Dar šnekėjo, kad kas paims tuos užburtus 
pinigus, tai ir labai graži mergina iš ten iškilsianti ir ištekėsianti už 
turtų paveldėtojo. Ar Šadžius norėjo tos merginos — sunku pasakyti, bet 
kad troško tų skrynios pinigų, tai tikrai. Tą Šv. Jono naktį ošė tamsus 
eglynas aplink ežerą, ir mėnuo lindo pro jo šakas, o Šadžius sėdi valty- 








ALYTAUS APSKRITIS 





je viduryje ežero... Suvilnijo ramus ežero paviršius, susiūbavo valtis ir 
iškilo skrynia. Atsivėrė dangtis — žėri auksas... Šadžius skuba prie skry- 
nios, kiša irklą į ją. Tačiau dangtis tik klankt, atkirto irklo galą ir garma 
į gilumą... Kad kilo bangos, vos valties neapvertė! Ir pats Šadžius vos 
nenugarmėjo į ežero dugną. Liko jam tik irklas be galo. 


MAKNIŪNAI. LYDEKINIO EŽERAS 


Alytaus rajono savivaldybė 


Rajono pietinėje dalyje, 15 km į pietus nuo Alytaūs, prie Makniūnų 
kaimo šiaurinio pakraščio yra nedidelis ežeras Lydėkinis, dar vadinamas 
Lydekinka. 

Apie Lydekinką yra toks padavimas. Čia buvęs dvaras, ant ežero aukštų 
krantų, o gal piliakalnio papėdėje, gyveno turtinga gražuolė mergelė, kaip 
ežerų balta lelijėlė. Ar ji nusivylė gyvenimu, ar jai nepasisekė meilėje, o 
gal jos jaunas bernužėlis raitužėlis iš karo negrįžo, tik įsakė tarnams kin- 
kyti į stiklo karietą pačius eikliuosius žirgus, apsirengė gražiausiais rūbais, 
brangiausiais papuošalais pasipuošė, sėdo į stiklo karietą ir vijo arklius kuo 
greičiausiai nuo stačiausių krantų. Nesusilaikė žirgai ir nuskendo giliame 
ežere su stiklo karieta ir jauna mergele. Nuskendo ir jos didis skausmas... 
Seni žmonės porina, jog jie tikrai yra matę ežero vandenyje tos karietos 
„dišlių“. 


AKMUO. UŽKEIKTA MERGA 


Varėnos rajono savivaldybė 


Akmuo - tai kaimelis rajono savivaldybės šiaurinėje dalyje, 12 km nuo 
Varėnės, kuriam vardą davė nepaprastas, legendomis apipintas akmuo. 


Pasakojama, jog tai suakmenėjusi nuotaka. Tėvai norėję savo jauną 
dukterį išleisti už turtingo senio. Tais laikais vaikai turėjo aklai klau- 
syti tėvų. Nors ir nemylėdama jaunikio, jaunoji išvažiavusi bažnyčion. 
Važiuodama pradėjo graudžiai raudoti: „Geriau aš nelaiminga akmeniu 
pavirsiu, nei už senio tekėsiu.“ Tik ištarusi tuos žodžius, tuoj akmeniu 
pavirtusi. 

Prie bažnytėlės sustingęs akmuo — piramidės formos, primena mer- 
ginos figūrą. Seniau vietiniai dzūkai, gerbiantys legendą, akmenį per 
šventes papuošdavo mergiškais drabužiais. Čia pasiguosti ateidavo ap- 
linkinių kaimų mergelės. 

Anot kitos legendos, tai suakmenėjęs žaltys, kuris pastojo kelią vie- 
nuoliams, norėjusiems apkrikštyti gamtmeldžius lietuvius. 


ŠVENDUBRĖ. VELNIO AKMUO 


Druskininkų savivaldybė 


Švendūbrė — senas gatvinis kaimas, 5 km į pietus nuo Drūskininkų. 
Minima nuo 1620 m. Kaimas įsikūręs legendinio Raigardo slėnio šiauri- 
niame pakraštyje. Pavadinimas vietinių žmonių kildinamas iš „šventosios 
daubos“. Šalia kaimo dunkso Velnio akmuo. Bioenergetikai teigia, kad 
Jis pasižymi ypatingu energetiniu spinduliavimu, nes guli ant skirtingų 
geotektoninių juostų sankirtos Žemės gelmėse. Dar manoma, kad čia 
prieš 600 mln. metų nukrito meteoritas, kuris išmušė kelių dešimčių met- 
rų skersmens duobę. Tą duobę seniai užlygino per mūsų kraštą slinkę 
ledynai, palikę riogsoti tik Švendūbrės akmenį. 


Legenda byloja, kad kartą velnias užsimanė akmenį per Nemuną per- 
nešti. Jam reikėjo to akmens, kad užbaigtų statyti Liškiavos bažnyčią. 
Nešė nešė, bet užgiedojo gaidys, metė velnias akmenį kur buvęs. Taip 


Velnio akmuo 

ir liko jis Švendūbrėje. Kiti sako, kad velnias nešėsi akmenį, nes norėjo 
Nemuną užtvenkti. Gerai, kad gaidžiai pragydo, tai išmetė riedulį kur 
papuolė, o būtų Druskininkai užlieti. 

Dar vienas padavimas pasakoja, kad žmonės senovėje žinojo, jog 
po akmeniu yra urvas. Kartą gyveno toks pavargėlis, bet jis buvo labai 
stiprus ir nieko nebijojo. Susirado kitą tokį pat vyrą ir abu išsirengė 
aukso ieškoti. Numanė, kad po akmeniu gali būti daug pinigų prislėpta. 
Švento Jono naktį abu pradėjo kasti po akmeniu. Kasė kasė ir prisikasė 
prie didžiausio urvo. Pradėjo lįsti tuo urvu, mato, urvas išeina į platų 
lauką, o ten stovi didelis miestas. Tuomet jie suvokė, kad pateko į Rai- 
gardo miestą. Mieste išbuvo tris dienas. Juos ten girdė ir valgydino, dar 
apdovanojo, tik liepė grįžus namo apie tai niekam nepasakoti. Sugrįžę 
namo vyrai negalėjo iškentėti ir apie viską, ką matė, papasakojo savo 
žmonoms. Sulig pasakojimo pabaiga abu kalbos neteko. Taip ir liko ne- 
byliai iki gyvenimo galo. 


RAIGARDO SLĖNIS 


Druskininkų savivaldybė 


Legendinė vietovė, pamėgta Mikalojaus Konstantino Čiurlionio, yra 
9 km nuo Drūskininkų Gūrdino link. Tai unikalus kultūros ir gamtos pa- 
minklas. Raigardo slėniu vadinamas staigus Nėmuno slėnio praplatėjimas 
iki 4-5 km. Jis susidarė prieš 13-14 tūkst. metų, kai atsitraukus ledynui 
to meto Nemunas suformavo čia platų slėnį. Vietovardis kilęs nuo žodžių 
„raistas“ ir „gardas“ (miestas) junginio. Raigardo slėnio legendos pri- 
mena pasakojimus apie „rojaus miestą“. 


Kadaise čia stovėjo turtingas miestas, kurio gyventojai labai mėgę 
ūžauti ir tuo užrūstinę Perkūną. Paleido vyriausiasis dievas savo žaibus, 
sugriuvo miestas ir prasmego skradžiai žemę su visais gyventojais. Nuo 
to laiko po žemėmis skambąs varpas tų prakeiktųjų, kurie iešką, bet 
nerandą išėjimo iš požemių karalystės. Tas išėjimas užverstas didžiulių 
Velnio akmeniu, riogsančiu slėnio pakraštyje, šalia Švendūbrės kaimo. 
O sūrieji Drūskininkų vandenys — ne kas kita, o prakeiktų ir pasmerktų 
Raigardo gyventojų ašaros. 

Yra padavimas, kuris teigia, kad Raigardo miestas nugrimzdo ne stai- 
ga, bet iš lėto. Ir ne dėl gyventojų kaltės, o dėl jų neapsižiūrėjimo. O tai 
atsitiko labai seniai, kai lietuviai dar buvo pagonys. Tuo metu Raigarde 
gyveno labai galingas karalius, kuris visus kitus nugalėdavo ir grįždavo 

iš svetimų kraštų su daugybe turto. Miesto gyventojai, bijodami, kad 
vieną kartą ir jų pačių neužpultų, sumanė miesto vidury pastatyti tvirtą 
akmens pilį, kurion galėtų visus turtus paslėpti. Negana to, dar visą miestą 
apsupo akmens sienomis. Jos buvo tokio storio, kad ant lango galėjai 
pastatyti 12 stalų, prie kiekvieno pasodinti 12 žmonių. Visa pilis buvo 
pastatyta iš didelių tašytų akmenų, kokius dabar gali matyti ant Liškiavos 
piliakalnio. Gyventojai gyrėsi, kad jų pilis nenugalima, greičiau jau Ne- 
munas išdžius, saulė užges. Kadangi žmonės Raigarde buvo labai turtingi, 
tai užsimanė dar kiekvienas sau po tokius akmeninius rūmus pasistatyti, 
kokio tvirtumo ir pilis. O tas miestas buvo ežero saloje. Tokių sunkių 
pastatų žemė jau negalėjo išlaikyti ir pradėjo viskas grimzti. Nusigando 
gyventojai, nutarė kraustytis iš miesto. O tokį pat akmens miestą pa- 
statydinti jau aukštesnėje vietoje, ant Liškiavos kalvų. Sužinojo priešai 
apie tą jų nelaimę ir užpuolė bestatančius gyventojus. Šie gynėsi ilgai, 
bet negalėjo atsilaikyti prieš gausybę kariuomenės. Visi lietuviai žuvo, 
o buvęs galingas jų Raigardo miestas lėtai nuskendo. 

Yra legenda, kad kartą miestas vos neprisikėlė. Švendūbrės kaime 
atėjo moteris prie savo šulinio, atsiklaupė — norėjo atsigerti. Žiūri — van- 
denyje spyna stovi. Ji paėmė tą spyną ir pradėjo kelti. Kai tik kilstelėjo, 
pradėjo varpai skambėti ir iš vandens ėmė kilti nugrimzdęs miestas. 
Moteris baisiai išsigando ir kad suriks: „Oi, kad tu prapultum!“ Vos ji tai 
ištarė, miestas atgal į šulinio gelmę nusirito. Nebūtų tą kartą moteriškė 
užkeikusi, būtų Raigardo miestą iškėlusi... 


LEIPALINGIS. PILIAKALNIS 


Druskininkų savivaldybė 


Lėipalingis — viena didžiausių Dzūkijos kryžkelių. Čia keliai šakojasi 
penkiomis kryptimis. Miestelis įsikūręs 9 km į šiaurę nuo Drūskininkų. 
Jis minimas nuo 1500 m. Pietiniame miestelio pakraštyje rymo vienišas 
Leipalingio piliakalnis, dar vadinamas Černiauskų piliakalniu. Apie jį 
yra tokia legenda. 

Ant piliakalnio buvusi pilis ar rūmai. Juose gyveno karalienė (ar ra- 
gana) Juodoji Vokė. Ji turėjo sūnų, kurį labai mylėjo, bet jis iškrito pro 
langą ir nuskendo Baltojo Bilso ežere (tada šis ežeras siekė piliakalnį 
ir išvis seniau aplinkui telkšojo didžiulės klampios pelkės, todėl į pilį 
buvo galima patekti tik kūlgrinda). Kai sūnus nuskendo, motina labai 
jo gailėjo. Pasileido eiti prie gražiojo Avirio ežero, esančio už poros 

kilometrų. Verkdama tiek ašarų priliejo, kad iš jų susidarė upelis, kuris 
dabar pietų pusėje įteka į Avirį. Tas upelis, tiesa, bevardis. Ir dabar 
ties upeliu dažnai stovi juoda ponia juodais drabužiais, su juodu skėčiu, 
skrybėlaite, bateliais. Stovi ir mojuoja ranka. Kai prie jos priartėji, ji 
palenda po tilteliu ir dingsta. Tai Juodoji Vokė vaidenasi. 


SUBARTONYS. GILŠĖS EŽERAS 


Varėnos rajono savivaldybė 


Subūrtonys — senas dzūkų kaimas rajono savivaldybės šiaurės vakarų 
dalyje, Dzūkijos nacionalinio parko vibose. Tai ir rašytojo Vinco Krė- 
vės-Mickevičiaus, aprašiusio šių apylinkių grožį „Dainavos senų žmonių 
padavimuose“, gimtinė. Netoliese gilioje dauboje telkšo tamsusis Gilšės 
ežeras. 


Legenda pasakoja, kad seniai seniai gyveno turtingas bajoras, turėjęs 
dukterį, iš visų pasaulio mergaičių gražiausią. Žingsnį žengianti — kaip 
gulbelė plaukianti, žodį tarianti — kaip lakštutė suokianti. Tarp bajoro 
tarnų buvo bernelis, kuris pamilo bajoraitę. Bet išdidus bajoras sutikęs 
leisti savo dukterį už bernelio tik tada, kai šis turėsiąs turtus, didesnius 
už jo paties. Ilgai galvojo bernužis ir sugalvojo, kaip tuos turtus įsigyti. 
Nakvojo jis po aukštu tiltu tris nakteles — užmušė tris pirklius vaizbūnus. 
Ir pasistatė bernelis didžius dvarus. Tuomet gavo mergelę sau į žmonas, 
bet laimės jie neturėję. O vieną naktį staiga prasivėrusi žemė ir pra- 
smegę jaunojo bajorėlio dvarai, jų vietoje gilus gilus ežeras atsiradęs. 
Pavadino jį žmonės Gilše. Kaitrią dieną, kai vilnelės nemuša, kai šviesi 
saulė šviečia, matyti giliai ežero viduje dvarų bokštai... 


RIMIEČIO EŽERAS 


Lazdijų rajono savivaldybė 


Rimietis — ežeras rajono savivaldybės šiaurinėje dalyje, 7 km nuo 
Lazdijų. Plotas 170 ha, ilgis 2,6 km, didžiausias plotis 2,1 km. Kranto 
linija labai vingiuota, siekia 7,8 km. Didžiausias gylis 6,8 m. Krantai 
žemi ir pelkėti, ežeras labai užžėlęs. 

Legenda pasakoja, kad ten, kur dabar Rimietis, seniau buvo pieva. 
Naktį vyrai ten ganė arklius, patys ruošėsi miegoti. Tik jaučia, kažkas 
juos lyg kelia, verčia joti iš ten. Naktigoniai paklausė, susirinko arklius ir 

nujojo. Rytą tenai su gyvuliais nuėjo mergaitės ir žiūri - nuo Rudaminos 
vanduo atbėga. Jos puolė lėkt! Tuo tarpu paukštė skrido ir užgiedojo: 
„Rimietis! Rimietis!“ Ir tos mergaitės atkartojo: „Rimietis!? Taip vanduo 
sustojo ir atsirado ežeras. 

Kita legenda aiškina, kad kadaise čia vaikščiojo jautis. O žmogus 
jį erzino: „Rima, Rima!“ Įsiuto jautis ant to kvailo žmogėno, puolė jį. 
Vyriškis pasileido bėgti — pats nežinodamas kur. Kai uždusęs sustojo, 
atsisuko — toje vietoje atsirado ežeras, o jautis pradingo. 


RUDAMINOS PILIAKALNIS 


Lazdijų rajono savivaldybė 


Rudamina — miestelis rajono savivaldybės šiaurinėje dalyje, 8 km 
į šiaurės vakarus nuo Lazdijų. Žinoma nuo XVI a., tačiau apylinkės ap- 
gyventos daug seniau. Tai liudija Rudaminos piliakalnis — vienas įspūdin- 
giausių Dzūkijoje. Manoma, kad čia stovėjo stipri jotvingių pilis. Pilį esą 
1240 m. pastatė kunigaikštis Ringaudas, o 1253 m. Mindaugas čia buvo 
vainikuotas Lietuvos karaliumi. Pilis buvusi sugriauta, kai kryžiuočiai 
šturmui panaudojo paraku šaudančias bombardas. 


Pasak padavimo, tą piliakalnį supylė švedai savo kepurėmis. Kad 
viršūnė būtų tvirtesnė, jie pirma ją akmenimis išgrindė, o paskui tik 
žemėmis užpylė. Kartą viena mergaitė vaikščiojo ant piliakalnio ir rado 
siūlą. Ji už to siūlo patraukė — išgirdo varpus gaudžiant. Visi suprato, kad 
apačioje yra įgriuvusi bažnyčia. Ir dabar varpų dūžiai kartais girdimi. 


DUSIOS EŽERAS 


Lazdijų rajono savivaldybė 


Dusiū — trečias pagal dydį Lietuvos ežeras. Jo plotas 23,3 kv. km. 
Ežeras garsėja nuostabaus grožio pakrantėmis, aplink jį išsibarstę pi- 
liakalniai. Dusiū priklauso labai lėtos vandens apykaitos ežerų grupei, 
vanduo atsinaujina kas 15 metų, dėl to šį ežerą labai pamėgo vandens 
sporto mėgėjai. 


Apie Dūsios atsiradimą pasakojama tokia legenda. Kartą ėjo du žmo- 
nės. Jie buvo labai nuvargę ir atsigulė pailsėti. Atsigulę tuojau užmigo. 
Bemiegodami išgirdo, kad juos kažkas žadina, bet atsikėlę nieko nepa- 

matė, ir vėl užmigo. Tik trečią kartą žadinami pamatė, kad ežeras ateina. 
Atsikėlė ir ėmė bėgti. Jie bėgo, kad net prakaitas lašais varvėjo žemėn. 
Vienas jų sako: „Tiek bėgau bėgau, jau net uždusau.“ Tuomet ežeras 
sustojo ir pasiliko vietoje. Taip ir vardą Dusia gavo. 

Kita legenda byloja, kad toje vietoje, kur dabar mėlynuoja ežeras, 
kadaise stovėjo didelis dvaras. Jį valdė piktas ponas, kuris kankindavo 
žmones. Vieną kartą poną rado iš po nakties uždusintą. Poną žmonės 
palaidojo jo dvare. Po kurio laiko dvaro staiga nebeliko — jo vietoje pasi- 
darė ežeras. Jį ir pavadino Dusia, nes piktasis ponas buvęs uždusintas. 

Dar viena legenda aiškina, kad kitados ežero vietoje buvo tik mažas 
upeliukas. Ten kartą skalbė mergina baltinius, o senutė sėdėjo ant liepto. 
Senutė ir sako merginai: „Ko taip uždusai kaip dusia?“ Kai tik ištarė 
tuos žodžius, pradėjo verstis vanduo. Mergina nuskendo. Vanduo vertėsi 
šešias dienas, pasidarė Dūsios ežeras. 

Porinama, kad Dusia atėjusi per Lazdijų upę, Lazdijų balas. Ji ir vėl 
išeisianti, kai jau būsiąs laikas. Prie Lenkijos jos sūnus likęs — Galadusio 
ežeras. Vienais metais Dusia jau buvo pakilusi, vanduo tuomet aukštai 
tyvuliavo. Gal jau ruošėsi eiti. Bijo žmonės, nes nežino, kurion pusėn 
ežeras eis. 

Yra ir toks padavimas: kartą vaikai bemeškeriodami Dūsioje ištraukė 
siūlą. Ėmė už siūlo traukti — vanduo ėmė ūžti, banguoti! Iš vandens pasi- 
rodė kryžius, paskui ir bažnyčios bokštas. Vaikai būtų ištraukę bažnyčią. 
Tik staiga suriko pelėda. Vaikai išsigando, numetė siūlą — vėl viskas 
prapuolė. Sako, Dūsios ežere žmonės dažnai girdi varpus skambant ir 
mato po vandeniu raudonus mūrus. 


PUNIA 


Alytaus rajono savivaldybė 


Punia - istorinis miestelis rajono savivaldybės šiaurinėje dalyje, 14 km 
nuo Alytaūs miesto, Nėmuno kilpų regioniniame parke. 1382 m. kroniki- 
ninkas Vygandas Marburgietis Pūnią pirmą kartą paminėjo rašytiniuose 
šaltiniuose. 1387 m. Skirgailai dovanotos Trūkų kunigaikštystės aprašyme 
Puniū jau vadinama miesteliu ar pilaite. Miestelio įžymybė — legendinis 
Punios piliakalnis, vadinamas Mūrgio kūlnu, vienas iš didžiausių Lietuvo- 
je. Jis stūkso Nemuno ir Punėlės santakoje. Piliakalnio papėdėje — gražus 
paminklas su Maironio žodžiais, iškaltais granite: 

Tai kapas Margio milžinų! 
Nors amžių šešetas sukako, 
Kaip jie - tik sauja pelenų!.. 
Tačiau daugiau už gyvus sako. 





1336 m. įvykusi Pilėnų tragedija istoriškai siejama su Punios pilia- 
kalniu. Ji aprašyta praėjus 60-70 metų po šio įvykio Vygando Marbur- 
giečio kronikoje, kuria, tuomet dar nedingusia, rėmėsi Dancigo istorikas 
Kasparas Šiucas. Štai ką jis rašo. 


Magistras tarėsi daryti žygį į Lietuvą su visa savo ir pagalbininkų 
galia. Vasario 25 dieną jie apgulė Pilėnų (Pulen) pilį ir ją kelias dienas 
iš eilės puolė. Lietuviai gynėsi vyriškai. Buvo joje apie 4000 ginkluotų 
vyrų. Jie buvo subėgę iš visos apylinkės kaimų su šeimomis, galvijais, 
visu turtu ir lobiais, kai išgirdo riterius atvykstant. Riterių pulkas buvo 
ištroškęs jų lobio ir visokeriopai stengėsi įkopti į pilį. O lietuviai pasiryžo 
bet kam, kad tik neatiduotų pilies ir nepakliūtų į priešo nagus, veikiau 
norėjo mirti. Šį kartą jie visai nežmonišku būdu tai įrodė ir įvykdė. 
Pajutę, kad negalės ilgiau laikytis, jie viską sudegino, o patys išsižudė. 
Jų vadas kunigaikštis Margiris (Margis), nepaprastai stiprus karžygys, 
nežmoniškai priešinosi ginklu. Pagaliau, nebegalėdamas priešintis, šoko 
į tamsų rūsį, kur buvo paslėpęs savo žmoną, ir nužudė ją vienu smūgiu. 
Tada persiskrodė sau pilvą ir, sukritęs šalia žmonos, nelaimingai mirė. 
Tvirtovė buvo sudeginta, iki pamatų išversta ir su žeme sulyginta. Taip 
riteriai grįžo į Prūsus, sužeisti ir be grobio, išskyrus galvijus. 

KAUNAS 


Kauno savivaldybė 


Kaūnas — antras pagal dydį Lietuvos miestas, apskrities ir rajono savi- 
valdybės centras, įsikūręs prie Nėmuno ir Neris santakos. 1920-1939 m. 
Kaunė buvo laikinoji Lietuvos sostinė. 1361 m. Kaūno miesto vardas pa- 
minėtas Vygando Marburgiečio kronikoje, aprašančioje kryžiuočių žygius 
į Lietuvą. Šie metai laikomi miesto įkūrimo data. 

Ilgą laiką mokslininkai ginčijosi, kas gi pavaizduota Kauno herbe: 
stumbras, tauras, laukinis jautis, buivolas ar koks kitas gyvūnas. Ga- 
liausiai prieita prie išvados, kad miesto herbe vaizduojamas garbingasis 
senovės lietuvių miškų valdovas tauras. Apie taurą, kurio tarpuragėje 
styro kryžius, byloja senovės lietuvių legenda. 


Senovėje per vieną medžioklę lietuviams pavyko įvyti girių valdovą 
taurą į miško tankumyną Nemuno ir Neries santakoje. Toje vietoje žvėris 
buvo pervertas ragotine. Greitai buvo pastebėta, kad tarp storų sume- 
džioto tauro ragų kyšo iš medžio šakų susikryžiavęs kryžius. Pabijojo 
dievų rūstybės senovės lietuviai ir nusprendė miško valdovą paaukoti. 
Sukrovė didžiulį ąžuolų laužą ir garbingai didingųjų savo dievų garbei 
sudegino žvėrių karalių skaisčią mėnesienos naktį. 

Kauno miesto vardo kilmę aiškina tokia legenda. Romos kunigaikštis 
Palemonas, V a. po Kr. bėgdamas nuo hunų vado Atilos kariaunos, su 500 
Romos patricijų laivais atplaukė į mūsų kraštą ir įsikūrė prie Nėmuno, 
Dubysos ir Jūros upių. Šią jiems labai patikusią žemę romėnai pavadi- 
no Žemaitija. Kunigaikštis Palemonas turėjo tris sūnus — Barką, Kūną 
ir Spėrą. Barkas prie Jūros upės įkūrė Jūrbarką, o Kūnas atsikėlęs prie 
Nemuno įkūrė miestą ir pavadino jį pagal savo vardą Kaunū. 

Yra dar viena Kauno miesto atsiradimo legenda. Daug vandens 
nutekėjo mūsų upių tėvu Nemunu nuo tų laikų, kai senoliai len- 
kė žilas galvas prieš griausmavaldį Perkūną ir dausų dukras deives. 
Viena tų deivių, Aleksota, buvo pamėgusi miškingas Nemuno pakran- 

tes. Dažnai nusileisdavo ji iš debesų lyg šviesi žvaigždelė, kopinėdavo 
skardžiais, vaikščiodavo pakrante, pliuškendavosi. Pamėgo deivė Alek- 
sota ir panemunių gyventojus: varganus artojėlius, žvejus. Dažną iš bė- 
dos vadavo. Pamilo gerąją dausų deivę ir žmonės. Gražioje giraitėje 
ant aukšto kranto pastatė jai aukurą, nešė padėkos aukas, siuntė savo 
dukteris kurstyti šventosios ugnies. Perkūnui, dievų valdovui, nepati- 
ko tokia šilta deivės ir žmonių draugystė. Kartą šlaitais kopinėdama, 
valdas apžiūrinėdama Aleksota sutiko jauną medžioklį Dangerutį. Ką ir 
kalbėti — pamilo Dangerutis deivę Aleksotą, atvėrė jai savo širdį. Deja, 
laimė neilga. Užmatė Perkūnas Aleksotą su Dangeručiu pašlaitėje links- 
mai besišnekučiuojančius, visas užvirė iš pykčio ir kad tvieskė žaibu, 
norėdamas abu perverti ir amžiams prismeigti prie žemės! Bet Aleksota 
suskubo jo žaibą nukreipti — trenkė griausmavaldis į jos aukurą, net 
kibirkštys pažiro. Deivė greit stvėrė už rankos numylėtą žemės sūnų, 
ir abu drauge nubrido per Nemuną į gelsvų smilčių plotelį, kur taip 
gera būdavo ilsėtis ir svajoti. Atsipeikėję nuo ką tik patirtos baimės, 
abu pasižadėjo niekad nesiskirti, čia, plynoje vietoje, susiręsti trobelę 
ir gyventi, kol jėgos apleis. Kaip sumanė, taip ir padarė. Dangerutis 
pasitelkė savo draugus, panemunių naktigonius, prisigabeno medžių, ir 
užvirė darbas. Žmonės pulkais traukė Aleksotai ir Dangeručiui padėti. 
Kaipmat iškilo pirkia, ir ne paprasta, o tikra šventovė. Netrukus naujoje 
pirkioje suskardėjo ir kūdikio verksmas: Aleksota ir Dangerutis susilaukė 
sūnaus. Jį pavadino Kaunū. Toliau čia ėmė rastis vis daugiau namelių. 
O dabar neįmanoma jų nė suskaičiuoti. Nesutilpę tarpupio slėnyje, jie 
ėmė kopti į šlaitus, didėti ir stiebtis aukštyn. Juos visus vienija pirmojo 
piliečio — Kaūno vardas. 

Aleksota irgi nebuvo pamiršta: apgyveno žmogeliai jos pamėgtą Ne- 
muno krantą, ir atsirado Kaūno priemiestis Aleksėtas. Jo šlamantys skar- 
džiai nuolat visiems seka šią pasaką — tik gerai įsiklausykime. 


KAUNAS. VYTAUTO DIDŽIOJO BAŽNYČIA 


Kauno savivaldybė 


Kaūno senamiestyje, Aleksoto gatvelėje, rymo garbi Vytauto bažnyčia, 
statyta 1400 m., — veikiausiai pirmoji katalikų bažnyčia Kaunė. Bažnyčios 
atsiradimas šioje vietoje siejamas su sena legenda. 

Pasak jos, mūšyje su totoriais prie Vorsklos upės Lietuvos didysis ku- 
nigaikštis Vytautas buvęs sumuštas ir vos nenuskendęs upėje. Išsigelbėjęs 
jis pasižadėjo Mergelei Marijai pastatydinti bažnyčią ant upės kranto. 

1399 m. mūšyje prie Vorsklos žuvo trys ketvirtadaliai Lietuvos ka- 
riuomenės ir daug kunigaikščių, o pats Vytautas su broliu Žygimantu vos 
išsigelbėjo, pasinaudoję nakties tamsa. Didysis kunigaikštis turėjo dėl ko 
ne tik išsigąsti, bet ir susirūpinti bei pradėti šauktis Dangaus pagalbos. 
Kas dabar patvirtins — ar patyrė Vytautas asmeninį Švenčiausiosios Mer- 
gelės apsireiškimą, ar tik dėkojo po mūšio jai, kad liko gyvas? Legenda 
susieja abu bažnyčios pavadinimus: Vytauto Didžiojo ir Švč. M. Marijos 
Ėmimo į dangų; beje, pastarosios iškilmės, liaudies įprastai vadinamos 
Žoline, Lietuvoje yra labai mėgstamos. 


BIRŠTONAS. NEMUNO KILPOS 


Birštono savivaldybė 


Nėmunas - ilgiausia Lietuvos upė, jos ilgis 937 km. Lietuva vadinama 
Nemuno kraštu. Daugiau kaip 70 proc. jos teritorijos užima Nemuno 
baseinas. Nemunas — mūsų upių ir upelių tėvas, vienas didžiausių Lie- 
tuvos gamtos turtų. Į Nemuną įteka apie 220 įvairaus dydžio upelių. Per 


Nemuno kilpa ties Birštonu 

metus jis atplukdo pusketvirto karto daugiau vandens, negu telpa Kuišių 
mūriose. Nuo senų laikų Nemunas ir gynė, ir vienijo mūsų gentainius. 
Prie Nemuno švęsta daug pergalių, pareikalavusių didžiulių, ašaromis 
ir krauju aplaistytų aukų. Visa tai dar prisimena piliakalniai ir pilių 
griuvėsiai. Nemunas — lygumų upė — jis teka lėtai, kilpinėdamas. Apie 
Nemuno kilpas yra tokia legenda. 


Už didelių girių, už plačių raistų tryško du šaltiniai ir sruveno du maži 
upeliai. Jie bėgo vis greičiau, bet dar nežinojo, kur pasukti. „Skubėkite 
ten, — rodė į vakarus žemi debesys ir liejo į upelius tyrą vandenį, — ten 
plačioji jūra!“ Prisipildę vandens upeliai susiliejo ir virto Nemunu. 

Lyg dailus jaunikaitis Nemunas drąsiai skynėsi kelią jūros link. Plati 
vandens srovė dvelkė jėga ir ramybe. Bet tuo metu balti debesėliai pra- 
šneko apie gražuolę Nėrį. „Ji ten, — rodė į šiaurę, — Neris taip pat nori 
pasiekti jūrą. Ji labai skaidri, kiekvienas debesėlis joje atsispindi. Mes 
parodysime kelią.“ ' 

Klausėsi Nemunas, klausėsi ir susižavėjo Nerimi. O tada pasielgė 
taip, kaip dera jaunikaičiui: pasisuko ir nuskubėjo prie jos. 

Bet baltųjų debesėlių žodžius nugirdo ir klastingasis vėjas. Jis pradėjo 
blaškyti debesėlius. Nemunas labai skubėjo paskui juos: iš ryto tekėjo 
į vieną pusę, vakare — į kitą. Gaišo Nemunas, kilpinėjo vietoje, bet vis 
tiek skynėsi kelią į priekį. Tačiau prie Birštono prarado nuovoką,.nebe- 
žinojo, nei kur Neris, nei kur jūra. Iš nevilties ėmė ūžti, verždamasis pro 
Balbieriaus akmenų rėvą. „Nenusimink, aš tau padėsiu“, — tarė Vefknė. 
Vetknė pati buvo patyrusi daug vargo, tad suprato ir kito nelaimę. Įsi- 
liejusi į Nemuną, kartu su juo nuplaukė iki Strėvos upelio, paskui iki 
pat Kaūno. „Štai čia, — ramino ji Nemuną, — sutiksi savo mylimąją.“ 

Stūgavo įpykęs vėjas, blaškė po visą dangų debesis, bet dabar jis jau 
buvo bejėgis. 4 


GARLIAVA 


Kauno rajono savivaldybė 


Garliavos gyvenvietė yra 8 km į pietus nuo Kaūno centro, prie Kaū- 
no-Marijūmpolės, Kaūno-Alytaūs plentų. Per miestelį teka Jiesios kai- 
rysis intakas Maišys. 

Legenda pasakoja, kad kadaise šioje vietoje buvusios neįžengiamos 
pelkės. Vieną vakarą važiavo dvarininkas Juzefas Godlevskis (Juozapas 
Gadliauskas) ir įklimpo su arkliais. Jis baisiai persigando, ėmė melsti 

Dievą, kad jį išgelbėtų, ir pažadėjo, jei liksiąs gyvas, pastatyti toje vietoje 
bažnyčią. Garliavos bažnyčia buvo pastatyta 1809 m. Apie naują bažnyčią 
ėmė kurtis miestelis, kuris buvo pavadintas įkūrėjo vardu — Godlevu, bet 
lietuviai jį vadino Garliava. Vėliau Godlevskis pastatė bažnyčią ir evange- 
likams liuteronams, žydų sinagogą: tuo į augantį miestelį priviliojo įvairių 
tautybių amatininkų. Miestelio įkūrėjas čia jautėsi esąs karalius —- kunigas 
be jo nepradėdavo pamaldų, pamatęs dvarininko karietą, skambindavo 
varpais, eidavo pasitikti iki šventoriaus vartų. 


RUKLA 


Jonavos rajono savivaldybė 


Ruklū — gyvenvietė už 8 km į pietryčius nuo Jonavos, Neriės kairiaja- 
me krante. Apie miestelio atsiradimą pasakojama graži legenda. Rūklos 
vardas siejamas su karaliaus Mindaugo sūnumi Rukliu. 


Senų senovėje didingame dvare gyveno kunigaikštis Ruklys. Jo dvaras 
dunksojo panerio aukštupyje tarp tankių šilų ir miškelių, žalių klonių. Ir 
būtų gyvenęs laimingai ir ilgai žuvaudamas, medžiodamas, su dvariškiais 
pabendraudamas, jeigu negailestinga mirtis nebūtų amžiams užmerku- 
si jo mylimos žmonelės akių. Liko jis našlauti su dviem mergytėmis, 
šviesiaplaukėmis dukrytėmis. Bet neužauga gražuolis medelis be šilto 
lietučio, neužauga ir lieknos dukrelės be motutės meilės. Ilgai apie tai 
mąstė susirūpinęs tėvelis, kol sykį medžiodamas miškų glūdumoje užtiko 
nuostabaus grožio mergelę. Pažvelgė į jos klampias akutes ir paskendo 
meilės jūroje, nes viliokės ne prastos būta, o tikrosios girios laumės. 
Ir iškėlė našlys Ruklys šaunias vestuves, ir parsivedė dvaran jaunąją 
pamotę, savo dukrelių augintoją. Praminė gyventojai dvaro šeimininkę, 
Ruklio žmoną, Rukla. Tačiau nesuprato laumelė Rukla žmonių gyvenimo, 
nemokėjo pabūti mergaitėms tikra motinėle. Barė ir engė jas. Nesugal- 
vodamos, kam pasiguosti savo dalia, bėgdavo mažulės į dvaro pievelę 
ir laistydavo gailiomis ašarėlėmis žemę. Toje vietoje, kur gausios ašaros 
byrėjo, atsirado upelis Ruklelė. Išgirdo kartą Rukla to upelio čiurleni- 
mą. Priėjo artyn, pažvelgė ir suprato, kad tai kunigaikštyčių sielvarto 
palikimas. Sugėlė kunigaikštienei širdelę, lyg visą jos bjaurastį vanduo 
būtų atspindėjęs. Nuo tos dienos neskriaudė daugiau savo podukrų, o ir 
visiems aplinkiniams, pavaldiniams pasidarė be galo dora, meili. Tų vietų 
žmonės karštai pamilo savo valdovę ir jos vardu pavadino vietovę, kur 
tas dvaras stovėjo. Ir dabar miestelio pavadinimas išliko — Rukla. 

PILIONIŲ (NAUJAUPIO) PILIAKALNIS 


Kėdainių rajono savivaldybė 


Piliakalnis stūkso rajono savivaldybės šiaurinėje dalyje, 27 km nuo 
Kėdūinių, netoli Gudžiūnų miestelio. Jis matomas tik pravažiavus Pili6- 
nių kaimą, pakelės kairėje pusėje. Dar vadintas Švedkapiu arba Piliuku; 
pasakojama, kad šioje vietoje lietuviai sumušė švedus: dauguma jų žuvo 
įr buvo palaidoti piliakalnyje. 


Pasak padavimo, kalnas atsiradęs, kai švedai čia laidoję žuvusius 
karius, pildami ant jų žemes kepurėmis. Ilgus dešimtmečius istorikai 
tikino, kad Pilionių piliakalnis — tai garsieji Pilėnai, menantys lietuvių 
kovas su kryžiuočiais. Gražiausiai šį piliakalnį vadino Naujaupio dva- 
ro savininkai Girštautai — Aukso kalneliu. Apie 1930-1934 m. Vladas 
Girštautas pastatydino ant šio kalnelio mūro koplyčią su laidojimo rūsiu. 
Čia kasmet būdavo švenčiami Šv. Elenos atlaidai (mat statytojo žmonos 
vardas buvęs Elena). 


Pilionių piliakalnis 

LYDUVĖNAI 


Raseinių rajono savivaldybė 


Miestelis, išsidėstęs Dubysos upės pakrantėje, minimas nuo 1499 m. 
Lyduvėnai garsėja aukščiausiu ir ilgiausiu Lietuvoje geležinkelio tiltu, 
kuris buvo pastatytas 1919 m., kad traukiniai galėtų kirsti Dubysą. Tiltas 
paskelbtas technikos paminklu, jo ilgis 599 m, aukštis — 42 m. Lyduvos 
upeliuko krante stūkso Lyduvėnų piliakalnis, apvainikuotas legendomis. 
Jis dar vadinamas Barsūkalniu. 


Kadaise čia stovėjo pilis, kurioje gyveno kunigaikštytė Danutė. Išly- 
dėjusi savo mylimąjį į karą su kryžiuočiais, ji vis laukė ir nesulaukė jo 
grįžtant. Viena likusi liūdėjo, ašaras liejo. Iš merginos ašarų ir susidaręs 
Lyduvės upelis. Vienišos Danutės liūdesio vietą imta vadinti Lyduvėnais. 
Dar ir dabar senesni žmonės taria: „Liuduvėnai.“ 


BAKAINIŲ PILIAKALNIS 


Kėdainių rajono savivaldybė 


Šis žymus piliakalnis yra rajono savivaldybės šiauriniame pakrašty- 
je, 19 km nuo Kėdūinių, Liūudės upelės kairiajame krante, apie 2 km 
į šiaurės vakarus nuo Surviliškio. Dažnai Bakdinių piliakalnis vadinamas 
Piliės kūlnu. Piliakalnis krantinio tipo. 


Pasak padavimo, kalnas supiltas buvusio mūšio vietoje: mūšyje žu- 
vęs vadas, o žmonės kepurėmis jo kapo vietoje didelį kalną supylę. 
Dar pasakojama, kad lietuviai seniau ten dievams aukoję. Archeologas 
Liudvikas Kšivickis spėja čia buvus Eigintų pilį, kurią 1372 m. sude- 
gino kryžiuočiai. Kiti tyrinėtojai linkę piliakalnį tapatinti su šaltiniuose 
minimais Sosiais. 


NAUJASODŽIO PILIAKALNIS 


Prienų rajono savivaldybė 


Naujūsodis — nedidelis kaimas rajono savivaldybės vakarinėje dalyje, 
1 km į pietus nuo Šilavoto, prie Lašašos upelės. Svarbiausia lankytina 
vieta čia — piliakalnis. 


Legenda porina, kad seniau Naujasodžio piliakalnio vietoje stovėjo 
bažnyčia. Kartą pro šias vietas traukė didžiulė priešų armija. Kiekvienas 

karys praeidamas užpildavo ant bažnyčios po kepurę žemių. Taip ją ir 
palaidojo. Sako, pati bažnyčia liko visiškai sveika, o gerai įsiklausius 
galima išgirsti, kaip po žemėmis skamba jos varpai. 


ARIOGALA IR BETYGALA 


Raseinių rajono savivaldybė 


Rajono savivaldybės rytinėje dalyje yra dvi senos gyvenvietės. Ario- 
gala ir Betygala pirmą kartą paminėtos 1253 m. Mindaugo raštuose, 
nes čia buvo svarbios žemaičių pilys. Tų laikų liudininkai — išlikę pilia- 
kalniai. Ant Betygalos piliakalnio stovėjusi paskutinė žemaičių žinyčia. 
Kaip pasakoja legendos, čia buvo paskutinis žemaičių pagonybės laikų 
krivio krivaičio Gintauto prieglobstis. 


Vietovių vardus aiškina toks padavimas. Legendinis Palemonas kartą 
su savo vyrais plaukė aukštyn Dubysos upe. Maždaug ties Ariogala jis 
paklausęs: „Ar jau yra galas?“ Paplaukęs kiek aukščiau, jis išsirinko 
vietą nakvynei ir įsitikinęs tarė: „Bet yra galas.“ Taip nuo Palemono 
žodžių ir atsirado šie vardai. 


KĖDAINIAI 


Kėdainių rajono savivaldybė 


Kėdūiniai — rajono savivaldybės centras. Miestas įsikūręs Vidurio 
Lietuvos žemumos centre, ant Nevėžio upės krantų. Jo istorija skaičiuo- 
jama nuo 1372 m., kai Kėdainių vardas buvo pirmą kartą paminėtas 
Hermano Vartbergės „Livonijos kronikoje“. Kėdūinių istorija labiausiai 
susijusi su didikų Radvilų gimine, kurios nariai palaidoti evangelikų 
reformatų bažnyčioje. 


Sena legenda pasakoja, jog kadaise šiton vieton atplaukė turtingas 
pirklys iš Kužšo. Vieta jam patikusi, todėl jis sumanė čia įkurti nedi- 
delį žvejų kaimelį. Į šiaurę nuo to kaimelio augo didžiulė giria, kurioje 
buvo pagonių šventykla. Ją kryžiuočiai sunaikino, o jos vietoje 1403 m. 
pastatė mūrinę bažnyčią. Pirklio vardas buvo Keidangenas, todėl kai iš 
mažo kaimelio išaugo miestas, jį buvo nutarta pavadinti turtingojo pirklio 
garbei Kėdainiais. į 

ZAPYŠKIS 


Kauno rajono savivaldybė 


Zapyškis — nedidelis miestelis rajono savivaldybės rytinėje dalyje, 6 km 
nuo Kauno, - išsidėstęs dviem aukštais vaizdingame kairiajame Nemuno 
krante. Pirmas aukštas — miestelio senovė, Nemunas dažnai tekėdavo 
gyventojų kiemais, todėl gyvenvietė užkopė į „antrąjį aukštą“. Tai viršu- 
tinė upės kranto terasa, vadinama Dievėgala. Netoliese stūkso Altoniškių, 
kitaip Altonos, piliakalnis. Šios vietos apipintos legendomis. 


Pasakojama, kad gilioje senovėje ant Altoniškių piliakalnio būdavo 
kūrenama amžinoji ugnis ir deginamos aukos jaunikių globėjai — deivei 
Altonai. Piliakalnio viršūnėje, po plačiai išsikerojusiu ąžuolu, stovėjęs 
aukuras, prie kurio rinkdavęsi aplinkinių sodybų vaikinai sau žmonos 
iš deivės išprašyti. 

Amžinąją ugnį Altoniškiuose kursčiusi neapsakomai graži vaidilutė, 
o Dievogaloje, prie pat Zapyškio, tokią pat ugnį kurstęs jaunas žynys. 
Šis, kartą apsilankęs deivės Altonos šventovėje ir išvydęs ten gražią 
vaidilutę, labai ją įsimylėjęs ir ėmęs dažnai lankyti. Per tokį vieną ap- 
silankymą, kuris užtrukęs pernelyg ilgai, Dievėgaloje užgesusi jaunojo 
žynio nerūpestingai kurstoma ugnis. Žmonės, pamatę, kad užgeso am- 
žinoji ugnis, ėmę išgąstingai šaukti: „Dievui galas! Dievui galas!“ Iš to 
esą ir kilęs vietovės pavadinimas — Dievėgala. Baimindamiesi galimos 
dievų rūstybės, žmonės nutvėrę žynį ir gyvą sudeginę. O vaidilutė, ne- 
tekusi mylimojo, iš sielvarto numirusi. 

Apie nelaimingąjį Dievogalos žynį pasakojama dar ir tai, kad jis 
gydydavęs visokių negalavimų varginamus ligonius, liepdavęs jiems 
praustis čia pat trykštančio šaltinio vandeniu. Senovės lietuviams tapus 
krikščionimis, katalikų dvasininkai iš pradžių draudę žmonėms naudotis 
„gydomuoju“ Dievėgalos šaltiniu. Bet po kiek laiko suvokę, kad iš to 
galima neblogai pasipelnyti, patys paskelbė jį „stebuklinga“ vieta, pastatė 
šalia koplytėlę ir ėmė raginti žmones gausiai lankyti šaltinį, negailėti 
aukų bažnyčiai. Tačiau tam atėjęs galas — žmonės ėmę nebetikėti šaltinio 
„stebuklingumu“ ir liovęsi jį lankę. 

BABTAI. PIEPALIŲ PILIAKALNIS 


Kauno rajono savivaldybė 


Piepūlių piliakalnis yra rajono savivaldybės šiaurinėje dalyje, 10 km 
nuo Kaūno, prie Būbtų miestelio. Jis dar vadinamas Babtyno piliakal- 
niu = tai II tūkstantmečio pradžios archeologijos objektas. Piliakalnį iš 
vienos pusės juosia Asiūklės upelis, iš kitos — Nevėžio slėnis. Piliakal- 
nio šlaitai apie 10 m aukščio, jo viršuje yra trikampė aikštelė, kurios 
gale suplūktas 3 m aukščio pylimas, saugantis piliakalnį nuo gretimų 
aukštumų. 


Pasak legendos, piliakalnyje du broliai radę skrynią pinigų. Jiems 
nesutarus, kuris turėtų eiti atsivaryti arklių skryniai parsivežti, vienas 
iš brolių nusikeikęs — kad jie skradžiai žemėn nueitų. Su šiais žodžiais 
skrynia nugarmėjusi į Nevėžį. 


ŠANČIŲ PILIAKALNIS 


Kauno rajono savivaldybė 


Šūnčiai — kaimelis dešiniajame Neries krante, nuo Kauno miesto nu- 
tolęs apie 10 km į šiaurės rytus. Kaimelio pakraštyje, Lūpių geomorfolo- 
ginio draustinio teritorijoje, dunkso pušimis apaugęs Šūnčių piliakalnis. 
Jis dar vadinamas Kepeliušu arba Pikelne. Kalno aukštis siekia apie 
20 m, jo viršūnėje yra duobė. 


Legenda pasakoja, kad seniau ta duobė buvo labai gili, o joje sėdė- 
davo velnias. Vaikai eidavo erzinti velnio — mesdavo į duobę akmenį ir 
bėgdavo nuo kalno kiek tik kojos neša. Kai bėgdavo, atrodydavo, kad 
ir velnias šalia alsuoja. Bet velniui bėgti greit atsibosdavo, jis grįžda- 
vo atgal, vaikams nespėjus į jo pusę atsisukti. Ir dabar tas velnias ten 
tebegyvena. 


KAČERGINĖ. PYPLIŲ PILIAKALNIS 


Kauno rajono savivaldybė 


Pyplių piliakalnis yra 2 km į rytus nuo Kaūno ir 1 km į rytus nuo 
Kačerginės, aukštame kairiajame Nemuno krante, priešais Nevėžio žiotis. 
Tai X a. piliakalnis. Jam įrengti panaudotas aukštumos kyšulys, įsiter- 

pęs tarp dviejų daubų, kurios jį supa iš rytų ir vakarų. Šiaurėje teka 
Nemunas ir tik pietinėje pusėje piliakalnis leidžiasi į lauko lygumas. Iš 
pietų nuo lauko pusės jis atskirtas plačiu, dabar jau užslinkusiu, apie 
4 m gylio perkasu. Kai kurie istorikai teigia, esą čia 1336 m. vasario 
24-25 d. įvyko Pilėnų tragedija. 


Taip pat viena legenda pasakoja, kad šį piliakalnį supylęs kunigaikš- 
tis Pyplys kare žuvusio sūnaus garbei. Nuo seno tikima, kad artėjant 
Vėlinėms mirusiųjų vėlės sugrįžta ten, iš kur yra kilusios, o grįžusios 
žuvusių karžygių vėlės pavirsta medžiais. Todėl ant Pyplių piliakalnio 
šiais laikais vyksta teatralizuoti Vėlių vakarai. 

Yra legenda, kad piliakalnį supylė Napoleono kareiviai, sunešę kiek- 
vienas po kepurę žemės. 

KLAIPĖDA 


Klaipėdos savivaldybė 


Klaipėda — trečias pagal dydį Lietuvos miestas, didžiausias šalies 
uostas, apskrities centras. Tai seniausias Lietuvos miestas, anksčiausiai 
iš dabartinių jos gyvenviečių gavęs miesto teises: 1257 ar 1258 m. — Liu- 
beko, 1475 m. — Kulmo, kurios suteikė Klaipėdai savivaldą ir herbą, 
reguliavo miestiečių mokesčius. Livonijos ordinas 1252 m. prie Dūnės 
žiočių pastatė pirmąją medinę pilį — šis įvykis laikomas Klaipėdos įkū- 
rimu. Pilis buvo pavadinta Memelburgu, nes „Memel“ — suvokietintas 
Nemuno vardas. 


O kaip atsirado Klaipėdos pavadinimas? Legenda pasakoja, kad du 
lietuviai ieškoję naujos vietos prie jūros apsigyventi ir vienas nuskendęs 
raiste (tarmiškai „klaipoje“), palikęs tik savo pėdas. Nuo tada žmonės 
vadina tą vietą Klaipėda. 

Tokia yra legenda, o, pavyzdžiui, kalbininkas Kazimieras Būga Klai- 
pėdos miesto vardą siejo su latvių (kuršių) žodžiu „klaipas“, reiškiančiu 
„duoną“. 


KLAIPĖDA. TAURALAUKIS. VELNIO AKMUO 


Klaipėdos savivaldybė 


Taurūlaukis — Klaipėdos miesto šiaurinė gyvenvietė. 1462 m. istoriniuo- 
se šaltiniuose jau minimas Taurūlaukio dvaras. Kairiajame Dūnės upės 
krante riogso Velnio akmuo. Tai 4 m ilgio ir 3,3 m pločio riedulys. 


Legenda pasakoja, kad netoli nuo tos vietos, kur yra akmuo, seniau 
gyveno dvarponis. Jis labai mėgo kortomis lošti. Kartą ponas apžaidė 
savo tarną, 0 šis pyktelėjęs tarė: „Eik po velnių su savo kortom!“ Joni- 
nių naktį dvarininkas nuėjo prie to akmens ir sutiko velnią. Tas turėjo 
pilnas kišenes pinigų. Pradėjo nelabasis ir ponas kortomis žaisti. Velnias 
visus savo pinigus pralošė. Jis labai supyko ir dėjo ranka per akmenį - ir 
dabar ta žymė yra. 

Dar žmonės kalba, kad po akmeniu yra auksinės akėčios ir auksi- 
nės klumpės. Žmonės, norėdami jas paimti, bandė akmenį versti, ritinti, 
gręžti, bet viskas veltui. 


KAPSTATO EŽERAS 


Klaipėdos rajono savivaldybė 


Rajono savivaldybės rytinėje dalyje, prie senojo Žemaičių plento, 
Endriejūvo miestelio šiauriniame pakraštyje, tyvuliuoja Kūpstato ėžeras, 
dar vadinamas Laigiu. Jo plotas 43 ha, ilgis 1,2 km, didžiausias gylis 2,4 m. 
Krantai žemi, rytinis miškingas. Į ežerą įteka Dičvupis, išteka Veiviržas. 


Padavimas mena, kad toje vietoje, kur dabar Kapstatas, seniau bu- 
vusi didelė graži lanka. Kartą per pačią šienapjūtę pas darbininkus at- 
ėjo vokietukas ir sako: „Skubinkitės, skubinkitės, tuoj čia pareis didelis 
svetys!“ Ir taip jis šnekėjo žmonėms visą savaitę. Kai žmonės nušienavo 
tą lanką, užėjo juodas didelis debesis, sustojo virš tos lankos ir nebe- 
sijudina iš vietos. Pradėjo visi kalbėti, kad reikia įspėti debesies vardą, 
tuomet jis pasitrauks. Na ir spėliojo visi kaip tik beišmanė! Bet niekas 
negalėjo to vardo įminti. Buvo viena pusiau apakusi močiutė. Ji eina 
ir eina to debesies žiūrėti. Veizėjo, veizėjo ir sako: „Kap status!“ Sulig 
tais žodžiais debesis garsiai šniokšdamas nusileido ant tos lankos. Taip 
ir atsirado Kapstato ežeras. 


PALANGA 


Palangos savivaldybė 


Palangū — kurortas prie Baltijos jūros, mūsų vasaros sostinė. Mieste 
į Baltijos jūrą įteka Šventosios ir Rąžės (Ronžės) upės. Pirmasis Palangos 
vardo paminėjimas susijęs su legendiniu pasakojimu apie danų karaliaus 
Valdemaro kariuomenės išsilaipinimą Palangojė 1161 m. Tik 1253 m. 
Palangū paminėta Vokiečių ordino kronikose. Istorijos raidoje užkariau- 
tojų buvo nemažai. Šių žemių gviešėsi vikingai normanai, o XIII-XIV a. 
jas ne kartą niokojo kryžiuočiai. Tik po Žalgirio mūšio 1410 m. sudaryta 
Melno taikos sutartis (1422 m.) nutraukė šio ordino invaziją į Lietuvą, 
01435 12 31 Bresto taikos sutartimi Palangė atiteko Lietuvai. 


Palangės vardo kilmę padavimai irgi sieja su jūra. Pasakojama, kad 
žvejų nameliai stovėdavo taip arti kranto, jog jūros bangos skalaudavo, 
o vėjas užpustydavo juos smėliu iki pat palangės. 

Dažniausiai Palangos vardas kildinamas iš baltų kalbose vartojamų 
archajiškų žodžių „palvė“, „palios“, „pala“, „palas“ (reiškiančių žemas, 
pelkėtas vietas) arba iš spėjamų upėvardžių Palanga, Palangis, Alanga, 
Langa. 


PALANGA. NAGLIO KALNAS 


Palangos savivaldybė 


Palangos šiauriniame pakraštyje yra Nūglio kūlnas, dar vadinamas 
Olando Kepure, Švėdų kūlnu, Kapų kalnu; kiekvieną pavadinimą lydi 
legendos. Tai 15 m aukščio kopa, supustyta ant Litorinos jūros terasos. 
Buvusią judrią smėlio kopą 1926 m. apželdino ir sutramdė šio didelio 
darbo Palangoje pradininkas miškininkas Marijonas Daujotas (tai pri- 
mena prie kalno esantis stogastulpis). Senovėje tiek Naglio, tiek Birutės 
kalnas žvejams ir jūreiviams buvo kranto orientyrai. 


Naglio kalnas mena legendą apie gražiąją Rytę, savo gyvybę paauko- 
jusią dėl gimtojo pajūrio. Maždaug 1237 m. Pajūrio kaime gyveno senas 
žvejys Rytis su žmona ir trylika sūnų bei dukrele Rytė. Kartą visi jo 
sūnūs buvo pašaukti kautis su užpuolikais, nes lietuvius pasiekė gandas, 
kad nuo Rygos pajūriu žygiuoja susijungusi kalavijuočių ir kryžiuočių 
kariuomenė, vadovaujama Zegės. Išjojus broliams ir mylimam berne- 
liui, Rytė baisiai nusiminė ir, kad pamirštų savo skausmą, išėjo į mišką 
uogauti. Labai nustebo mergina, kai niekur nerado nė jokios uogelės. 
Tik labai nutolusi nuo namų Rytė aptiko didelį raistą, pilną įvairiausių 
uogų. Visos buvo tokios didelės, prisirpusios ir gražios, kad ji net ne- 
žinojo, kurias rinkti. Jau norėjo mergelė eiti namo, tačiau išgirdo kažką 
labai gražiai tirlirliuojant. Apsižvalgiusi ji pamatė susivėlusį, raukšlėtą, 
apsamanojusį, visą plaukuotą girinį. Įsidrąsino Rytutė ir užkalbino miško 
dvasią. Ir sužinojo, kad jis esąs visų miško gyvūnėlių, paukštelių ir kitų 
gyventojų saugotojas, kad jam priklausąs visas miškas ir pajūris, kad jis 
valdąs jūrą ir vėjus, o giliai po Naglio kopa slypintys jo gintaro klodai. 
Miškinis pasigyrė niekada neleidęs jokiam priešui kojos į savo valdas 
įkelti. Tuomet Rytė paprašė girinio, kad šis savo galiomis sunaikintų 
žygiuojančius atėjūnus, kad nežūtų kovose jos broliai ir bernelis. Miš- 
kinis sutiko: jei Rytė tapsianti jo žmona, Naglio kalno lobių valdove, jis 
kaipmat sunaikinsiąs priešą. Rytė prisiminė mylimąjį, tačiau, veikiama 
Miškinio burtų, pasižadėjo už girių karaliaus tekėti. Girinis užmigdė 
Rytutę, o pats išbėgo priešų galabyti. Jis patvindė mažą upelį, pavertė 

jį neperplaukiama jūra, o kol Zegė su savo kariauna galvojo, kaip čia 
tiltą pastatyti, iš miško išbėgę žemaičiai juos sumušė. Atbudo Rytutė ant 
Miškinio rankų. Sužinojusi, jog tėviškė saugi, labai apsidžiaugė, tačiau 
kai girinis priminė jos duotą pažadą, vėl baisiai nuliūdo. Greitos ir gražios 
buvo sutuoktuvės, bet kai Miškinis norėjo savo nuotaką pabučiuoti, jos 
širdelė iš didelio išgąsčio nustojo plakusi. 

Tris dienas ir tris naktis verkė Miškinis savo mirusios karalienės. 
Trankėsi po mišką, laužė medžius, spardė kelmus... Pagaliau ketvirtą 
naktį nunešė Rytės palaikus ant Naglio kalno, iškasė gilią duobę, iki 
gintaro klodų, išklojo gėlėmis ir su gailia rauda palaidojo. 

Miškinis ilgus amžius lankė Rytutės kapą, puošė jį gėlėmis, eglėša- 
kiais, apsodino pušaitėmis ir, vis prisimindamas žmoną, kaip savo akį 
saugojo miškus ir visą Naglio kalno apylinkę. Du šimtus metų nemin- 
džiojo Žemaičių pajūrio svetimo ir nedraugingo žmogaus koja, neužpuolė 
joks priešas — ir tai tik per legendinės Rytės meilę savo kraštui. 


PALANGA. BIRUTĖS KALNAS 


Palangos savivaldybė 


Palangū - kurortas prie Baltijos jūros. Manoma, kad ji užjūrio pirklių 
galėjo būti lankoma nuo 1161 m. Pietinėje miesto dalyje yra kalva, 
iškilusi 20,7 m virš jūros lygio, — Birutės kalnas. 

Legenda byloja, kad Lietuvos didysis kunigaikštis Kęstutis, viešpa- 
taudamas Trakuosė bei Žemaičiuose, išgirdo esant Palangojė mergelę, 
vardu Birutė. Ji buvo pagonių dievams pasižadėjusi išsaugoti skaistybę. 
Kunigaikštis nuvykęs į Palangą, ten radęs tą mergaitę, kuri buvusi ne tik 
graži, bet ir protinga. Kęstutis ją su didžia pagarba palydėjęs į Trakūs, 
ten iškėlęs dideles vestuves. Po tragiškos Kęstučio mirties Birutė grįžusi 
į Palangą ir toliau tarnavusi dievams. Čia ji ir mirusi. Jos garbei buvęs 
supiltas šis kalnas. 


MOSĖDIS 


Skuodo rajono savivaldybė 


Miestelis šiaurinėje Lietuvos dalyje, 12 km į pietus nuo Skuodo, Mosė- 
dis dažnai vadinamas Žemaitijos turistine Meka: jis garsėja savo unikaliu 
akmenų muziejumi. Jau 1253 m. Mosėdžio geografinis pavadinimas mini- 
mas Livonijos ordino ir Kuršo vyskupo dokumentuose dėl žemių dalybų. 
Legendos miestelio pavadinimą aiškina savaip. į 

Apie Mosėdį yra daug didelių įvairios formos ir spalvos akmenų. 
Riedulių grupėmis nukloti ištisi plotai. Pagonys žemaičiai manydavo, 
kad tie įvairių formų akmenys — suakmenėję žmonės; juos vadino „mo- 
kais“ (mokytojais). Neva tie žili, seni, apsamanoję mokai sėdi grupėmis 
susirinkę ir pasakoja žmonėms apie savo gyvenimą ir sunkią dalią. Tą 
vietovę, kur mokai sėdi, posėdžiauja, kalbasi, moko gyvuosius, vietiniai 
žmonės ir pavadino Mosėdžiu (mokų sėdėjimo vieta). 

Dar ir kitaip aiškintas šios vietovės vardas. Senovėje Bartuvos upės 
pakrantėse ošė didžiuliai miškai. Toje vietoje, kur dabar Mosėdžio gim- 
nazija, geras medžiotojas žemaitis, iškirtęs nemažą miško plotą, įkūrė 
savo sodybą. Per medžiokles čia susirinkdavo gausus būrys medžioto- 
jų, susitempdavo savo laimikį, jį rūšiuodavo, dalydavosi tarpusavyje. 
Nulupę žvėrių kailius, juos parduodavo Baltijos jūra į Šventosios upės 
žiotis atplaukusiems pirkliams, o paskui viensėdyje ant laužų žvėrieną 
kepdavo, aukodavo dievams ir puotaudavo iki kitos medžioklės. Vasarą, 
papjovus žvėris, čia suskrisdavo debesys įkyriai kandančių musių. Dėl 


Mosėdis 

to šiai vietovei ilgainiui prigijo pavadinimas Mosėdis — vieta, kur, anot 
žemaičių, musės ėda (kanda). 

Anot trečio pasakojimo, senovėje ant Bartuvos upės kranto, prie kelio, 
gyveno labai svetingas žemaitis, kuris per gūdžius miškus keliaujan- 
čius žmones visada maloniai sutikdavo ir, pamatęs juos, iš tolo moda- 
vo, kviesdamas užsukti į viensėdį pailsėti. Pagal šį jo įprotį — moti iš 
viensėdžio — ir atsiradęs M6sėdžio pavadinimas. 


BALTIJOS JŪRA. GINTARAS 


Gintarą pažinusios tautos daugelį amžių spėliojo, kas gi yra toji graži 
gamtos dovana, kaip ji atsirado. Kol mokslas nebuvo taręs apie gintarą 
tiesos žodžio, jos pagal savo gyvenamąsias sąlygas ir papročius kūrė 
apie jį įvairius padavimus bei mitus. Kai kurie pasiekė ir šiuos laikus. 
Tuose mituose gintarui, kaip ir daugeliui nesuprantamų gamtos reiškinių, 
buvo priskiriama dieviška kilmė. 


Baltijos pajūris 

Padavimų apie gintarą sukurta ir Lietuvoje. Juos įkvėpė gražūs, po- 
etiški Lietuvos pajūrio vaizdai, tos aplinkybės, kuriomis gintaras patenka 
į žmogaus rankas. Baltija išmeta gintarą į auksinį Lietuvos pajūrio smėlį 
nerimdama, giliai alsuodama. Ir kuo tas alsavimas gilesnis, audringes- 
nis, tuo daugiau Baltija paberia į krantą gintaro lašelių, o kartais ir 
didesnių gabalų. 

Tokia poetiška gintaro kelionė iš jūros gelmių į pakrantę paakino 
tikros gintaro istorijos nežinančią lietuvių tautą sukurti fantastinį pa- 
davimą, pasak kurio, kiekvienas jūros bangų išplautas gintaro gabalėlis 
esąs nepaprastai taurios, karštos Jūratės ir Kastyčio meilės tragiškos 
baigties vaisius. 

Atsitikę tai seniai seniai, kai dievas Perkūnas dar buvęs vyriausias visų 
dievų, o deivė Jūratė gyvenusi Baltijos jūros dugne gintaro rūmuose. Ji 
buvusi visų deivių gražiausia ir nežinojusi, kas yra žmogiškoji meilė. 

Jūroje, prie Šventosios upės žiočių, Jūratės vandenų karalijos žuvytes 
savo tinklais gaudęs drąsus žvejys Kastytis. Pasiuntusi Jūratė undines, 
kad šios įspėtų Kastytį nedrumsti Baltijos vandenų, negąsdinti žuvyčių. 
Bet žvejys, nepabūgęs deivės įspėjimų, nepaisydamas undinių vylių, ir 
toliau mėtęs į Baltiją savo tinklus. Karštai pamilusi Kastytį už drąsą ir 
grožį, Jūratė nusiviliojusi jį į gintaro rūmus. Perkūnas, sužinojęs, kad 
nemirtingoji deivė pamilusi žvejo sūnų, didžiai užsirūstinęs. Jis savo 
žaibais sugriovęs gintaro rūmus, nužudęs Kastytį, o Jūratę prirakinęs prie 
tų rūmų griuvėsių sienos. Čia Jūratė, bangų blaškoma, nuolat raudanti 
Kastyčio ir nelaimingos juodviejų meilės. Jos rauda būnanti tokia graudi, 
kad amžinai šaltos, ramios jūrų gelmės pradedančios nerimauti, audrintis 
ir siausti, išmesdamos iš gilumos ir išplaudamos į krantą Perkūno sudau- 
žytų gintaro rūmų skeveldras. O smulkučiai gintaro gabalėliai — Jūratės 
ašaros, tokios skaidrios, kaip tyra ir skaisti jos ir Kastyčio meilė. 


KRETINGA 


Kretingos rajono savivaldybė 


Kretinga — miestas Lietuvos vakarinėje dalyje, rajono savivaldybės 
centras abipus Akmenos upės. Kretingos pavadinimas kildinamas nuo 
žodžio „kratyti“. Atseit senovėje, kai nebuvo gerų kelių, reikėdavo ge- 
rokai pasikratyti per akmenis, kol privažiuodavai miestelį. 

Legendiniu Kretingos įkūrėju laikomas gotų karalius Armonas, atke- 
liavęs IV a. nuo dabartinės Skandinavijos ir pastatęs čia pilį. Armonas 








Meilės akmuo 


buvęs kilęs iš Grutingų giminės. Tad ir jo pastatytoji pilis, davusi pradžią 
Krėtingai, vadinusis Grutingos pilimi. 

Istoriniai šaltiniai Kretingos pilį, kurią valdyti kryžiuočiai patikėjo 
Jeodalui Veltūnui, mini nuo 1253 m. Po 1260 m. kretingiškiai sukilo, 
puldinėjo Klaipėdą, todėl 1263 m. Livonijos riteriai pilį sunaikino. 

Kretingos pasididžiavimas — grafų Tiškevičių rūmai, statyti XIX a.: 
dvaro žiemos sodas — oranžerija ir vienas gražiausių Žemaitijoje XIX- 
XX a. rūmų parkų. Šiaurinėje parko dalyje buvo įrengti trys kaskadiniai 
tvenkiniai. Prie pirmojo tvenkinio stovėjo rūmai. Priešingame krante 
buvo įrengtas didelių akmenų mūro krioklys, link kurio nuo rūmų vedė 
arkinis tiltelis. Tame pačiame krante, prie Salantų kelio, iškilo kalnelis 
pavėsinei — altanai. Į ją vedė spirale kylantis takelis, o kalnelio viršūnėje 
augo kaštonas. Ė 

Vėliau apie šį kalnelį žmonės sukūrė įvairių legendų. Viena jų pasa- 
koja, esą jį grafas supylęs ant savo mylimiausio medžioklinio šuns kapo. 
Kitas padavimas byloja apie tai, kad čia stovėjusi Kretingos pilis. 

Abiejuose krantuose buvo pastatyta po vieną didžiulį akmenį — suo- 
lą. Vieną jų, esantį virš krioklio, kretingiškiai nuo seno vadina Meilės 
akmeniu. Matyt, jį labai mėgo įsimylėjėlių poros, ateidavusios čia pasi- 
gėrėti žmogaus proto ir rankų sukurtu grožiu. Legenda pasakoja, kad ant 
šio akmens, lankydamasi pas savo favoritą Platoną Zubovą, yra sėdėjusi 
imperatorė Jekaterina II. Istoriniai faktai rodo, kad to būti negalėjo, nes 
tuo metu Rusijos valdovė jau buvo mirusi. 


NEGARBOS PILIAKALNIS 


Kretingos rajono savivaldybė 


Rajono savivaldybės vakarinėje dalyje, apie 5 km į šiaurę nuo Kre- 
tingos, Tėnžės upelės dešiniajame krante rymo Negarbės piliakalnis, dar 
vadinamas Bliūdakalniu, Bliūdkalniu, kartais Senkų, Jazdų, Jazdaičių 
piliakalniu. Negarbos kalną gaubia daug legendų. 


Sakoma, kad ant šito kalno buvo puikus dvaras. Tačiau ponai buvo 
negeri, ištvirkę, skriausdavo žmones, o patys tik puotaudavo. Kartą, kai 
žmonėms buvo sunkus laikas, ponai vis vien tik šoko ir linksminosi. 
Taip jiems betriukšmaujant, žemė atsivėrė ir visas dvaras su ponais nu- 
grimzdo. O kalno viršuje atsirado kūdra. 

Kita legenda teigia, kad kartais iš to prakeikto dvaro pasirodo gra- 
ži pana. Vieną kartą pro kalną ėjo kerdžius, o toji, išsinešusi lėkštėje 
varlę, jį kviečiasi: „Prieik, žmogau, pabučiuok tą varlę.“ Tas žmogelis 
ėmė bučiuoti, bet varlė tik pučiasi ir didėja — išsigando kerdžius, spruko 
šalin. Apsiverkė mergelė — jei būtų iki galo bučiavęs, būtų ją išgelbėjęs, 
o pats laimingu ir turtingu tapęs. 

Dar pasakojama, kad kartą jauni vyrai susitarė Nėgarbą kasti. Kasė 
kasė — ligi pat vidurnakčio. Staiga atsiradusi didelė kiaulė ir pakilusi 
labai smarki audra. Išnešiojusi vyrus į visas puses. Jie į namus grįžę tik 
po trijų parų ir patys nežiną, kur per tą laiką buvę nunešti. 

Legenda byloja, kad kartą prie kalno dirbo moteriškė. Staiga prie 
jos atsirado toks ponaitis. Jis ir sako: „Aš tau pripilsiu pilną prijuostę 
auksinių pinigų, bet tu negalėsi į juos pažiūrėti, iki kol namo pareisi.“ 
Moteris apsidžiaugė ir greitai patraukė namo. Bet kuo arčiau namų ji 
buvo, tuo sunkesnė darėsi jos prijuostė. Neiškentė ir pasižiūrėjo, iš kur 
ta našta randasi. Pamatė, kad pilna prijuostė raudonų anglių. Moteriškė 
kad mes viską žemėn — aukso taip ir neparnešė į namus. 

Dar sakoma, kad kai prie Negarbos kalno vaikai žaisdavo, pas juos at- 
eidavo velniūkščiai. Kartą vaikai tekinį mušė ir iš kažkur atbėgo daug kitų 
vaikiukų. Grįžę į namus žmonių vaikai viską papasakojo savo tėvams. 
Šie patarė pažiūrėti, ar kiauros anų vaikų nosys. Kitąsyk žaidime sugavo 
vieną vaikiuką ir žiūri į tą nosį — ogi nekiaura, nealsuoja svetys. Grįžę 
vaikai taip ir pasakė tėvams. Šie patarė — pasidarykit šermukšnio lazdas 
ir gerai įkrėskite tiems velniukams. Vaikai taip ir padarė — šermukšnio 
lazdomis apkūlė atėjūnus, tie daugiau žaidimuose ir nebepasirodė. 


SENOJI ĮPILTIS 


Kretingos rajono savivaldybė 


Senoji Įpiltis — nedidelė gyvenvietė rajono savivaldybės šiaurinėje 
dalyje, 26 km nuo Kretingos, netoli sienos su Latvija, Šventosios upės 
slėnyje. Įpilties piliakalnis — vienas įspūdingesnių mūsų krašto piliakal- 
nių — yra tarp Senosios ir Naujosios Įpiltiės kaimų, Jūodupės dešinio- 
jo kranto kilpoje, už pusės kilometro nuo tos vietos, kur ji į Šventąją 
įteka. Pirmutinė istorinė žinia apie Įpiltį siekia XIII a. vidurį: vietovės 
vardas minimas 1253 m. balandžio 5 d. Livonijos ordino ir Kuršo vys- 
kupo dalybų akte. Ant piliakalnio stovėjo medinė pilis. Čia gyventa nuo 
mūsų eros pradžios iki XIII a. Įpilties apylinkės gražios ir vaizdingos, 
jas mėgsta turistai. Artimoje apylinkėje yra ir daugiau. piliakalnių bei 
istorinių vietų. Atrodo, kad čia būta vientisos gynimosi sistemos. Apie 
300 m į rytus nuo piliakalnio Raistupio upelio šlaite į žemę įsirausęs 
kėpso Aūkuro akmuo, kurį nuo seno vietos gyventojai gerbė, tikėjo, kad 
iš po jo tekančio šaltinio vanduo turįs gydomųjų galių. Pagonybės laikais 
prie šio akmens buvo atliekamos kulto apeigos. Netoliese yra ir apie 
30 m aukščio Alko kalnas. 


Padavimai sako, kad kitados ant šio kalno stovėjo bažnyčia, vėliau 
nugrimzdusi į žemes. Jos viduje esančios devynios skrynios aukso, kurias 
saugąs didžiulis žaltys. Kalne esą urvų. Pasakojama, kad kartą piemenys 
vienam žąsiukui parišę ant kojos raudoną raištelį ir įleidę į urvą. Nesu- 
laukdami jo pasirodant, nubėgę į kitą kalno pusę, kur iš urvo žąsiukas 
išlindo. 

SALANTAI 


Kretingos rajono savivaldybė 


Salantai - tolimą praeitį menantis miestas, įsikūręs vaizdingose Sūlan- 
to upės pakrančių aukštumose, virš kurių kyla grakšti dvibokštė bažnyčia. 
Tiek miesto apylinkėse esantys archeologijos paminklai, tiek apie juos 
išlikę padavimai, legendos byloja, kad senovėje ši vietovė buvo svarbus 


pagoniško kulto centras. 


Ėrlos upės slėnyje iškilusioje Alko kalnu vadinamoje kalvoje buvusi 
pagoniška žalčių dievo Pilvyčio šventykla, kurioje stovėjęs aukuro ak- 
muo ir degusi šventa amžinoji ugnis. Ugnį prižiūrėjo apie 40 vaidilučių, 


kurios gyveno ir žalčius mai- 
tino už Salą pelkės, Salanto 
slėnyje esančioje kalvelėje, 
dabartiniu metu vadinamoje 
Gaidžio kalva. Daugiausia 
buvo aukojami žalčių dievo 
mėgstami skilandžiai, todėl 
vietovę pradėta vadinti Ski- 
landžiais. Kiek vėliau šiose 
žemėse atsirado Skilandžių 
kaimas, rašytiniuose šalti- 
niuose pirmą kartą paminėtas 
1556 m. Šalia kaimo įsikūrė 
karališkasis dvaras, pavadin- 
tas pro šalį tekančio upelio 
Salanto vardu. 

Tačiau, anot padavimų, 
Salantų istorija siekia toli- 
mesnius laikus. Sakoma, kad 
miesteliui vardą davė romė- 
nai. Kartą čia, plačiai patvinu- 
sios jūros vandenimis, plaukė 
trys romėnai ir pamatę sausu- 
mėlę, džiaugsmingai sušuko: 
„Sala antai!“ Nuo to laiko čia 
įkurtą gyvenvietę romėnai ir 
pavadino Salantais. 





Salantai. Seniausias Lietuvos kaštonas 

SALANTAI. ALKO KALNAS 


Kretingos rajono savivaldybė 


Lietuvos šiaurvakarinėje dalyje, Salantų regioniniame parke, į šiaurę 
nuo Salantų miestelio, plačiame Ėrlos upės slėnyje stūkso mišku apaugusi 
didinga kalva, vadinama Alko kalnu. 


Padavimai mena, kad Alko kalne po storu ąžuolu stovėjo aukuro 
akmuo, ant kurio degė vaidilučių saugoma šventoji ugnis, o tarp senų 
ąžuolų gyveno žynys. Šventykla buvo skirta žalčių dievui Pilvyčiui. Pasak 
padavimų, Alkakalnyje vaidilutės ilgiausiai Lietuvoje neleido užgesinti 
amžinosios ugnies. Neturėdamos ginklų, jos į prijuostes prisipildavo pe- 
lenų, kuriuos berdavo į akis ugnies užgesinti atėjusiems kareiviams. 

Kita legenda pasakoja, jog kalną supylė švedų kareiviai, kurie čia 
įsikūrė ir pradėjo apylinkėse plėšikauti. Neapsikentusios žemaitės sukilo 
prieš švedus ir juos išžudė. Nuo to laiko kalne vaidenasi — naktimis dega 
ugnys, vaikščioja keisti žmonės. 

Dar viena legenda teigia, jog kalva pavadinta Alku dėl to, kad čia 
bausmei palikdavo be maisto alkti žmones. Anot kito pasakojimo, ant 
šios kalvos nuo alkio išmirę švedų apsupti Salantų apylinkių žmonės. 


IMBARĖS PILIAKALNIS 


Kretingos rajono savivaldybė 


Rajono savivaldybės šiaurės rytų dalyje, Salantų regioninio parko 
teritorijoje, yra Imbarės piliakalnis, pirmą kartą paminėtas 1253 m. Li- 
vonijos riteriams užėmus jo pilį. Manoma, kad pilis buvo apleista ir 
sunaikinta po 1260 m. kuršių sukilimo. 


Pasakojamas padavimas, kad pilies valdovo duktė pamilusi bokšte 
įkalintą kryžiuotį ir padėjusi jam pabėgti. Už tai motina ją nubaudu- 
si — „įbarusi“, tai yra užkeikusi ir uždariusi į bokštą. Užkeiktą merginą 
išgelbėti galėjęs tik drąsus smuikininkas, kuris būtų išdrįsęs pas ją užeiti 
ir jai vienai prisiekti amžiną meilę. Netrukus toks atsiradęs, tačiau jam 
greit atsibodę smuikuoti vien tik savo pamiltai pilies valdovo dukteriai 
Inbartai. Ėmęs jis kartą smuikuoti pro pilį einančiam apylinkės jaunimui. 
Ir tuo metu pilies pamatai prasmegę. Nuo to laiko, esą, žmonės pilies 
vietą ir apylinkę ėmę vadinti gražiosios valdovo dukters vardų — Inbare 
arba Imbare. 

Kita legenda porina, kad kartą piemuo prie kalno ganė kiaules. Žiū- 
ri — viena kiaulė vis eina ir eina į tą kalną. Piemuo pasekė gyvulį — rado 
kalne urvą. Eina tuo urvu, o ten gražiausi arkliai sau avižas ėda. Jo kiaulė 
irgi į tas avižas įnikusi. Išsigando piemuo — spruko laukan. Daugiau ne- 
beganė savo gyvulių prie piliakalnio, o ta kiaulė vėl tai pradingdavo, tai 
atsirasdavo. Sakoma, kad tie pamatyti arkliai ir buvo iš prasmegusios 
pilies. 


NERINGA Kuršių nerija. Mirties slėnis 


Neringos savivaldybė 


Neringa — respubliki- 
nio pavaldumo miestas 
Kuišių nerijojė. Neringos 
vardu vadinamos keturios 
gyvenvietės, — Jūodkrantė, 
Pėrvalka, Prėila ir Nida, — 
1961 m. sujungtos į vieną 
administracinį vienetą. Šios 
gyvenvietės išsidėsčiusios 
siauroje nerijos juostoje, 
taigi Neringė turi ilgiau- 
sią Lietuvoje gatvę — apie 
50 km ilgio kelią. 


Graži legenda aiškina 
senovinį Neringos pavadi- 
nimą. Esą dar tais laikais, 
kai nerijos nebuvo, o jos 
vietoje iš vandens kyšojo 
salų grandinė, vienoje jų — 
valdovo Karvaičio saloje, 
kur stovėjo likimo deivės 
Laimos šventykla, rudenį 
gimė mergaitė. Mažylė, 
matyt, deivės Laimos glo- 
bojama augo — daili, pro- 
tinga, geros širdies. O kai 

tėvai jai Neringos vardą davė, mergaitė ne dienomis, o, atrodo, valando- 
mis ėmė augti. Devynių mėnesių jau daili mergina buvo. Aštuoniolikos 
sulaukusi nepaprastais darbais išgarsėjo: tai kurėną iš audringos jūros 
partemps, tai vežimą, smėlyje įklimpusį, ištrauks. Toli pasklido garsas 
apie merginos grožį ir gerumą, minios jaunikių rėžė apie ją sparną. Ta- 
čiau ji pareiškė tekėsianti tik už to, kuris per marias iki Ventės pilies 
akmenį permes. Šią užduotį sugebėjo atlikti tik pats Ventės pilies pa- 
veldėtojas, ir Neringa tapo jo sužadėtine. Užsirūstino dėl Neringos sa- 
vivalės Bangpūtys, sukėlė baisią audrą — trylika dienų ir naktų žemė su 
dangumi maišėsi. Galiausiai Neringa prisisėmė prijuostę smėlio, įbrido 
į jūrą, supylė smėlio taką ir atskyrė šėlstančią jūrą nuo marių. Jūra nu- 
rimo ir jaunieji iškėlė šaunias vestuves. 

Senasis kunigaikštis Karvaitis, namiškių globojamas, ramiai leido 
karšinčiaus dienas. Kraštą valdė Neringa su vyru, ir žmonės gyveno 
laimingai: aruoduose netrūko grūdų, tinkluose — žuvų. Tačiau iš vakarų 
ir iš pietų atjoję šarvuoti riteriai ugnimi ir kalaviju ėmė niokoti Lietu- 
vos žemę. Gindama savo kraštą ir žuvo Neringa, padėjo galvas visa jos 
giminė. 

Kita legenda teigia, kad kartą neturtingo žvejo šeimoje gimė duktė. 
Žmona mirė, ir žvejui teko vienam auginti dukrelę. O mergaitė buvo ne- 
paprasta: augo labai greitai, buvo labai stipri. Žmonėms ji atrodė be galo 
nerangi, todėl praminė ją Neringa. Išaugo Neringa milžinė: išraudavo 
lengvai pušį, nusviesdavo didžiulį akmenį. Labiausiai ji mėgo stovėti ant 
jūros kranto ir laukti sugrįžtančių žvejų: užslinkus rūkui ar debesims, 
išpindavo savo ilgas kasas ir šluodavo padangę, kol saulė nušvisdavo. 
Graži buvo Neringa. Išgirdo apie jos grožį slibinas ir užsigeidė sau į 
žmonas. Jai nesutikus, slibinas puolė skandinti žvejų laivus. Tada Neringa 
nutarė atitverti slibiną smėlio pylimu. Nešė į jūrą kopas, klojo pušis, 
mėtė akmenis. Neringos juosta atskyrė marias. Bet slibinas nenurimo: 
neleido žuvims plaukti į marias, ir žvejai ėmė burbėti — tegul Neringa 
teka už to slibino. Išgirdo apie tai Naglis, milžinas nuo Palangos. Pamilo 
jis Neringą ir stojo jos ginti. Nukapojo slibino galvas, perkirto žvynuotą 
kūną ir, visa krūvon sunešęs, smėliu užpylė. Taip atsirado Naglio kalnas. 
O Naglis su Neringa vestuves atšoko. 

1991 m. Kuršių nerijojė įkurtas nacionalinis parkas. 2000 m. UNESCO 
įrašė Kuršių nėriją į Pasaulio paveldo vertybių sąrašą. 

VENTĖ 


Šilutės rajono savivaldybė 


Ventė — senas žvejų kaimas Lietuvos vakarinėje dalyje, Kufšių mū- 
rių pakrantėje, 25 km nuo Šilūtės. Ventę nuo „Didžiosios žemės“ skiria 
Kniaupo įlanka. Kaimas žinomas nuo XIV a., bet dėl nepalankių gamtos 
sąlygų nesiplėtė. Jis įsikūręs Ventės rūgo pusiasalyje, kurio ilgis 5,5 km, 
o didžiausias plotis — 2,2 km. Per Ventės rūgą eina kasmetinės paukščių 
migracijos kelias, šimtai tūkstančių paukščių ten nutupia pailsėti prieš 
tolimą kelionę į šiltesnius kraštus. 1929 m. Ventėje įkurta ornitologijos 
stotis — viena seniausių Europoje. 


Dar ir dabar senieji žvejai, į marias pasiėmę vaikų ir vaikaičių, rodo 
paslaptingą vietą, kur, anot padavimo, akmeninėje pilyje su savo vyru, 
Ventės valdovu, gyveno gražuolė milžinė Neringa. 

Legenda lieka legenda, bet iš tiesų mariose slūgso akmenų ir plytų 
krūva — buvusios pilies liekanos. Tik ją pastatė 1360 m. baltų žemes 
užkariavę kryžiuočiai. Iškilusi ant kranto, iš visų pusių čaižoma vėjų, 


Ventės ragas 

pilis buvo pavadinta Vindenburgu (vėjų pilimi). Ilgainiui pilies teritorijoje 
buvo pastatyta bažnyčia. Po 1422 m. Melno sutarties Vindenburgas ne- 
teko savo karinės reikšmės. Marių bangos palengva pilį ardė, kol XVII a. 
pabaigoje galutinai ją nuplovė. Neišliko ir bažnyčia. Jos liekanas vietos 
gyventojai pervežė į Kintūs, kur pastatė naują bažnyčią. Vėliau kaimas 
persikėlė į dabartinę vietą. 1827 m. čia buvo pastatytas medinis švyturys, 
0 1863 m. — mūrinis. 1880 m. įkurta vandens matavimo stotis. 


NEMUNO DELTA 


Šilutės rajono savivaldybė 


Lietuvos vakarinėje dalyje, Šilūtės rajono savivaldybėje, prieš įtekė- 
damas į Kufšių marias, Nemunas sulėtina savo vandenis. Dėl daugybės 
sąnašų čia jis skaidosi į šakas ir sudaro deltą. Nemunas — vienintelė upė 
Lietuvoje, sudaranti deltą. Tai žema trikampė lyguma, virš vandens pa- 
kilusi vos metrą — bekraščių lankų, akimis neaprėpiamų nendrynų, salų, 
seklumų, senvagių, stovinčių vandenų ir ramių protakų kraštas. Svar- 
biausios Nemuno deltos šakos — Rūsnė, Gilija, Atmata, Skirvytė. Nemuno 
deltoje 1992 m. įsteigtas regioninis parkas — tikra vandens karalija. 


Apie Nemuno deltą yra tokia legenda. Rusnė nuo seno buvusi myli- 
miausia Nemuno duktė. Bet gražuolę Rusnę įsimylėjęs dievaičio Bang- 
pūčio sūnus Vakaris. Vieną tylų vakarą atskriejęs jis prie Nemuno ir 
ėmęs pasakoti šiam apie meilę jo dukteriai, prašęs Rusnės rankos. Bet 
Nemunas atkakliai tylėjęs — tokia gėla jį suėmusi vien pamanius, kad 
reikėsią skirtis su mylima dukrele. Tada pirmą audringą naktį Vakaris 
slapta išsivežęs Rusnę į savo tėvo Bangpūčio namus. Ilgai neatleidęs 
Nemunas apsukriajam Vakariui, pykęs jis ir ant dukters. Tik vaikaičių 
sulaukęs — pamatęs Atmatą, Skirvytę, Pakalnę, Vorūsnę, Vytinę — vėl nu- 
švitęs džiaugsmu. Taip legenda aiškina Nemuno deltos upelių vardus. 


RUSNĖ 


Šilutės rajono savivaldybė 


Vakarų Lietuvos miestelis — Rūsnė - įsikūręs toje vietoje, kur Nemunas 
šakojasi į Skirvytę ir Atmatą. Šios, savo vandenimis apglėbusios Riūsnės 
salą, toliau plukdo Nemuno vandenis į Kuršių mariūs, pakeliui susiskal- 
dydamos į smulkesnes šakas, kurios sudaro Nemuno deltą. Čia įkurtas 
Nemuno deltos regioninis parkas. Visa Rusnės sala sudaro 43,5 kv. km 

plotą, joje yra žemiausia Lietuvos vieta — 1,3 m žemiau jūros lygio. 
Rusnė — viena seniausių, unikaliausių ir iš dalies įdomiausių Mažosios 
Lietuvos gyvenviečių, pirmą kartą paminėta XIV a. pabaigoje. Joje gy- 
veno lietuviai ir kuršiai. Rusnės vietovardis kilęs iš upėvardžio. Kai kas 
šį vietovardį kildino iš rusenti — „pamažu degti“. Atmatos žiotys buvusi 
smėlio sąnašų salelė, vadinama Perkūnkalve. 


Apie ją sukurtas padavimas teigia, kad kaip tik čia buvusi Romuva, 
šventasis miškas. Po visada žaliuojančiu ąžuolu stovėjusios Perkūno, 
Pikulo ir Patrimpo statulos. Greta buvusi šventykla, žynyčia, kurioje 
degusi amžinoji ugnis, ąžuolinėmis malkomis kūrenama. Čia degindavę 
ir aukas. Į šventyklą įeidavę tik žyniai, o žmonės per aukojimą stovėdavę 
po atviru dangumi. Sala, Kuršių marių bangų skalaujama, ėmusi smegti. 
Tada žyniai su Romuva persikėlė į Ventės ragą, o iš ten — prie Sakūčių 
ir įsikūrę toje vietoje, kur dabar yra Žynių kaimas. 


KROKŲ LANKA 


Šilutės rajono savivaldybė 


Krokų Lanka — vienintelis Lietuvoje jūrinės kilmės ežeras, susidaręs 
Nemuno sąnašoms atitvėrus Kuršių marių dalį. Jis yra rajono vakari- 
nėje dalyje, 8 km į vakarus nuo Šilutės. Jo plotas 793 ha, ilgis 4,1 km, 
didžiausias plotis 3,3 km, didžiausias gylis 2,5 m. Kranto linija labai 
vingiuota, tęsiasi 16,8 km. Krantai žemi, smėlėti, pelkėti, apaugę beveik 
300 m pločio ištisine meldų, nendrių, švendrių juosta. Pietvakariuose 
ežeras 1 km ilgio ir 100 m pločio protaka jungiasi su viena iš Nemuno 
šakų - Atmata. Krėkų Lanka įeina į Nemuno deltos regioninį parką, čia 
įkurtas ornitologinis draustinis. 


Legenda pasakoja, kad lankoje, kurios vietoje dabar yra ežeras, žmo- 
nės kartą grėbė šieną. Staiga pasigirdo baisus riaumojimas. Iš miško iš- 
šoko didelis juodas jautis ir pasileido bėgti šuoliais aplink lanką. Niekas 
to jaučio nebuvo matęs, niekas negalėjo jo sugauti. Jautis bėgiojo tris 
dienas ir tris naktis. Paskui po žmonių kojomis lyg perkūnas sugriaudė, 
žemė ėmė linguoti ir pradėjo veržtis lankoje vanduo. Žmonės išsigandę 
bėgo į aukštesnes vietas ir žiūrėjo, kaip visa lanka virsta ežeru. Tuomet 
vėl tas juodas jautis atsirado, sukriokė, atvirto į didelę kiaulę ir visų 
akivaizdoje nugarmėjo į vandens gelmes. Nuo to įvykio ežerą imta va- 
dinti Krėkų Lanka. 

VIŠTYČIO EŽERAS 


Vilkaviškio rajono savivaldybė 


Tai ketvirtas pagal dydį ežeras pietvakariniame Lietuvos pakraštyje. 
Diduma jo priklauso Rusijai, o mūsų šaliai tenka 18 kv. km. Ežeras 
susidarė ledynmečiu ledo luisto išgulėtoje dauboje, todėl jis gana gilus — 
iki 50 m. Vietiniai žmonės pasakoja, kad Vištyčio ežeras kartais išmeta 
gintaro. 


Apie ežero atsiradimą yra išlikę keletas padavimų. Pagal vieną jų 
ežeras atėjęs nuo „Mėlynųjų marių“. Vieni padavimai sako, kad jis iš 
debesų nusileidęs, kiti kad iš žemės išplaukęs. Kaip ten iš tikro buvo, 
niekas nežinąs, tačiau oras visą naktį ūžęs ir cypsėjęs. Rytą Žmonės 
pamatę, kad plačiausios lankos apsemtos vandens. Kai vanduo vis dar 
nerimęs ir cypsėjęs, maža mergaitė tarusi: „Bet čia vanduo cypsi lyg 
vištytis!“ Taip ji netikėtai atspėjusi jo vardą ir vanduo tuojau „nustojęs 
cypsėti“. Tačiau mergaitė apakusi. 

Kitas padavimas sako, kad senų senovėje čia buvusios didelės lan- 
kos, kuriose žmonės ganydavę arklius. Kartą naktigoniai atsigulė pailsėti. 
Tuo metu pro lankas pralėkęs paukštis ir sučirškęs — „cypt“. Čirškimas 
pasikartojęs tris kartus, bet naktigoniai vis dar gulėję. Netrukus jie iš- 
girdę balsą: „Kelkite ir varykite iš čia arklius, nes greitai čia atsivers 
ežeras!“ Naktigoniai išsigandę, tuojau atsikėlę ir nujoję. Netrukus at- 
sivėręs didžiulis ežeras. Visi tie, kurie likę lankose, nuskendo. Ežeras 


užliejęs didelį žemės plotą, jame paskendę 10 kalvų. 

PILIŪNŲ PILIAKALNIS 


Vilkaviškio rajono savivaldybė 


Rajono savivaldybės šiaurrytiniame pakraštyje, netoli Pilviškių, 12 km 
į šiaurės rytus nuo Vilkaviškio, Šešūpės ir Rausvės santakoje dunkso 
Piliūnų piliakalnis. 

Apie jo atsiradimą yra tokia legenda. Kai Napoleonas su savo kariuo- 
mene ėjo per Lietuvą, Piliūnuose buvo labai šlapia. O ten kaip tik buvo 
daug jo kariuomenės. Kariai užsimanė toje vietoje pavalgyti ir pailsėti, 
bet niekur nerado sausos vietos. Tada greit visi šoko ir kas su rankomis, 
kas su kepurėmis ėmė nešti velėnas ir žemes. Taip kariuomenė ir supylė 
kalnelį, ant kurio galėjo susėsti ir pavalgyti. 


Piliūnų piliakalnis 

VIŠTYTIS. PAVIŠTYČIO PILIAKALNIS 


Vilkaviškio rajono savivaldybė 


Netoli nuo sienos su Lenkija 282 m virš jūros lygio iškilęs Pavištyčio 
kūlnas — aukščiausias Suvalkijoje. Labai statūs 30 m aukščio vakariniai 
įr pietiniai jo šlaitai. Viršūnėje ir šlaituose yra apgriuvusių apkasų. 

Pasakojama, kad piliakalnyje nugrimzdusi bažnyčia ir Velykų rytą 
ten girdėti skambinant varpais. Toje vietoje, kur dabar dunkso aukštas 
Piliakalnio piliakalnis, kitados buvo didelis dvaras. Dvarą juosė aukšta 
tvora, prie jo žaliavo puikus parkas. Dvaras priklausė žiauriam ponui 
Kakeraičiui. Už mažiausią nusikaltimą jis baudžiauninkus bausdavo, 
žudydavo ir didelius, ir mažus. Ponas turėjo tris dukteris. Visų gra- 
žiausia buvo jauniausioji duktė, vardu Pilė. Visi stebėjosi išvydę jos 
nepaprastą grožį. Ir pamilo gražuolę Pilę vienas jaunas, gražus to pono 
baudžiauninkas. Pilė taip pat pamilo Mindaugą. Pas Pilę lankydavosi 
daug jaunikaičių, bet nė vienas jos širdies netraukė. Tėvas, sužinojęs, 
kad Pilė pamilo prasčioką, labai supyko ir nutarė jam atkeršyti. Jis liepė 
budeliams mirtinai užplakti Mindaugą. Ponas nurodė baudžiauninką taip 
palaidoti, kad nė žymės neliktų. Sužinojusi tai, Pilė verkė, rankas grąžė, 
o naktį išėjo jo kapo ieškoti. Atradusi sumanė mylimajam amžiną kapą 
supilti. Dieną savo kambaryje verkė, o naktį su prijuoste žemę nešė ir 
kapą pylė. Žmonės pradėjo kalbėti, kad Mindaugo kapas stebuklingai 
auga. Pagaliau Pilė supylė aukštą kalną ir netrukus mirė. Nuo to laiko 
kalną ėmė vadinti Pilės kalnu, arba Piliakalniu. 


VIŠTYTIS. VIŠTYČIO AKMUO 


Vilkaviškio rajono savivaldybė 


Vištytis — miestelis prie sienos su Rusija, įsikūręs rajono savivaldybės 
pietvakarinėje dalyje, Vištyčio regioninio parko teritorijoje. Apie 1 km 
į šiaurę nuo miestelio, Nebūtkiemio kaime riogso šeštas pagal dydį Lie- 
tuvos riedulys, atritintas čia ledynų prieš 12-18 tūkst. metų. Tai respub- 
likinės reikšmės geologijos paminklas, vadinamas dar Didžiuoju, Stebuk- 
linguoju, Puntukėliu. Riedulio sudėtis mikroklininis granitas su biotipu. 
Jo ilgis 7,10 m, plotis — 4,74 m, aukštis — 4 m, perimetras — 16,86 m. 


Pasakojama, kad šis stambus riedulys kadaise buvo laikomas šventu, 
stebuklingu, todėl senovėje prie jo žmonės melsdavosi. Jis buvęs aukuru 
(pagonybės laikų aukuro vieta — viršuje esantis didesnis įdubimas), ant 

kurio degusi amžinoji ugnis ir būdavusios aukojamos aukos dievams. 
Akmens viršuje yra ir keletas mažesnių įdubimų — tai velnio pėdos, 
likusios nuo tada, kai senovėje jis ant to akmens tupėjęs. Riedulio vir- 
šuje esanti didžioji dubuma kurį laiką buvo vadinama ir Švenčiausiosios 
Marijos pėda. 

Pasakojama, kad ant akmens kadaise sėdėjęs velnias ir verkęs. Esan- 
čios žymės velnio pėdų ir akmenyje įdubimo, į kurį riedėjusios velnio 
ašaros. Velnio ašaros duburyje niekada neišdžiūdavusios. Stebuklingosios 
ašaros gydžiusios žmones nuo įvairių ligų, ypač nuo apakimo. Daug 
žmonių, pavilgę ir išplovę akis velnio ašaromis, praregėdavę. Vieną kartą 
apspango dvarponio šunytis, kurį jis norėjęs tomis velnio ašaromis pagy- 
dyti. Bet kai tik šunelį tose ašarose išmaudęs, vanduo netekęs gydomosios 
galios. Ir nuo to laiko vasarą duburyje vanduo išdžiūsta ir negydo. 

Apie Vištyčio akmenį yra žinomi dar du legendos variantai. Senais 
laikais tolimame Lietuvos kampelyje buvęs miestelis Tornas. Tuomet 
čia nebuvę nei ežero, nei kalnų, nei akmenynų. Kartą seniausia Torno 


Vištyčio akmuo 

gyventoja susapnavo sapną — velnias žada paimti daug sielų. Išgirdę tai, 
gyventojai nutarė statyti naują bažnyčią. Kai ši buvo beveik baigta, apie 
tai sužinojo nelabasis. Labai užsirūstinęs jis nuskubėjo į Anykščius pas 
Pūntuką ir paprašė, kad leistų į kelionę su juo savo sūnų Puntukėlį. Šiam 
sutikus, velnias patenkintas išskubėjo atgal. Bet neprinešus Puntukėlio 
I km iki Torno, užgiedojo gaidys. Velnias, metęs Puntukėlį, spruko atgal. 
Puntukėlis nukrito, o nuo trenksmo visi akmenys iškilo į žemės paviršių. 
Velnias taip skubėjo, kad ten, kur jis bėgo, žemė įdubo. Nuo to laiko apie 
Torną (dabartinį Vištytį) atsirado daubos, kalvos ir daugybė akmenų. 

1935 m. Kauno miesto savivaldybės atsiųsti akmenskaldžiai norėjo 
Vištyčio akmenį suskaldyti, o vokiečių okupacijos metais bandyta jį su- 
sprogdinti. 


AMALVO EŽERAS 


Marijampolės savivaldybė 


Amalvas, arba Amalviškių ežeras, yra 15 km į pietryčius nuo 
Marijūmpolės, Amalvos pelkėje. Jo plotas 193 ha, ilgis apie 2,3 km, 
kranto linijos ilgis 6 km, didžiausias plotis 1,2 km. Didžiausias gylis 
29m. Ežeras patvenktinis, pasiekęs senatvės stadiją. Iš ežero išteka 
Amalvė, o įteka į jį Šlavanta. Čia 1992 m. įsteigtas Amalvo botaninis 
zoologinis draustinis, Žūvinto ekosistemos dalis. Vasarą ežere susirenka 
iki 100 neperinčių gulbių. 


Apie Amalvą yra toks padavimas. Kartą velniai norėjo per ežerą nu- 
tiesti tiltą, nes rengė vestuves ir reikėjo tiltu važiuoti. Kelias naktis jie 
tampė akmenis iš visų laukų ir skandino ežere. Vienam velniui benešant 
akmenį, užgiedojo gaidys. Jis metė tą akmenį ir pats nupuolė ant jo. Ir 
dabar yra tas akmuo, o ant akmens — velnio paveikslas. 

Kiti du velniai — senis ir jauniklis — nešė nuo Trakų kaimo po maišą 
smėlio. Kai jiedu buvo pelkių vidury, sugiedojo gaidys. Velniai metė 
tuos maišus žemėn. Maišai plyšo, smėlis išbyrėjo. Ir dabar pelkėse prie 
Amalvo ežero yra du smėlio maišai: vienas didesnis, kitas mažesnis. 


GULBINIŠKIAI 


Marijampolės savivaldybė 


Gulbiniškiai - kaimas Marijūmpolės savivaldybės pietvakarinėje da- 
lyje, 12 km į pietus nuo Marijūmpolės miesto. Tai senoji IV a. lietuvių 
gyvenvietė. 

Apie kaimo išnykimą sukurta graži legenda: kaimas per naktį nu- 
grimzdo po žeme, o tą naktį namie nenakvoję medžiotojai ir kariai, grįžę 
į gimtąsias vietas, atstatė šį kaimą bei įkūrė gretimas gyvenvietes. 

Gulbio gyvenvietė buvo prie kelio Kalvarija-Marijampolė, netoli Sū- 
duoniės upelio, iš kurio pavadinimo kildinamas lietuvių etninės grupės 
„sūduviai“ vardas ir Sūduvos (Suvalkijos) etnografinio regiono pavadi- 
nimas. Gyvenvietę žymi paminklinis ženklas. Žodis „gulbis“ senojoje 
lietuvių mitologijoje ir kalboje reiškė atgimimą, atsikūrimą. Šis žodis 
davė pavadinimą ir kaimui, kuris ne kartą yra atgimęs ir Lietuvai davęs 
daug žymių žmonių. Lietuvos partizaninio karo metais jame veikė par- 
tizanų Tauro apygardos vadavietė (jos vietoje buvo pastatytas paminklas); 
Gulbiniškiuose gyveno daug inteligentijos, tad beveik visas kaimas so- 
vietmečiu buvo sugriautas, dauguma gyventojų ištremta į Sibirą. 





PILIAKALNIAI 


Marijampolės savivaldybė 


Piliakalniai — nedidelis kaimelis savivaldybės šiauriniame pakrašty- 
je, 14 km į šiaurę nuo Marijampolės. Prie kaimo, Rytupio upelio kai- 
riajame krante, dunkso Piliakalnių piliakalnis. Tai vienas gražiausių ir 
geriausiai išsilaikiusių piliakalnių Sūduvos krašte. Piliakalnis įrengtas 
apie XII-XIV a. Šlaitų aukštis siekia 4 m, ilgis apie 30 m. Į pietus nuo 
piliakalnio, pelkėje, yra išlikusi kūlgrinda. 


Apie šį Piliakalnių piliakalnį yra pasakojama legendų. Viena jų byloja, 
kad žmonėms ariant piliakalnį, vis krisdavo jaučiai. Kartą arė toks žmo- 
gelis, pavargo ir palikęs jaučius nuėjo pietauti. Kai grįžo, rado gyvulius 
užmuštus. Nuo to karto žmonės bijodavo jaučius palikti prie Piliakalnių 
piliakalnio. O arusio žmogelio turtas nuo to laiko pradėjo nykti ir ilgai- 
niui jis visai nusigyveno. 

Pasak kito padavimo, kartą bernas ant piliakalnio ganė jaučius. Vidur- 
naktį jam pasirodė graži mergelė ir paprašė kartu eiti ant kalno. Ji dar 
prašė ją išgelbėti, tik reikėtų pabučiuoti 12 vyrų ir neišsigąsti. Bernelis 
sutiko. Kalno vidury jis pamatė 12 kamaraičių, kiekvienoj gražiai žiburys 
dega ir sėdi po vieną baisiai apžėlusį žmogų. Pradėjo bernas juos bučiuot, 
bet kuo tolyn, tuo baisesni jie darėsi. Atėjo dvyliktojo eilė, bet šiuo jis 
taip pasibaisėjo, kad užmiršo mergelės prašymą ir bėgo lauk iš to kalno. 
Jam iš kalno vos tik išlipus, baisingai užsitrenkė durys — vos bernelio 

neužmušė. Ir dabar, naktimis ganant gyvulius ant piliakalnio, užmigusius 
naktigonius kažin kas kelia ir liepia eiti šalin, čia negulėti. Legenda po- 
rina, kad Naujųjų metų naktį, šviečiant mėnuliui, ant piliakalnio atsiveria 
pilies durys ir išjoja būrys raitelių ant baltų žirgų. Jie užduoda klausimus 
sutiktiems žmonėms. Neatsakę į juos turi atsisveikinti su šiuo pasauliu, 
nes raiteliai tuos nelaimėlius pasiima į pilies požemius. 


GELGAUDIŠKIS 


Šakių rajono savivaldybė 


Gelgaudiškis — mieste- 
lis Nemuno dešiniajame 
krante, rajono savival- 
dybės šiaurinėje dalyje. 
Gyvenvietę įkūrė Lietu- 
vos didikai ir stambūs 
žemvaldžiai Gelgaudai 
XVI a., o XIX a. viduryje 
čia buvo pastatyti dvaro 
rūmai ir užveistas par- 
kas. Daug įvairių legen- 
dų ir pasakojimų gau- 
bia šią vietovę. Rūmus 
supantis senas parkas, 
vienas didžiausių Lietu- 
voje, pasižymi sudėtinga 
struktūra. Čia griežtos 
geometrinės formos pe- 
reina į natūralią Nemuno 
šlaitų girią. Pagrindinė 
šio parko ašis — keturei- 
lė sidabrinių klevų alėja, 
einanti palei rūmus iš 
pietų pusės. Stambiausi 
šios iš Šiaurės Amerikos 
introdukuotos rūšies me- 
džiai daugiau nei metro 
skersmens. Sidabrinių 


Gelgaudiškio bažnyčia 


Askoabakkė 

klevų drevėse peri didysis dančiasnapis (paukštis, įrašytas į Lietuvos 
Raudonąją knygą). Parke yra aikštelė, iš kurios taisyklingai aštuoniomis 
pasaulio šalių kryptimis iškirstos proskynos (takai). Ši vieta „žvaigžde“ 
vadinama. Tai ypač įdomus parko elementas. Legenda pasakoja, kad 
dvarininkai per medžioklę šioje vietoje pietaudavo. Jie norėjo ir pietus 
valgydami matyti žvėris, juos medžioti, todėl ir įsakė iškirsti proskynas. 
Žmonės prisimena, kad anksčiau čia augo šimtamečiai ąžuolai. Pokario 
metais ąžuolus iškirto ir pasodino eglaites. 


Yra parke taisyklingas, medžiais apaugęs, maždaug 3 m aukščio žemės 
kauburys, „asesoriaus kapu“ vadinamas. Pasak legendos, čia palaidotas 
dvaro asesorius (teisėjas), skirdavęs griežtas bausmes baudžiauninkams 
ir dažnai pats jas vykdydavęs. Vėliau žmonės pastebėjo, kad asesorius 
pasikeitė, pradėjo skirti mažesnes bausmes. Greitai išaiškėjo, kad jis 
įsimylėjo baudžiauninkę. Tačiau dėl luomų skirtumo santuoka su bau- 
džiauninke buvo neįmanoma. Šioje vietoje asesorius sielvarto apimtas 
nusižudė, prieš tai nudobęs žirgą ir užmušęs šunį. Teisėjas buvo labai 
turtingas. Čia aukso ieškotojai ne kartą slapta kasė duobes, ieškodami 
auksinės asesoriaus kardo makšties ir diržo sagties. 

Daugelyje legendų minimas ir kitas parko objektas — įspūdingas Velnio 
kalnas. Tai stačiais šlaitais kalva. Legendos aiškina šio kalno pavadinimo 
kilmę. Vienoje sakoma, kad baudžiavos laikais pietinėje kalno pusėje 
buvusi dvaro žemė, kurią baudžiauninkams mediniais arklais buvę sunkų 
dirbti. Siunčiami arti šios žemės, baudžiauninkai sakydavę: „Ir vėl į tą 
velnio kalną.“ Kita legenda — apie tai, kad ir baudžiavos laikais šį gražų 
kalną mėgdavę dvarininkai. Čia rengdavę iškylas, puotas. Baudžiauninkai, 
matydami iškylaujančius ponus, sakydavę: „Ir vėl tie velniai puotauja.“ 
Ši vieta pradėta vadinti Velnių kalnu, vėliau Velnio kalnu: 

Neseniai iškelta kita šio kalno kilmės hipotezė: esą čia buvusi lietu- 
vių pagonių šventykla. Šis kalnas buvęs šventas ir vadintas Vėlių kalnu. 
Krikščionybės laikais pavadinimas iškraipytas. 

UPYTĖ. ČIČINSKO KALNAS 


Panevėžio rajono savivaldybė 


Seniausia rajono savivaldybės vietovė — Upytė, istoriniuose šaltiniuose 
paminėta 1254 m., yra 6 km į pietus nuo Panevėžio miesto. Upytė buvo 
žemės centras, čia stovėjo pilis. Iš Upytės pilies teliko 5 m aukščio 
piliakalnis, vadinamas Čičinsko kūlnu. Jo praeitis susijusi su istorijoje 
išgarsėjusia Sicinskių gimine. Vienas šios giminės atstovas — Vladislo- 
vas Sicinskis (apie 1615-1672) pasinaudojęs veto teise 1652 m. išardė 
Varšuvos seimą ir pastūmėjo Lietuvą į pražūtį. Tasai bajoras buvo aro- 
gantiškos natūros, žiaurus su pavaldiniais. Istorijos apie žiaurų poną 
ilgainiui virto legendomis apie plevėsą Čičinską. 


Jis buvęs tikras raganius. Išardęs seimą, grįžo į savo dvarą ir iškėlė 
velnišką orgiją Kalėdų išvakarėse, kai katalikams linksmintis nedera. Pa- 
skui su savo sėbrais padegė kaimą ir įsiveržęs bažnyčion nušovė kunigą. 
Grįžtant jam atgal į dvarą, staiga vidury žiemos sugriaudėjo perkūnas, 
ir Čičinsko dvaras prasmego skradžiai žemę. Perkūnas nutrenkė ir pa- 
laidūną poną. Legendos porina, kad labai ilgai žemė nenorėjusi priimti 
Čičinsko kūno — vis išmesdavo jį iš kapų, kol valdžia slapčia kažkur jį 
išgabenusi. Ten, „kur Čičinsko švietė rūmai“, liko „sklidina bala“. Šią 
legendą baladėje „Čičinskas“ mini poetas Maironis. 

Legenda pasakoja, kad kartą pro tą kalną ėjo siuvėjas Dominykas. Jis 
sutiko senelį, kuris nuvedė kalno vidun. Ten degė daug žvakių ir buvo 
daug žmonių, kurie stebėjosi svečiu. Grįžtant atgal, tas senelis liepė siu- 
vėjui aplink save sukti rožančių. Šis taip ir darė, nes jį puolė piktosios 
kalno dvasios. Bet kai žmogelis išėjo iš kalno, pamatė, kad visi jo rūbai 
nudraskyti — liko tik marškinių apykaklė ir kelnių. juosmuo. Dominykas 
pasisiuvo naujus rūbus, bet rytą atsikėlęs rado ir juos sudraskytus. Dar 
rado knygą, o joje penkis rublius. Po septynerių metų įvyko toks pat 
atsitikimas, tik žmogus iš kalno nebeišėjo. 

PUŠALOTAS 


Pasvalio rajono savivaldybė 


Tai miestelis pietinėje rajono savivaldybės dalyje, 13 km nuo savi- 
valdybės centro. Pūšalotas žinomas nuo 1639 m., kai čia buvo pastatyta 
pirmoji bažnyčia. O jos atsiradimą lydi legenda. 


Kartą rugius pjaunančią merginą užpuolė gyvatė ir apsivijo ranką. 
Išsigandusi mergina ėmė šauktis Švč. Mergelės Marijos, kuri pasiro- 
džiusi pušies medyje ir išgelbėjusi pjovėją. Toje vietoje buvusi pastatyta 
koplyčia, o vėliau bažnyčia. 


KUPIŠKIS. AUKŠTUPĖNŲ PILIAKALNIS 


Kupiškio rajono savivaldybė 


Aukštupėnų piliakalnis yra miestelio šiauriniame pakraštyje, prie 
Kūpiškio tvenkinio. Nuo aukštos piliakalnio kalvos atsiveria išraiškinga 
Kupiškio ir jo apylinkių panorama. 


Iš lūpų į lūpas perduodamas padavimas byloja, kad Aukštupėnų, arba 
Kūpiškio, piliakalnį supylę bepypkiuodami du milžinai. Vienas jų gyveno 
Paketūrių, o kitas — Aukštupėnų kaime. Juos skyrė Lėveūs upė. Milžinai 
mėgdavo pypkiuodami pasikalbėti, o baigę pypkiuoti pelenus iškratydavę 
ten, kur jų pypkės susisiekdavo. Ilgainiui iš pypkių pelenų ir susidarė 
kalnas — Kūpiškio piliakalnis — ankstyviausia miestelio užuomazga. 


AKMENYTĖ 


Kupiškio rajono savivaldybė 


Akmenytė - nedidelis kaimelis rajono savivaldybės centre, 2 km į va- 
karus nuo Kūpiškio. 


Legenda pasakoja, kad labai labai seniai palei Lėveūs upę velnias 
nešė didelį maišą akmenų. Maiše tarp mažų akmenų buvo ir didelis ak- 
muo. Šis nusmuko į maišo dugną ir jį pratrynė. Maišas praplyšo, o tas 
didžiulis akmuo iškrito Smilgių kaimo ganyklose. Tada per tą skylę ir 
mažesnieji akmenys pabiro. Pribyrėjo tų akmenų pilnas laukas. Nuo tada 
tie akmenys atsirado Lėvens pakrantėje ir yra iki šiol. O tą vietą imta 
vadinti Akmenyte. 

PAJIEŠMENIAI. DVARO PARKO ĄŽUOLAS 


Pasvalio rajono savivaldybė 


Tai kaimas, įsikūręs Krinčino seniūnijoje, 8 km į šiaurės rytus nuo 
rajono savivaldybės centro, prie Jiešmeūs upelio. Kadaise čia plytėjo 
barono Viliaus fon Ropo dvaro žemės. Vietinės reikšmės paminklas — 
Pajiešmėnių dvaras ir jį juosiantis parkas. Drūčiausias parko medis — se- 
nelis ąžuolas, kurio skersmuo siekia 1,5 m. 


Legenda pasakoja, kad Pajiešmėnių dvarą valdęs bjaurus ponas liepda- 
vęs baudžiauninkams lipti į šį ąžuolą ir kukuoti, O kukuojančius nušau- 
davęs. Vienas baudžiauninkas sumanė ponu atsikratyti: išsipjovė ąžuolinę 
kuoką ir stipriai sudavė ja per medį, kad ponas išgirstų. Išgirdęs triukšmą 
savo valdose, ponas šoko ant žirgo ir atjojo pasižiūrėti, kas čia vyksta, 
Pamatęs prie ąžuolo stovintį baudžiauninką, bandė jį užpjudyti šunimis, 
tačiau šis vikriai nuo jų išsisuko ir spėjo netgi ponui per sprandą suduo- 
ti savo pasigaminta kuoka. Žiaurusis ponulis netrukus ir miręs. Tačiau 
kaimo žmonės dar ilgai po šiuo ąžuolų matydavę nekenčiamą poną ir 
girdėdavę jo dejones. 


NAURAŠILIAI. MUKOLO IR MUKOLIUKO AKMENYS 


Panevėžio rajono savivaldybė 


Miestelis yra rajono savivaldybės šiaurės rytų dalyje, 38 km nuo 
Pūnevėžio. Prie Naurašilių kapinaičių rymo mitologiniai akmenys „Mu- 
kolai“: tėvas ir sūnus. : 


Pasak padavimo, tai akmenimis paversta valstiečio šeima. Mukolas, 
nusižengdamas Dievo įsakymui, šventą dieną dirbo. Užtai jo šeima ir buvo 
paversta akmenimis. Kitus „šeimos narius“ dar XIX a. suskaldę kume- 
čiai. Iš suskaldytų akmenų bėgęs kraujas, todėl dvarininkas dar likusius 
akmenis skaldyti uždraudęs. Žmonės tikėdavo akmenų stebuklinga galia. 
Dar XX a. pirmojoje pusėje buvo patariama nemokančiam matematikos 
mokiniui einant aplink Mukolą triskart sukalbėti „Sveika Marija“. 


DUOKIŠKIS 


Rokiškio rajono savivaldybė 

Miestelis išsidėstęs rajono savivaldybės pietinėje dalyje, 20 km į pietus 
nuo Rokiškio, netoli Uosinio ir Bedugnio ežerėlių. Duokiškis minimas 
nuo 1637 m. 

Legenda pasakoja, jog baudžiavos laikais čia gyvenęs žiaurus ponas, 
kuris kartą pamatė baudžiauninką, nešantį jo laukuose nušautą kiškį. 
Užsirūstino ponas ir liepė baudžiauninką nuplakti. Per egzekuciją prie 
bausmės lovio ponas vis kartojo: „Duok kiškį...“ Nuo to ir kilo miestelio 
pavadinimas. 


KARAJIMIŠKIS. KARVĖS OLA 


Biržų rajono savivaldybė 


Karvės ola 


Tai nedidelis kaimelis 
rajono savivaldybės va- 
karinėje dalyje, 3 km nuo 
Biržų. Garsėja Karajimiškis 
savo požemiu, kuriame de- 
dasi keisti dalykai ir dėl to 
įgriūva žemė. Tai pats kars- 
tinių reiškinių epicentras 
Lietuvoje. Čia Yra saugoma 
geologinė žemės sandara. 
Kaimo laukuose žiojėja di- 
džiausia mūsų šalyje kars- 
tinė įgriuva — Kūrvės ola, 
kurios atsiradimą lydi tokia 
legenda. 


Kartą dvare tarnavusi 
moteris susiruošė melžti 
savo ponulio karvės. Atėjo 
moteriškė prie karvutės, 
bet staiga išgirdo verkiant 
dvare paliktą savo kūdikį. 
Viską metusi moteris bėg- 
te leidosi pas savo vaikelį. 
Nuraminusi kūdikį, ji grį- 
žo į laukus, tačiau vietoj 
karvės rado tik atsivėrusią 
žemėje didžiulę duobę, ant 
kurios krašto kabaliojo nu- 

trūkęs lenciūgėlis. Išsigandusi moteris pažvelgė duobės apačion ir pamatė 
dugne žiojėjančią angą, pro kurią, giliai iš požemio, sklido nelaimingos 
karvutės mūkimas. Taip ir pavadino žmonės šią smegduobę gyvulio var- 
du - Karvės ola. 


BIRŽAI. BIRŽŲ TVIRTOVĖS PILIS 


Biržų rajono savivaldybė 


Biržai — rajono savivaldybės centras šiaurrytinėje Lietuvos dalyje, 
Apaščios ir Agluonos upių santakoje. Vandenų gausumu ir istoriniais 
paminklais Biržai gali varžytis su Trakais, todėl vadinami Šiaurės Lie- 
tuvos perlu. Miesto istorija susijusi su didikų Radvilų gimine, kuri čia 
šeimininkavo nuo XV a. vidurio iki 1811 m. Kristupas Mikalojus Radvila 
Perkūnas pradėjo statyti Biržų pilį, kurios statybą lydi tokia legenda. 


Biržų pilies apsauginis pylimas 









PANEVĖŽIO APSKRITIS 


Sakoma, kad statant Biržų pilį, ši po kurio laiko nuolat sugriūdavo. 
Ką bedarytų statytojai, dienos darbas per naktį vis virsdavo akmenų 
krūva. Vienas žynys išpranašavo, kad pilį pavyks pastatyti tik tuomet, 
kai į jos sienas bus įmūrytas laimingiausias žmogus. Imta ieškoti tokio 
žmogaus. Viename kaime buvo rasti du be galo laimingi, įsimylėję jau- 
nuoliai — juos ir nuspręsta įmūryti pilies sienon. Ir tikrai, po to pilies 
statyba vyko sklandžiai ir labai greitai. Storiausios pilies sienos atlaikė 
kovas su Švedija. Stovi Radvilų pilis ir dabar, stovės dar ilgai, nes ją 
nuo griūties saugo laimingųjų jaunuolių meilė. 

TYRULIAI 


Radviliškio rajono savivaldybė 


Tyruliai - nedidelė gyvenvietė rajono savivaldybės vakarinėje dalyje, 
11 km nuo Radviliškio, prie Didžiojo Tyrulio pelkės. 


Pagal senovės padavimą Tyruliai neturėję vardo. Tai buvęs didžiulis 
ir labai ilgas ežeras. Kartą palei šį ežerą ėjęs aklas žmogus ir sakęs: 
„Koks čia ežeras? Čia ne ežeras, bet tyrulis (pelkė).“ Jam tai ištarus, 
pasigirdęs balsas iš ežero: „Tu įspėjai mano vardą, ir nuo šios dienos 
aš užanku, o tu atanki.“ Taip ir atsitikę — neregys praregėjęs, 0 ežeras 
ėmęs iš pakraščių pamažu akti. 

Pasak kito padavimo, Rėkyvos ežere senovėje gyvenęs milžiniškas 
vėžlys ir ant savo nugaros laikęs didžiulę, medžiais ir krūmais apaugu- 
sią salą. Kol vėžlys miegojęs, viskas buvę gerai. Tačiau kartą žmonės jį 
pažadinę, vėžlys pabudęs, nusipurtęs nuo savo šarvuotos nugaros žemes 
bei medžius it menkas lazdeles ir nužygiavęs sau į klampiąsias Tyrulių 
pelkes. Čia pasinėręs į liūną, pasislėpęs, kad niekas jo nerastų ir nebe- 
trukdytų. 


KRAŽIAI. KATEŽERIS 


Kelmės rajono savivaldybė 


Kražaftės krantuose nuo seno įsikūręs miestelis turi turtingą istoriją. 
Gyvenvietės pavadinimas nuo 1253 m. minimas Livonijos ordino žygių į 
mūsų kraštą aprašymuose. Manoma, kad jau tada buvusi stipri Krūžių 
pilis. 

Į šiaurę nuo Kražių, Kaupų miške, tyvuliuoja Katežerio ežerėlis. Eže- 
ras, liaudies manymu, yra deivių būstas, ten gyvena ežerų deivės, kurios 
yra žuvų valdovės ir leidžia jas gaudyti tik tiems, kas joms patinka. Kai 
tiktai neturintis jų malonės žmogus tinklą užmeta, tuojau jos visas žuvis 
suvaro į didelę dugne esančią olą ir uždaro. Sakoma, kad tenykščiai rusai 

sentikiai žino paslaptį, kaip olą atidaryti, todėl jiems visada geriausiai 
sekasi žūklė. Legenda porina, jog seniau Katežeryje nepavykdavo pagauti 
nė vienos žuvies. Tik šit vienas rusas, išsinuomojęs tą ežerėlį, pasinėrė 
po vandeniu, atrakino olą, o spyną įsikandęs išnešė į viršų. Nuo to laiko 
Katežeryje daug žuvies yra. 


JUODLĖS EŽERAS 


Kelmės rajono savivaldybė 


Rajono savivaldybės šiaurinėje dalyje, 2 km į rytus nuo Šūukėnų 
miestelio, yra pratakus Jūodlės ežeras. Jis priklauso Kūrtuvėnų regio- 
niniam parkui, įkurtam 1992 m. Jūodlės ežeras ilgą laiką, iki 1989 m., 
buvo vadinamas Judlės vardu. Ežero plotas 21,25 ha, kranto linijos ilgis 
2,54 km, maksimalus vandens gylis 3 m. Ežero pakrantės labai užpelkė- 
jusios, dugne susikaupę stori sapropelio ir durpių sluoksniai. 


Pasak padavimo, viena senutė mokėjusi atspėti upių ir ežerų vardus. 
Kartą žmonės, susirinkę prie ežero, pamatė, kad jis ėmė judėti. Žmonės 
užtvenkė ežerą, bet tai nepadėjo. Tada atėjusi senutė ir pasakiusi: „Judle, 
kur bėgi? Sustok!“ Ežeras, išgirdęs savo vardą, sustingęs vietoje. Taip 
jis čia telkšo iki šiol. 


ŠIAULIAI. RĖKYVOS EŽERAS 


Šiaulių rajono savivaldybė 


Pietinėje Šiaulių miesto dalyje tyvuliuoja ovalo formos Rėkyvos ežeras. 
Rėkyva - dešimtas pagal dydį Lietuvos ežeras, jos plotas 11,7 kv. km.; eže- 
ras garsėja savo durpynais. Apie jo atsiradimą byloja tokia legenda. 


Buvo kartą toks žilabarzdis senukas, bet niekas su juo nesusitikdavo 
ir negalėdavo pasišnekėti. Kartą vienam naktigoniui piemeniui pabėgo 
žirgas. Piemuo puolė ieškoti žirgo ir besidairydamas pamatė senuką. 

O senukas ištraukė iš krepšio pusmaišį riešutų, išrinko vieną apvalų, 
prikišęs prie nosies kažką suniurnėjo ir sviedė atbula ranka. Vanduo 
tuoj apsėmė plačiausią lanką. Naktigonis neištvėrė — čiupo žilabarzdžio 
maišą su riešutais. Senukas šoko vytis piemenį. Abu vyrai susikibo. Jie 
grūmėsi tol, kol abu suvirto į ežerą... 

Jau daug praėjo metų. Bet vasarą audrai siaučiant, o žiemą speigui 
pokšint ir dabar galima girdėti balsus. Du vyrai ten rėkauja: „Atiduok, tu 

nenaudėli, maišą riešutų. Jie tau nepriklauso!“ O kitas rėkia atgal: „Pa- 
sakyk paslaptį, kaip padaryti iš riešutų kevalo ežerą, tada riešutus perpus 
pasidalysim!“ Nuo to rėkimo vandenyje ir ežeras Rėkyvos vardą gavo. 


KURTUVĖNAI 


Šiaulių rajono savivaldybė 


Tai nedidelis miestelis 21 km į pietvakarius nuo Šiaulių, pasislėpęs 
tarp girių ir ežerų. Žmonės mano, kad Kūrtuvėnų pavadinimas kilęs nuo 
kurtinių, kurie čia kadaise veisėsi. 


Kiti jį kildina nuo Kūrtuvos upelio, kurio pakrantėje milžino Kuršio 
motinėlė Kurtuvė gyvenusi, pavadinimo. O sena legenda byloja apie 
šventajame ąžuolyne pagrobtą dievaitę Rytulę, kurios seserys kas vakarą 
raudodamos klausdavo: „Kur tu viena vargsti?“ Kai galiausiai Rytulė 
pabėgo nuo pagrobėjo, šis, mėgdžiodamas deivių raudą, leidosi jos vy- 
tis: „Kur tu viena, kur tu viena, sugrįžk!..“ Taip ir pradėta vadinti šią 
vietovę. 


PAKRUOJIS 


Pakruojo rajono savivaldybė 


Pakrūojis — rajono savivaldybės administracinis centras, išsidėstęs 
abipus Krūojos upės, 37 km į rytus nuo Šiaulių. Tai derlingų Šiaurės 
Lietuvos lygumų miestas Mūšos-Nemunėlio žemumoje. Istoriniuose šal- 
tiniuose minimas nuo 1531 m., kai buvo leista steigti dvarą ir miestelį. 
Atvykusio svečio dėmesį patrauks reikšmingas kultūros paminklas — ne- 
toli miesto įsikūręs Pakrūojo dvaro ansamblis, statytas XVIII a. pa- 
baigoje-XIX a. pradžioje. Klasicizmo stiliaus centriniai rūmai ir beveik 
keturiasdešimt kitų pastatų sudaro darnų architektūrinį ansamblį, kurį 
papildo 6 ha dydžio retų veislių medžių angliško stiliaus parkas. Ver- 
tingiausias ansamblio akcentas — penkiaarkis dolomito tiltas — užtvanka 
per Krioją, vienintelis toks Lietuvoje. Pakrūojo miesto vardas kilo iš 
Kriojos upės pavadinimo. Tai vienas seniausių upėvardžių baltų vardyne. 
Kruojos vardą reikėtų sieti su latvių veiksmažodžiu ,, krujaties“ — vangiai, 
sunkiai, lėtai judėti į priekį. 

O sena sena legenda porina, kad, Lietuvai kariaujant su švedais, prie 
šios upės vyko dideli mūšiai. Labai daug kariūnų kraujo nudažė upelę 
raudonai. Todėl jos vandenis žmonės pavadino Krūoja, o vėliau atsiradusį 
miestelį — Pakrūoju. 


KLOVAINIAI 


Pakruojo rajono savivaldybė 


Tai miestelis rajono pietryčiuose, 6 km nuo Pakriūojo, išsidėstęs abipus 
Daugyvenės upės. Klovainių dvaras istoriniuose šaltiniuose minimas 
nuo XVI a. pradžios. Jį valdė žemaičių seniūnas Jeronimas Valavičius, 
kuris 1621 m. davė lėšų pirmosios bažnyčios statybai. Miestelį puošia du 
galingi ąžuolai — gamtos paminklai. Jį garsina ir dolomito telkiniai. 


Klovainių herbe auksiniame lauke pavaizduotas mėlynas žirgas su 
raudonomis kamanomis. Legenda aiškina miestelio vardo kilmę - atseit, 
pavadinimas duotas nuo žirgo „kloniojimosi“, tai yra lankstymosi einant 
per laukus. Vietiniai žmonės labai mėgo savo arklius ir didžiavosi jais. 
Jiems žirgas — visų išmintingųjų jėgų, džiaugsmo ir pergalės simbolis, 
įkūnijantis jaunystę, jėgą, vyriškumą. 


ŽAGARĖ. ŽVELGAIČIO IR RAKTUVĖS PILIAKALNIAI 


Joniškio rajono savivaldybė 


Žagūrė — vienas seniausių Lietuvos miestelių, išsidėstęs Žičmgalos 
žemumojė, prie pat Latvijos sienos. Jis yra 25 km į šiaurės rytus nuo 
rajono savivaldybės centro. Per miestelį teka Švėtės upelis. 


Žagarė — sena žiemgalių žemė. Žiemgaliai buvo baltų gentis, iki 
XIII a. pabaigos gyvenusi Lietuvos šiaurinėje ir Latvijos vidurinėje da- 
lyje. Vėliau jie susiliejo su lietuviais ir latviais. Pasak padavimo, Žagarė 

" įsikūrė gerokai anksčiau už Rygą. Jau 1198 m. minima Raktės pilis — stip- 
Ius žiemgalių gynybos punktas. Šalia buvusi gyvenvietė ir davė pradžią 
Žagarei. Miestelio pietrytinėje dalyje yra du kalnai — praeities liudinin- 
kai — Raktuvės ir Žvelgaičio kalnas. Šis antrasis, dar vadinamas Žagarės 
piliakalniu, siejamas su Henriko Latvio „Livonijos kronikoje“ minimu 
kunigaikščiu Žvelgaičiu (Suelgate), 1205 m. vadovavusiu lietuvių karo 
žygiui į Livonijos ordino valdomą Estiją. Tačiau kur iš tiesų buvo šio 
kunigaikščio pilis, dar nenustatyta. Legendos byloja, kad jis nukariavo 

žiemgalius ir Aukštadvario (Žvelgaičio) pilyje įkūrė savo rezidenciją. 

Piliakalnio ilgis yra apie 700 m, o aukštis kai kur siekia 18 m. Jis 
leidžiasi į Švėtės slėnį. Piliakalnio viršuje yra netaisyklinga keturkampė 
70 m ilgio ir 50 m pločio aikštelė. 


ŠIAULIAI. SALDUVĖS KALNAS 


Šiaulių rajono savivaldybė 


Šis kalnas yra senovės piliakalnis, dar vadinamas Šiaulių piliakalniu. 
Salduvė dunkso miesto rytiniame pakraštyje, buvusio Žuvininkų kaimo 
laukuose. Ant kalno Šiaulių miesto kūrimosi laikotarpiu stovėjo medinė 
pilis. Ji turėjo nemažą vaidmenį Šiaulių kunigaikščių ir pirmųjų šiauliškių 
gyvenime. Istorinių duomenų apie tą pilį neišliko. 


Kalno vardo kilmę aiškina įvairios legendos. Viena teigia, kad į šią 
pilį iš tolimų ir artimų apylinkių buvo suvežamas medus. Medaus būta 
labai saldaus, tad ir kalną imta Salduve vadinti. 

Kita legenda byloja, kad Šiaulių kunigaikštis su savo mylimąja ant 
šio kalno pradėjęs gyventi be vestuvių. Už tai dievas Perkūnas juos 
abu nutrenkęs savo žaibais... Tačiau jaunųjų meilė buvusi labai saldi, 
dėl to ir kalnas jos pavadinimą gavęs. Ir dabar ne viena jaunavedžių 
pora vestuvių dieną važiuoja link Salduvės. Jei jaunikis užneša nuotaką 
ant rankų į kalno viršūnę, tikima, jog jų santuoką lydės saldi meilė ir 
ištikimybė. 


KURŠĖNAI 


Šiaulių rajono savivaldybė 


Tai miestelis šiaurinėje rajono savivaldybės dalyje, abipus Ventos 
upės, 22 km į šiaurės vakarus nuo Šiaulių. 

Manoma, kad vietovės pavadinimas kilęs nuo žodžio „kuršis“. Senovės 
Kuršėnai galėjo būti latvių gyvenvietė. 


Tiesa, pasakojama, kad šiose apylinkėse gyvenęs lietuvių milžinas 
Kuršis, nuo jo vardo ir visos apylinkės taip imtos vadinti. Kita legenda 
byloja, kad kartą Venta nuplovė sugrėbtą šieną. Rytą atsikėlę žmonės 
vaikštinėję pavenčiais ir vienas kitą klausinėję: „Kur šienai? Kur šienai?“ 
Klausinėję taip ilgai, kad šią gyvenvietę ir pradėta Kuršėnais vadinti. 

KURTUVĖNAI. GIRNIKŲ KALNAS 


Šiaulių rajono savivaldybė 


Zai aukščiausias Šiaulių rajono kalnas, kurio viršūnė iškilusi 183 m 
aukščiau jūros lygio. Girnikų kalnas yra 2 km į šiaurę nuo Kūrtuvėnų. 


Senoliai sako, kad tai milžinkapis. Pasak legendos, kalnas atsirado 
dar tais laikais, kai Lietuvoje milžinai gyveno. Jie gynė mūsų šalį nuo 
užpuolikų. Tuos kraštus valdė milžinas Ansulis. Jis į vieną savo pirštinės 
pirštą galėjo sutalpinti 10 žmonių. O kartą Ansulis išmušė didžiulę priešų 
kariauną ir iš jų kūnų kalną sukrovė. Paskui nužingsniavo į pajūrį. Ten 
nusiavė batus, pasisėmė jais jūros smėlio, o grįžęs juo užpylė žuvusius 
priešus. Taip ir atsirado šis kalnas. 

Kita legenda pasakoja, kad aplink kalną riogsojo daug didelių akmenų. 
Žmonės juos ėmė girnoms daryti. Vietą, iš kurios tuos akmenis ėmė, 
pradėjo vadinti Girnikais. 

Yra ir trečia legenda apie šio kalno atsiradimą. Kuršėnuose gyveno 
milžinas Kuršis, o Kūrtuvėnuose — jo motinėlė Kurtuvė. Šimtą metų 
jiedu nesimatė — tiek kelias buvo neįveikiamas, smėlėtas. Gavo Kuršis 
žinią, kad jo motinėlė mirties patale gulinti. Panoro Kuršis ją aplankyti, 
su ja atsisveikinti, jos palaiminimą gauti. Išsiruošė į tolimą kelią. Išeit 
išėjo, bet tuoj ėmė klimpti, vos žingsnį žengia, tuojau pilnas klumpes 
prisemia. Pakelėn iškrato — kalną kalnelį palieka. Kai paskutinį kartą 
iškratė, Girnikų kalną supylė... 


KRYŽIŲ KALNAS 


Šiaulių rajono savivaldybė 


Prie kelio į Joniškį, 12 km į šiaurę nuo Šiaulių miesto, Kūlpės upelio 
krante dunkso balno formos, 810 m aukščio Jūrgaičių kūlnas, arba 
Domantų piliakalnis. Tai ir yra katalikiškos Lietuvos simbolis — garsusis 
Kryžių kūlnas, Maldų, Maldavimų kalnas. Sako, kalną per. tris dienas 
ir tris naktis supylę senovės lietuvių kariai po įnirtingo mūšio ant savo 
kritusių draugų kūnų. Iki krikščionybės laikų čia vaidilutės aukurą sau- 
gojusios. Kryžių kūlnas — tai senovės piliakalnis, vadintas Piličs kūlnu, 
Šventkalniu. Manoma, kad Jis buvo apgyventas I tūkstantmečio viduryje. 
XI-XIV a. ant jo stovėjo medinė pilis, tačiau per Livonijos kariuomenės 
anipuolį 1348 m. pilis buvo sudeginta ir daugiau nebeatstatyta. XIX a. 
pradėjo formuotis kalno lankymo ir kryžių statymo tradicijos. Yra už- 

rašytas pasakojimas, kad 1831 m. kalnas jau buvo kryžiais nužymėtas. 
Dabar jų yra daugiau nei 100 tūkst. Tarp jų ir didingas krucifiksas — po- 
piežiaus Jono Pauliaus II dovana Lietuvai. Kryžių kalnė jis lankėsi ir 
aukojo šventąsias mišias 1993 m. rugsėjo 7 d. 


Legenda byloja, kad pirmąjį kryžių pastatęs nelaimingas tėvas, kuris 
budėdamas prie merdinčios mylimos dukters lovos susapnavęs šviesiai 
apsirengusią moterį. Ji liepusi padaryti kryžių ir nunešti ant kalno, kur 
prie Meškūičių kaimo. Sunkų kryžių tėvas nešęs net 13 valandų, bet 
grįžtantį jį pasitikusi pasveikusi duktė. Po to žmonės ėmę kalne kryžius 
statyti. 

Kitas padavimas sako, kad kalno vietoje buvusi bažnyčia, kurią per 
galingą audrą drauge su žmonėmis palaidojęs smėlis. Ankstų Velykų 
rytą gali pamatyti aplink kalną procesiją einant. O dar kalno įdubime 
skylė buvusi, į kurią metęs akmenį išgirsdavai ataidint, lyg jis giliai ant 
bažnyčios grindų būtų nukritęs... 


Kryžių kalnas 

TYTUVĖNAI. ŠVENTO JURGIO KALNAS 


Kelmės rajono savivaldybė 


Tytuvėnai — miestelis Žemaitijos aukštumos rytinėse priekalnėse, šiau- 
riniu šonu įlindęs į mišką, nusidriekęs tarp dviejų ežerų — Giliaus ir 
Bridvaišio. Žinių apie Tytuvėnus paliko dar XV a. mokslininkas Mikalojus 
Kuzietis: pažymėjo miestelį savo sudarytame Vidurio Europos žemėlapyj „je. 
O juk tai seniausias žemėlapis, kuriame pavaizduota Lietuva! 


Miestelyje, netoli bažnyčios, supamas Tytuvos upelio, stūkso Švento 
Jurgio kalnas. Legenda pasakoja, kad senovėje čia augo šventas ąžuo- 
lynas, kuriame dvylika bernelių ir dvylika mergelių kūreno šventą ugnį. 
Lietuvai priėmus krikščionybę, vyskupas čia atvyko skelbti tikėjimo. Bet 
nuo Šatrijos kalno, oru, apžergę šluotas, atlėkė „čerauninkai“ ir vysku- 
pą bei jo palydovus užmušė. Tačiau vėliau su kariuomene atvyko kitas 
vyskupas, visus išvaikė ir užgesino toje vietoje rusenančią ugnelę. O kad 
lietuviai jos nebekūrentų, pastatė čia bažnyčią. 


TYTUVĖNAI. BRIDVAIŠIO EŽERAS 


Kelmės rajono savivaldybė 


Prie Tytuvėnų miestelio iš šiaurės rytų prisišliejęs gražus Bridvaišio 
ežeras. Apie ežero pavadinimą yra tokia legenda. 


Pasakojama, kad senais laikais, temstant pakilus rūkui, prie ežero: iš 
gretimo miško ateidavo briedžiai. Jie įbrisdavo į ežerą, gerdavo vandenį ir 
rupšnodavo vandens augalus. Kadangi žemaitiškai briedis yra „brids“, tai 
žmonės ir ežerą ėmė taip vadinti. Vakarinėje pakrantėje stūkso Bridvaišio 
piliakalnis. Sakoma, kad čia stovėjusi Cydaro pilis, kurios sudeginimą 
1296 m. mini kryžiuočių kronikos. Ir dar kalbama, kad iš piliakalnio 
požeminis kelias veda iki pat Tytuvėnų vienuolyno... 


BAISOGALA 


Radviliškio rajono savivaldybė 


Tai miestelis pietrytinėje rajono savivaldybės dalyje, 22 km nuo 
Radviliškio. Baisogala žinoma nuo XIII a.; Žygimantas Augustas 1539 m. 
čia pastatė bažnyčią. Įvairios legendos pasakoja apie miestelio pavadi- 
nimo atsiradimą. 

Teigiama, kad vietiniai gyventojai miškuose, pelkėse negailestingai 
puldinėdavo pravažiuojančius pirklius. Visų jų čia laukdavo baisus galas. 
Yra ir kitas padavimas: pravažiuojantys keliautojai matydavo, kokie nu- 
skurdę vietiniai žmonės. Tarp savęs jie lenkiškai šnibždėdavosi, kad tie 
žmogeliai „bosi“ ir „goli“, tai yra basi ir pliki. Sudėję tuos du žodžius, 
ėmė vietovę Baisėgala vadinti. 


BAISOGALA. VALATKONIŲ AKMENYS 


Radviliškio rajono savivaldybė 


Rajono savivaldybės pietrytinėje dalyje, apie 3 km į pietus nuo Baiso- 
galos miestelio, Valatkėnių miške riogso du akmenys. Čia tekantis Palono 
upelis apglėbia du riedulius — Velnio akmenį ir Angelo akmenį. Jie dar 
vadinami pirmuoju ir antruoju Valatkonių akmeniu. 


Legenda mini, kad kartą keliu važiavo žmogus ir užkliuvo už akmens, 
kuris tuomet gulėjo prie pat kelio. Sulūžo žmogaus ratai. Tada jis supy- 
kęs pasakė : „Kad tave velnias nuneštų!" Rytojaus dieną žmonės rado tą 
akmenį į šalį nuvilktą. Matėsi, kad jis buvo smarkiai stumtas — išraustas 
didelis griovys, atsiradęs kalnas žemių ir medžių šaknų. O ant akmens 
išryškėjo grandinių žymės. Mat, velnias tą akmenį traukė grandines už- 
nėręs. 

„Kita legenda byloja, kad kartą atėjo velnias pasipiršti šių vietų dva- 
rininko Komaro dukteriai. Šioji paprašė, kad velnias jai atvilktų vieną 
akmenį iš Valatkėnių miško. Velnias vilko vilko, bet niekaip iki dvaro 
nepritempė. Taip tas akmuo didelį griovį išrausė — net dabar ten žolė 
neauga. 

Dar vienas padavimas teigia, kad baudžiavos laikais, kai dvarininkai 
turėjo didelę galią, Velnio akmuo gulėjo ant ežios, kuri skyrė Baisogalos 
dvarininko Komaro mišką nuo valstiečio Kadaro žemės. Kartą ponulis 
sumanė, kad ši riba netikra. Jis ėmė sakyti, kad ir už akmens — jo žemė. 
Komaras pradėjo ginčą su valstiečiu. Aišku, Kadaras pralaimėjo, neteko 
savo žemelės gabalo. Žmogelis garsiai keikė godų poną. Išgirdo tuos 
keiksmus velnias. Vieną audringą naktį su dideliu trenksmu nelabasis 
pernešė akmenį į senąją jo vietą. Niekaip vėliau Komaras nebegalėjo to 
riedulio pajudinti. Taip valstietis su velnio pagalba savo žemę atgavo. 

RAGINĖNŲ PILIAKALNIS 


Radviliškio rajono savivaldybė 


Daugyvenės kultūros istorijos muziejuje — draustinyje, kuris yra ra- 
jono rytinėje dalyje, prie kelio Šiauliai-Panevėžys, stūkso legendomis 
apipintas Raginėnų kūlnas, dar vadinamas Rūganų kėlnu. 


Legendos byloja, kad čia laumės gyvenusios ir raganos su velniais šėl- 
davusios, velnių „,veseles“ keldavusios. Įdomiausia, kad žmonės, norėdami 
raganas palenkti savon pusėn, degtinę virdavo ir ją ant kalno nešdavo. 

Taip pat pasakojama, kad kalne didis dvaras prasmegęs, tačiau niekas 
jo atkasti negalėjęs, nes laumės kasėjus apakindavusios. Kitose legendose 
sakoma, kad piliakalnį švedų kariuomenė saujomis supylusi. 


DAUGYVENĖS UPĖ 


Radviliškio ir Pakruojo rajono savivaldybės 
Mūšos dešiniojo intako — Daugyvenės ilgis 61 km. Didesnė slėnio 


dalis — Daugyvenės kraštovaizdžio draustinis su Raginėnų kūlnu ir pil- 
kapynu. 


Daugyvenė 









ŠIAULIŲ APSKRITIS 





Legenda pasakoja, kaip upės pavadinimas atsiradęs. Senovėje čia di- 
delis miestas buvęs ir labai daug žmonių gyvenę. Bet vieną dieną mies- 
tas dingęs, jo vietoje upė bangavusi. Tada ir sumanyta jai Daugyvenės 
vardą duoti. 


SKERDUPIS 


Radviliškio rajono savivaldybė 


Tai nedidelis upeliukas, Daugyvenės kairysis intakas, tekantis palei 
Raginėnų kūlną. 


Legenda teigia, kad pavadinimą Skefdupis gavęs nuo didelio mūšio, 
kurio metu daug žmonių buvę išskersta, kraujas upeliu tekėjęs. Yra ir 
kitas upelio vardas — Kapupė. Sakoma, kad žuvusiems čia vienas didelis 
kapas gyvųjų rankomis buvęs supiltas. Kaip tik toje vietoje, kur dabar 
rymo Raginėnų kalnas. 


ŠIAULIAI. TALKŠOS EŽERAS 


Šiaulių rajono savivaldybė 


Talkšos ežeras telkšo miesto rytiniame pakraštyje, prie Salduvės 
parko. 


Pasakojama, kad senų senovėje jokio ežero čia nebūta. Kartą žmonės 
išvydo milžinišką, saulę gožiantį debesį. Geriau įsižiūrėję suprato, jog tai 
ne debesis, o visas ežeras danguje pakibęs. Su daugybe žuvų, paukščių ir 
visa kita gyvastimi — tuoj tuoj pasieks miestą. Sena senučiukė prisiminė 
kadais girdėjusi, jog užtenka įspėti ežero vardą ir jis klusniai nusileisiąs 
ten, kur pakibęs. Visi puolė spėlioti ežero vardą, bet niekam nepasisekė 
atspėti. Tada pradėjo iš eilės visus žinomus ir nežinomus žodžius saky- 
ti - kurie tik šovė į galvą. Kažkoks vaikas ištarė: „Telkšva!“ Suošė dausų 
vandenys ir su didžiausiu triukšmu nusileido rytinėse miesto prieigose. 
Nuo to laiko ligi šiol toje vietoje ežeras tyvuliuoja. 

Karas su švedais 1655-1660 m. Šiauliams ir jų apylinkėms padarė be 
galo daug nuostolių. Švedų kareiviai apiplėšė ir padegė Šiaulių bažnyčią. 
Prisiplėšę bažnyčios turto jie patraukė ledu per Talkšos ežerą. Ledas ne- 
atlaikė — įlūžo. Tada, kaip teigia legenda, čia nuskendo šešiolika švedų 
„armotų“. Kita legenda byloja, kad Talkšos ežere švedai paskandino dvi 
statines aukso. 

PAEŽERIAI. ARCHEOLOGINIS AKMUO 


Pakruojo rajono savivaldybė 


Paežeriai — nedidelis kaimelis rajono savivaldybės centrinėje dalyje, 
7 km į pietus nuo Pakrūojo. Vakariniame kaimo pakraštyje, Paežerių 
alkakalnyje, vadinamame Koplyčkalniu, apie 250 m į vakarus nuo kelio 
Pakriūojis=Rozalimas, prie Ežerėlės upelio tvenkinio guli Paežerių akmuo. 
Tai — rusvai mėlynas granitas, plokščiu, lygiu paviršiumi, 2x 1,6 m pločio, 
80 cm aukščio. Ant akmens viršutinės plokštumos yra apie 50 dubenėlių. 
Jų konfigūracija primena žvaigždėto dangaus plotą aplink Paukščių Taką 
(Kasiopėją, Andromedą). 


Padavimas pasakoja, kad Koplyčkalnyje, kur guli akmuo, buvo koply- 
čia - ji „užpustyta“, prasmegusi, čia vaidenasi. Dubenėliai ant akmens — 
„velnio kulnys“, juose susirinkusių lietaus vandeniu žmonės gydydavo 
akis. Kai akmenys dar buvę minkšti, čia velniai mėgdavę kelti vestuves 
ir kulnimis akmenį išvaikščioję — pasidariusios duobutės. Kartą velniams 
vestuves bekeliant užėjo audra, perkūnas trenkė į akmenį, velniukai nu- 
dardėjo į pragarą ir po to nebesirodydavo. 

Dar viena legenda teigia, kad po akmeniu paslėpta aukso. 


PAEŽERIAI. MITOLOGINIS AKMUO 


Radviliškio rajono savivaldybė 


Paežeriai — kaimelis rajono savivaldybės šiaurinėje dalyje, 6 km 
įrytus nuo Radviliškio, prie Šakos upelio, Arimaičių ežero šiauriniame 
krante. Kaimo laukuose, pievoje yra didelis akmuo. Pietinis jo kraštas 
nuolaidus, pietrytinis — status, 1 m aukščio. Iš tos pusės yra įdubimas, 
panašus į sėdynę, jame vienas žmogus gali lengvai atsisėsti. Akmuo 
beveik apvalus, jo ilgis aplinkui 13,5 m. Išilgai per vidurį yra skilęs. 
Nuolaidžioje pusėje, dešiniajame kampe yra 10 dailiai iškalių apvalių 
duobučių. Duobutės prasideda nuo pat žemės ir tiesia linija eina iki 
viršaus. Pačiame viršuje išilgai to akmens yra dar 10 labai nežymių 
duobučių, einančių jau ne tiesia, o vingiuota linija. 


Padavimas pasakoja, kad po akmeniu paslėpti dideli turtai, pats ak- 
muo esąs stebuklingas. Pasak kitos legendos, ant akmens buvusi kūrena- 
ma šventa ugnis, deginamos aukos, giedamos giesmės. Akmuo ir dabar 
tebesąs šventu laikomas, nuo akmens atsiskeldami po gabalą žmonės 

naudoja jį gydymo reikalui. Sako, kad kai kas ir pagiję nuo šio akmens. 
Dubenėliai laikomi Mergelės Marijos klūpojimo ant akmens žymėmis 
bei rožančiaus atspaudu. 


JAKŠTAIČIUKAI. VELNIO KURPĖS AKMUO 


Šiaulių rajono savivaldybė 


Jakštaičiukai — kaimelis rajono savivaldybės centrinėje dalyje, 10 km 
į pietvakarius nuo Šiaulių, prie kelio Aukštelkė-Sauginiai. Kaimo šiauri- 
niame pakraštyje dunkso Velnio kurpės akmuo. Jis yra Bubių tvenkinio 
šiaurinėje pakrantėje, Duobūlio upelio dešiniajame krante. Akmens plotas 
2x 1,8 m, aukštis 80 cm. Akmenyje yra 10-15 nedidelių „kulnies formos“ 
duobučių, taip pat dešinės „velnio pėdos“ atspaudas. 

Padavimas teigia, kad kiekvienas velnias, kuris eidavo į pasaulį gun- 


vadinamas ir „Velnio varstoto“ vardu. 


LUOKAVOS KALNAS 


Akmenės rajono savivaldybė 


Rajono savivaldybės šiaurinėje dalyje, 5 km į šiaurę nuo Naujosios 
Akmėnės, stūkso legendomis apipintas Luokavos kūlnas, dar vadinamas 
Kerėžių piliakalniu. Tai archeologinis kultūros paveldo objektas, žvel- 
giantis į Latvijos ir Lietuvos apylinkes. 


Vienas padavimas teigia, kad seniau ant to kalno, stačioje pusėje, netoli 
viršaus, buvę urvai. Iš tų urvų kas vakarą, saulei leidžiantis, išeidavusi mer- 
gaitė, milžtuvėlę rankoj turėdama, ir šaukdavusi: „Tbruka, tbruka, tbruka!“ 
Kai žmonės eidavę artyn, ji pasislėpdavusi. Piemenys, ten ganydami 
bandą, vienam kepurę įmetė į tą urvą, o patys nubėgo šalin. Tas, be ke- 
purės pasilikęs, verkė, apie tą urvą vaikščiodamas. Neilgai trukus minėta 
mergelė išnešusi jam kepurę, aukso pinigų pripiltą. Tas džiaugdamasis 
parbėgęs namo. Apie tai išgirdę, aplinkiniai žmonės susitarė eiti kasti 
tą urvą. Bet ką jie per dieną kasę, tas po nakties buvę užgriuvę. Taip 
ilgai besidarbuojant, jiems atsibodo, metė tą darbą. Nuo to laiko ant to 
kalno daugiau mergaitė nebepasirodė. 

Kita legenda porina, kad kartą naktį pro kalną važiavo žmogus. Jis 
vežėsi maišus su javais. Žmogelis netyčia užmigo, o kai pabudo — jokių 

maišų nė kvapo nebuvo. Bet savo ratuose jis rado auksinių pinigų, kurių 
buvo dvigubai tiek, kiek tie javai buvo verti. 

Dar viena legenda byloja, kad kartą ant Luokavos kalno nuėjęs žmo- 
gelis ir ten radęs žaltį. Šis jam sako: „Imk iš mano nasrų raktus.“ Žmo- 
gus pabijojo, nepaėmė. Tada žaltys vėl prakalbo: „Kvailas, tu, žmogau. 
Būtum raktus paėmęs — būtum dvarą gavęs!“ 

Ir iš tikro žmonės tikina, kad yra matę ant to kalno ir dvarą, ir di- 
džiulę bažnyčią. Tik dabar jie smiltimis apnešti. 


VERBŪNAI. LUPONIŲ PILIAKALNIS 


Šiaulių rajono savivaldybė 


Rajono savivaldybės centrinėje dalyje, apie 10 km į šiaurės vaka- 
rus nuo Šiaulių miesto, prie Verbūnų gyvenvietės pietrytinio pakraščio 
glaudžiasi Lupėnių piliakalnis. Šalia vingiuoja Luponės upelė. Vietiniai 
žmonės šį kalną dar vadina Perkūno kalnu, kartais — Raganų kalnu. 
Manoma, kad iki XIV a. čia stovėjo medinė pilis, buvusi vietos žmonėms 
slėptuve kovose su kryžiuočiais. Istorikų nuomone, Lupėnių pilis buvo 
viena pagrindinių pilių Šiaurės Lietuvos gynybos sistemoje. Tai rodo 
aukšti ir statūs piliakalnio šlaitai, pylimai, apie 15 arų plotą užimanti 
aikštelė ir papilys. 


Apie šį kalną pasakojama tokia legenda. Gyvenęs kadaise turtingas 
ūkininkas. Pas jį dirbusi tokia piemenė, kuri ir kuldavusi. Kartą ponulis 
supyko ir išvarė piemenę. Ji grįžo tik po trijų dienų. Visiems pasakojo, 
kad buvusi Lupėnių pilyje. Mat, kai šeimininkas ją išvarė, ji graudžiai 
verkusi. Tuomet šalia atsiradęs ponas, kuris pasiūlęs eiti su juo. Mergina 
patekusi į pilelę. Ten ją pristatė riešutų malti, bet ji nepamalė. Pristatė 
žvirgždų grūsti — ji nepagrūdo. Tada ją atleido. Lupėnių pilyje piemenė 
matė daug žmonių — vieni mala, kiti grūda. 

Dar žmonės sako, kad Lupėnių kalne nuolat girdi gaidį giedant. Bet 
niekas to gaidžio nėra matęs. 

PARŠEŽERIS 


Šilalės rajono savivaldybė 


Tai didžiausias rajono savivaldybės ežeras, telkšantis jos šiaurinėje 
dalyje, Varnių regioniniame parke, prie Požerės, 24 km nuo Šilūlės. Jis 
užima 190 ha plotą. 

Keisto vardo ežeras, pasak vieno padavimo, taip atsiradęs. Kartą iš 
kažkur atėjęs didelis juodas paršas ir pradėjęs knisti dirvoną. Išknisęs 
labai plačią ir gilią duobę, o paskui vėl pranykęs. Naktį ton duobėn nu- 
sileidęs didelis vandens debesis su žuvimis. Taip ir likęs dirvono vietoje 
telkšoti ežeras, kurį visi ėmė Pafšežeriu vadinti. 

Kitame padavime kitaip aiškinama. Atseit paršas tol knisęs, kol pa- 
siekęs vandenį. Išsiveržęs vanduo užliejęs visą slėnį, o paršas prigėręs. 

Pagal trečią pasakojimą, ežeras atsiradęs tada, kai velnias sumanęs 
užtvindyti P6žerės bažnyčią. Jis atplėšęs Lūksto ežero kampą ir norėjęs 
užmesti ant bažnytkaimio. Laimė, vienas senis atspėjęs ežero vardą, ir 
šis nukritęs šalia P6žerės. 


TAURAGĖ. JŪROS UPĖ 


Tauragės rajono savivaldybė 


Tauragė — miestas vakarinėje Lietuvos dalyje, netoli nuo sienos su 
Rusija. Apskrities ir rajono savivaldybės centras, įsikūręs Kūršuvos že- 
mumoje, prie Jūros upės. Vietovardis pirmą kartą paminėtas, kai čia 
1507 m. buvo pastatyta pirmoji bažnyčia, atidaryta parapinė mokykla. 

Apie miesto vardo kilmę pasakojama ne viename dabartį pasieku- 
siame padavime. Tauragės vardas siejamas ir su kunigaikščiu Tauragiu, 
ir su tauro ragų apdirbimo vieta — taurų ragine, net su vokiečių kalbos 
žodžiais „Tau“ ir „Roggen“ — lietuviškai: rasa ir rugiai. 

Padavimai, kuriuos vis dar pasakoja Tauragės krašto žmonės, mus 
nukelia į tuos laikus, kai Tauras tebebuvo aisčių garbinama dievybė, kai 
gražiuose Jūros pakrančių miškuose medžiodavo vietiniai kunigaikščiai, 
pilių valdovai. 

Kartą šių žemių karžygys Tauras išjojo į svečius kraštus. Ten jį pamilo 
tos šalies turtinga bei daili valdovė. Gimtinėje likusi Tauro mylimoji — Jū- 
raitė — tyliai ir kantriai laukė sugrįžtant savo mylimojo, o nesulaukusi iš 
sielvarto amžiams pradingo upės bangose. Tą upę žmonės vėliau pradė- 
jo vadinti Jūraitės vardu - Jūra. Po daugelio metų į namus grįžęs jau se- 
nas, suluošintas Jūraitės mylimasis Tauras, taip ir nepamilęs svetimšalės, 
nusekė mylimosios pėdomis. Žmonės tą vietą vėliau pavadinę Taūrage. 
Sakoma, kad Jūros upė liesis iš krantų tol, kol Jūraitė ras savo mylimąjį 
Taurą. Tokia legenda išlikusi apie Tauragės ir Jūros upės vardų kilmę. 


POŽERĖ 


Šilalės rajono savivaldybė 


Gyvenvietė rajono savivaldybės šiaurinėje dalyje, prie Paršežerio eže- 
ro, Pėžerė pirmiausia įžymi savo medine Kristaus Atsimainymo bažnytė- 
le - liaudies architektūros paminklu, statytu 1771 m., perstatytu 1868 m. 
Jos didžiajame altoriuje įkomponuota Jėzaus skulptūra laikoma stebuk- 
linga. 

Legenda pasakoja, kad tą skulptūrą turėjęs vienas ponas. Sykį jo na- 
muose apsinakvojęs keliauninkas, kuriam ta skulptūra prisisapnavusi ir 
pasakiusi: „Nupirk mane.“ Tas sakąs: „Aš neturiu pinigų.“ O skulptūra: 
„Vis tiek bandyk nupirkti.“ Kitą rytą žmogus su ponia susitaręs ir skulp- 
tūrą nusipirkęs. Bet grįžęs ponas panoro ją atsiimti — per mažai buvę 
sumokėta. Žmogus bėgąs ežero link, ponas — iš paskos. Pulti tiesiai į ežerą 
žmogui baisu buvę, bet skulptūra pasakiusi: „Nebijok, nenuskęsi.“ Jis 
ją iškėlęs ir taip per visą ežerą perėjęs. Tada skulptūra tarusi: „Dabar 
pamiegok, pailsėk.“ Po atokvėpio žmogus norėjęs keliauti toliau, bet ne- 
begalėjęs statulos pakelti — tokia ji pasidariusi sunki. Tada skulptūra vėl 
prašnekusi: „Niekur aš iš čia nebeeisiu, statyk man koplyčią.“ Žmogus 
paklausė — pastatė koplytėlę, o vėliau jos vietoje bažnyčia išaugusi. 


PRIENAI. BURGKALNIO PILIAKALNIS 


Šilalės rajono savivaldybė 


Prienų kaimelis, paminėtas 1562 m., įsikūręs prie naujojo Žemai- 
čių plento, 15 km nuo Šilalės. Prie pat autostrados yra kalva, Prienų 
piliakalnis, vietinių žmonių vadinamas Birgėkalniu, Burgkalniu. 

Pasakojama, kad šis germaniškos kilmės vardas atsirado dar kryžiuo- 
čių laikais. Jie žygiuodami iš Upynos žmonių vis klausdavo, kur čia yra 
„Burg“ (pilis). Žemaičiai vokiškai nesuprato ir nukreipdavo žygeivius pas 

burtininkę, gyvenusią prie Skubuilės. Šioji vokiečius paversdavo vabalais 
ir priversdavo juos burgzti. Nuo to laiko kalną Burgkalniu vadina. 

Dar pasakojama, kad čia Karšuvos tijūno paliepimu buvusi pastatyta 
pilis. Priešai niekaip neįstengdavo karšuviškių įveikti, pilies užimti, to- 
dėl ją prakeikė. Pilis nugrimzdo į kalno požemius. Ilgainiui žmonės ją 
ir jos gyventojus užmiršo. Bet štai kartą prie piliakalnio gyvulius ganė 
piemenaitė ir piemenukas. Vidurdienį jiedu susėdo ant kalno atsipūsti. 
Staiga iš kalno iškilo nuostabi mergina — pilies valdovė. Ji pakvietė pie- 
menukus į požemius. Aprodžiusi savo rūmus, ji dar apdovanojo vaikus 
dailiais drabužiais ir tik tada iškėlė kalno paviršiun. 


KALTINĖNAI. AKMENOS UPĖ IR SKUBURLĖ 


Šilalės rajono savivaldybė 


Rajono savivaldybės rytinėje dalyje, 3 km į pietus nuo Kaltinėnų 
miestelio, palei šurmuliuojančią Akmenos upę, yra išraiškingas Pūgry- 
bio piliakalnis, dar vadinamas Skuburlė. 


Legenda pasakoja, kad kadaise vietoj kalno tyvuliavęs ežeras Pel- 
kys. Ant ežero kranto gyvenęs milžinas Skuburlas su savo užgaidžia 
dukterimi. Milžino duktė ežero pakrantėse rinkdavo gintarą, bet to jai 
neužteko. Skuburlas sumanė iškasti griovį ir nuleisti ežero vandenį, kad 
duktė galėtų susirinkti visą gintarą. Tačiau paaiškėjo, kad ežero dugne 
daugiau akmenų nei gintarų. Iškasė tada milžinas griovį akmenims su- 
mesti, o iškastas žemes supylė į krūvą, ant kurios pasistatė namus. Taip 
pranyko Pelkio ežeras ir iškilo Skuburlo kalnas. O sumesti griovin mil- 
žino akmenys pasiliejus vandeniui virto Akmenos upe. 


Įdomiausia, kad šioje legendoje daug tiesos. Mat geologai nustatė, 
jog iš tiesų toje vietoje seniau būta ežero, kuris galėjęs ištekėti. 


VEDRIŲ PILIAKALNIS 


Šilalės rajono savivaldybė 


Rajono savivaldybės rytinėje dalyje, 8 km į pietus nuo Kaltinėnų 
miestelio, ten, kur į Akmeną skuba Akmenyno upelis, pūpso Vėdrių 
piliakalnis. 

Anot padavimo, piliakalnyje kadaise buvo įsitvirtinę švedai, kurie 


skriausdavo vietinius gyventojus, nuganydavo jų pievas. Neturėdami pa- 
kankamai jėgų išvyti švedų, žemaičiai ėmėsi gudrybės — prieš švedų 

raitelius jie paleido tamsoje užaugintą eržilą. Pirmą kartą šviesą išvydęs 
eržilas blaškėsi, spardėsi ir pabaidė švedų žirgus. Pėsčius švedus žemai- 
čiai įnirtingai puolė. Mūšis vyko plyname lauke, kitoje Akmenos pusėje. 
Matyt, nemažai kraujo buvo išlieta, kad tą lauką vietiniai žmonės dar ir 
dabar vadina Kruvinąja Dirvele. Vis dėlto tada pavyko švedus nugalėti 
ir jie visam laikui apleido kalną. Žmonės, kad švedų ten buvo gyventa, 
kalną ir pradėjo vadinti Vėdrių vardu. 

Kita legenda byloja, kad švedų gyventa piliakalnio dalis įgriuvo į upę 
ir iš kalno išlindo skrynia. Ant tos skrynios sėdėjo pana. Ji trejus metus 
ten verkė ir prašė padėti. Bet piemenys ėmė į ją akmenis mėtyti. Tada 
pana pasakė: „Užaugs prie Akmenos medis, upė jam išplaus šaknis ir 
išvers medį, iš jo padarys lopšį, kuriame užaugs vaikas. Jis mane ir 
išgelbės bei skrynią pasiims.“ Po to skrynia nugrimzdo į sietuvą. Toje 
vietoje vanduo niekada neužšąla. 


PAGRAMANTIS 


Tauragės rajono savivaldybė 


Rajono savivaldybės šiaurinėje dalyje, 14 km į šiaurę nuo Tauragės, 
įsikūręs Pagramančio miestelis. Pagramantis minimas nuo XVI a., tačiau 


Pagramantis. Tiltas per Akmenos upę 

šiauriniame miestelio pakraštyje stūksantis piliakalnis buvo naudojamas 
jau prieš 2 tūkst. metų. Miestelis įsikūręs Akmenės ir Gramafūčios upių 
santakoje, nuo pastarosios ir gyvenvietės pavadinimas kilęs. 


Padavimas sako, kad seniau vietoj Pagramančio piliakalnio buvęs 
dvaras. Jame gyveno bajoras Pagramantis su labai gražia dukra Gra- 
mančia. Jai pirštis atvažiuodavo daugybė jaunikaičių. Du iš jų, Ringaila 
ir Songaila, norėdami įsiteikti, supylę net piliakalnį, kuris turėjo saugoti 
Pagramančio dvarą. Tačiau Gramančia jaunikio taip ir neišsirinkusi. Ji 
išgėrusi burtininkės duoto gėrimo ir virtusi upeliu. 


MEDVĖGALIS 


Šilalės rajono savivaldybė 


Medvėgalio kalva stūkso 26 km į šiaurę nuo rajono savivaldybės cen- 
tro ir 4 km į rytus nuo Požerės miestelio. Kalvos šlaitai statūs, iki 26 m 
aukščio. Į šiaurės rytus nuo piliakalnio, pelkėje, yra kūlgrinda — slaptas 
povandeninis takas. Juo naudojosi senovės žemaičiai, kovodami su prie- 
šais. Istoriniuose šaltiniuose minima medinė pilis Medevagen, Medevag, 
Medovagle, kurią 1329 m. buvo apgulusi kryžiuočių ir Čekijos karaliaus 
Jono kariuomenė. Tuos laikus primena graži legenda. 


Pilies įgulai vadovavo karžygys milžinas Žilvinas. Žemaičiai prie- 
šinosi 12 dienų, tačiau priešas buvo gausesnis — paėmė pilį. Mūšyje 
žuvo ir Žilvinas. Kai kryžiuočiai atsitraukė, iš miškų ir raistų pilin grįžo 
pasitraukusios moterys, vaikai ir seniai. Verksmas ir klyksmai aidėjo vi- 
same krašte, bet užvis labiau sielojosi gražuolė Audronė — vado Žilvino 
mylimoji. Palaidojusi savo bernelį, ji nusprendė eiti Palangon, Praurimės 
aukuro šventos ugnelės kurstyti — tapti vaidilute. O pagonių dievai pa- 
milo karžygį Žilviną ir paskyrė jo dvasią saugoti Baltijos jūrą, daužyti 
ir skandinti kryžiuočių laivus. Pats Perkūnas apvainikavo Žilviną gintaro 
karūna ir apgyvendino jūros dugne, atstatytuose Jūratės rūmuose. O pra- 
ėjus beveik 20 metų, Audronė atkeršijo kryžiuočiams už mylimojo mirtį. 
Kai 1348 m. žemaičių kraštą užpuolė klastingas Klaipėdos komtūras 
Markvardas Košau, ji paliko šventą aukurą ir išskubėjo į Medvėgalį pra- 
nešti vadams dievų valią. Reikėjo meškų kailiais apsiūti eikliausią žirgą 
ir paleisti jį į ramiai besiganančių kryžiuočių arklių bandą. Lietuviai taip 
ir padarė. Užuodę meškos kvapą ir pamatę tokią pabaisą, priešų arkliai 
išlakstė į visas puses. Riteriai puolė juos vytis ir gaudyti, o žemaičiai, 

pasinaudoję šia sumaištimi, puolė priešą ir galutinai jį nugalėjo. Paimtą 
į nelaisvę komtūrą visų pajuokai pasodino ant to paties meškos kailiais 
apsiūto eržilo, užvedė ant Medvėgalio ir, keršydami už Žilvino vyrus, 
sudegino ant laužo, o pelenus išbarstė į visas keturias pasaulio puses. 


IŠ MEDVĖGALIO ISTORIJOS 


Šilalės rajono savivaldybė 


Medvėgalis — ledyninės kilmės Žemaičių aukštumos dvikuprė kalva, 
iškilusi 234,6 m virš jūros lygio. Aukštąją Medvėgalio kuprą žmonės dar 
vadina Kapinių kalnu, nes jame XIX a. buvo laidojami vietiniai dvari- 
ninkai Bytautai. Mažesnioji kupra — piliakalnis, ant kurio stovėjo stipri 
žemaičių pilis, — dažnai vadinama Pilies kūlnu. Nuo 1316 m. minima pilis 
priklausė žemaičių apsauginių tvirtovių grandinei kartu su Padievyčio, 
Vėdrių, Bilionių, Lopaičių, Baltiniūkų, Girnikų, Alkos, Simėnų, Treigių, 
Paišpilio, Mėteraičio, Sprūdės, Šatrijos ir Girgždūtės piliakalnių pilimis. 
Žemaičių tarmėje „mede“ reiškia mišką, tad Medvėgalis galėjo būti kal- 
nas miško gale. Kiti teigia, kad žemaičiai pilį vadino Medine Galva. 

Įdomi legenda aiškina kitą Medvėgalio pavadinimo kilmės variantą. 
Tai buvę labai seniai. Užpuolė pilį pikti kryžiuočiai. Pajuto pilies gynė- 
jai, kad be paramos neišsikapstys. Bet kas eisiąs pagalbos kviesti, kas 
nepastebėtas prasmuksiąs pro kryžiuočių užtvaras tamsią naktį? Dvi jau- 
nos žemaitukės tarusios: „Mudvi galem.“ Taip kalnas tapęs Mudvigaliu, 
o ilgainiui virtęs Medvėgaliu. 

Nuo neatmenamų laikų ant šio kalno gyveno vaidilutės ir kūreno ugnį. 
Nė vienas žmogus, nežinantis kelio, negalėdavo čia patekti. Tik vasarą, 
kai pradžiūdavo raistai, pelkės ir akivarai, aukurą lankydavo žemaičiai. 
Maldininkai sunešdavo vaidilutėms tiek maisto, kad jo užtekdavo visiems 
metams. Kartą to kalno apylinkėse medžiojo Žemaičių kunigaikštis su 
savo svečiu gudų kniaziumi Danila. Šis, išgirdęs vaidilučių giesmes, 
labai susižavėjo. Ypač jam patiko Dainoros balsas, todėl panoro ją pa- 
matyti. Tačiau, anot žemaičių, vyrams ten buvo nevalia rodytis, o vaidi- 
lutėms — juos priimti. Nepaisančius to draudimo dievai galėjo skaudžiai 
nubausti. Danila vis vien slapčiom pasiuntė vyrų būrį ir įsakė pargabenti 
gražiabalsę Dainorą. Būrio vadas Medvedis sučiupo vieną žemaitį ir, 
grasindamas mirtimi, liepė rodyti kelią į kalną. Ilgai vedžiojo žemaitis 
gudus požemio labirintais, kol pats pradingo. Kariai vis tiek pasiekė 
kalną, sutiko dvi vaidilutes, kurių viena buvo Dainora. Medvedis įsakė 

joms atvesti gražiausiai dainuojančią. Vaidilutės jam atsakė, kad jos visos 
gražiai dainuoja ir kad Medvedis turi iš visų išsirinkti vieną. Medvedis 
paklausė vienos, antros, trečios dainavimo. Jis net neįtarė, jog, čia ta 
pati Dainora, tik kitaip apsirengusi ir susišukavusi. Dainora Medvedžiui 
dainavo, o kitos vaidilutės, žemaičių padedamos, tuo tarpu nešė akme- 
nis, minkė molį. Kai Dainora vėl išėjo persirengti, požemyje ėmė gesti 
žibintai. Vyrai tamsoje puolė ieškoti išėjimo, tačiau visos angos ir durys 
buvo užmūrytos. Požemiai juos palaidojo amžinai. Ir nuo to karto kalną 
žmonės pradėjo vadinti „kur Medvedis galą gavo — Medvėgalis“. 


GILANDŽIŲ PILIAKALNIS 
Pagėgių savivaldybė 


Gilandžių, arba Oplankio, piliakalnis, dar vadinamas Šveritkalniu, yra 
savivaldybės rytinėje dalyje, 6 km į šiaurę nuo Vilkyškių miestelio, prie 
Oplankio ežero. Senovėje čia būta gerai įtvirtintos piliavietės, įrengtos 
sunkiai pasiekiamoje vietoje. 


Legenda sako, kad pilies valdovas turėjęs puikią dukterį — Gilandą. Ne 
vienas jaunikaitis jai piršosi, bet Gilanda tekėti nenorėjusi. Pasklidus gan- 
dui apie jos grožį, panoręs Gilandą vesti net pilėnų priešų vadas. Tačiau 
ir jam buvo atsakyta. Įsižeidęs jis sumanė pasiimti nuotaką jėga. Artimieji 
Gilandą suskubo paslėpti, tačiau užpuolikai, ilgai kankinę, kvotę Gilandos 
tėvus, sudegino pilį. Iš sielvarto Gilanda šoko į ežerą ir nusiskandino. 
Kasmet Joninių naktį vanduo toje vietoje ima virti, banguoti ir šnypšti. 
Galiausiai vidurnaktį iškyla gražuolė geltonplaukė mergina — Gilanda. 
Laikydama rankoje baltą leliją, ji žengia į piliakalnį, kur jos jau laukia 
abu tėvai. Pasirodo, nelaimės valandą, kad išgelbėtų nuo kančių, geroji 
deivė Laima juos užbūrė, nugramzdino į kalną. Parauda visi, pasibuššiss 
ja, ir Gilanda vėl dingsta ežere, o tėvai — kalne. 


OPSTAINIO PILIAKALNIS 
Pagėgių savivaldybė 


Opstainys — senas, skalvių laikus menantis kaimas savivaldybės pie- 
tinėje dalyje, 2 km į pietus nuo Vilkyškių. Kaimo pakraštyje užkopti ir. 
pasiklausyti padavimo kviečia Opstainio piliakalnis, vietinių vadinamas 
Opste, Apste. 

Ant Opstės kalno seniau gyvenęs turtingas kunigaikštis. Turėjęs jis 
nuostabią dukterį — Selmytę. Daug jaunikaičių jai piršosi, kol vieną jų ji 
galop išsirinko. Vestuvių dieną kunigaikštytės atstumtieji nusprendė jai 
atkeršyti — atjojo visi būriu ir puolė pilį. Priešas buvo stiprus, ir apsi- 
ginti pilies gynėjai nepajėgė. Nusprendė tada Selmytė su saviškiais gyvi 
nepasiduoti ir patys pilį padegė. Tačiau Selmytės globėja deivė Laima ją 
ir jos artimuosius su visais turtais paslėpė kalno viduje. Ten, saugoma 
auksinio gaidžio, ji gyvena ir dabar. 


RAMBYNO KALNAS 
Pagėgių savivaldybė 


Rambyno kalnas 


Rambynas — 46 m aukščio 
kalva Nemuno dešiniajame 
krante. Pirmą kartą šis kalnas 
kryžiuočių kronikose paminėtas 
1394 m. Vietovardis sietinas su 
lietuvišku žodžiu „rumbas“ (iš- 
kilus sukietėjimas, randas) ir 
latvišku „rumba“ (gūbrys, kal- 
va). Manoma, kad čia stovėjo 
Ramigės pilis, kurią 1276 m. 
sunaikino kryžiuočiai. Seno- 
vėje Rambynas buvo skalvių 
apeigų vieta, laikoma šventa. 
Sakoma, kad ketinančios ant 
jo kopti moterys turinčios būti 
švarios ir pasipuošusios. Jeigu 
užkoptų nešvarios, basos ir ne- 
puošnios — susirgtų. 


Padavimas sako, kad seniai 
seniai gyveno Ragainės pilyje 
milžinas Nemunas. Jis turėjo 
tris sūnus — Tilžatį, Vilmantą 
ir Rambyną. Jie krėtė visokias 
eibes, todėl tėvas sumanė iš- 
siųsti juos trejiems metams po 

pasaulį pasižmonėti. Kartu liepė, kad kiekvienas grįždamas parneštų ką 
ras brangiausia. Tilžatis patraukė į vakarus, Vilmantas — į pietus, o Ram- 
bynas — į šiaurę. Tilžatis grįžo nešinas didžiuliu kalaviju. Šis buvo toks 
sunkus, kad nuo jo svorio sulinko ąžuolinis stalas. Vilmantas parsine- 
šė stebuklingą varpelį. Jis pats imdavo skambėti prieš visus didesnius 
įvykius arba prieš žmonių mirtį. Rambynas parvilko didžiulį akmenį. 
Jis tarė: „Tolimoj šiaurėj atskėliau jį nuo aukštos uolos. Noriu padaryti 
aukurą dievams.“ Tėvui sūnų pasirinkimas patiko. Jis juos palaimino, ir 
šie pradėjo statytis savo pilis.Tilžatis įsikūrė ten, kur ir dabar yra Til- 
žės miestas. Vilmantas susirentė pilį ant jo vardu tebevadinamo kalno 
tarp Ragainės ir Tilžės. Rambynas pasirinko vietą kitoje Nemuno pusėje, 
ten, kur dabar yra jo vardo kalnas. Iš šiaurės atvilktąjį akmenį milžinas 
padėjo kalvos viršūnėje ir paskyrė jį Perkūnui. Šis auką priėmė, o po 
akmeniu padėjo auksinę žagrę, auksines akėčias ir sidabrinį dubenį. Tai 
buvo ženklas, kad Perkūnas laimina šį kraštą ir jo žmones. Taip atsirado 
Rambyno šventovė, greit pralenkusi kitas savo garsumu. 


BIRŽŲ LAUKO PILIAKALNIS 


Šilalės rajono savivaldybė 


Biržų Laūkas — kaimas rajono savivaldybės pietinėje dalyje, 3 km 
į pietryčius nuo Šilūlės, Pagramančio regioninio parko teritorijoje. 


Senovės legenda pasakoja, kad šalia kaimo esančio piliakalnio vir- 
šūnėje stovėjusi Biržų pilis. Joje daug paslėptų lobių būta. Norint tuos 
turtus surasti, reikėjo visą piliakalnį nukasti. Tačiau ką per dieną žmo- 
gus nukasdavo, dvasios per naktį supildavo atgal. Kartą, rudens vakarą 
prieš saulėlydį, piemenys ten ganė gyvulius. Užlipo piemenys į pilies 
viršūnę ir ten pamatė milžiną raudonu veidu. Milžinas pilyje vaikščiojo, 
šokinėjo, bet piemenims nieko nedarė ir nesakė. Piemenys, palikę savo 
bandą, iš išgąsčio spruko, kiek tik kojos nešė. Vėliau jie visiems apsakė, 
kad pilies lobius saugo raudonveidis milžinas, ir žmonės bijodavo eiti 
piliakalnio kasinėti. 

Biržų Laūko kalnas nepaprastai turtingas padavimų. Vienas iš jų bylo- 
ja, kad senovėje čia buvęs aukuras, bet kartą žemė atsivėrusi ir aukuras, 
garsiai ūždamas, nugarmėjęs į gelmes. Pasak kito padavimo, kadaise kal- 
ne buvusi bažnyčia, kurioje melsdavosi pagonys švedai. Kraustydamiesi 
iš Lietuvos, savo auksinius ir sidabrinius stabus jie paslėpė kalno gilu- 
moje. Iš tokių padavimų ir iš to, kad kalną supanti pieva vadinama Alka, 
mokslininkai spėja, jog čia būta ne piliakalnio, o galbūt alkakalnio. 

INDIJOS PILIAKALNIS 


Šilalės rajono savivaldybė 


Pietiniame rajono savivaldybės pakraštyje, 4 km nuo Šilalės, yra kai- 
mas egzotiškų pavadinimu — Iūidija. Su tikruoju Indijos kraštu jis nieko 
bendra neturi, nes senovės lietuvių kalbos žodis „indija“ reiškia žemės 
gilumą. Iš tikrųjų Akmenos upės slėnis ties Indija sudaro galingą amfi- 
teatrą ir yra nusileidęs 30 m žemiau aplinkinio pasaulio. 


Legendos pasakoja, kad Iūdijos piliakalnyje, požeminėje pilyje, gy- 
vena užburta karalaitė. Kas ją išvaduos, į žmonas gaus ir didelius turtus 
valdys. Apie vidurnaktį ji išeinanti prie Akmenės ir vis prašanti išvaduoti. 
Tik niekas jos vargšelės neišklauso. 

Dar sakoma, kad senovėje šiose apylinkėse gyvenę milžinai, kurie 
ir supylė šį piliakalnį. Jo viduje milžinai užpylė aukso gabalą, didumo 
lyg veršiukas. Vakarais ten dega žiburėliai. Kartais piliakalnyje ir pasi- 
vaidena. Rodosi baisūs šunys, raguotos kiaulės, vežančios raganas. 

Seniai, labai seniai Iūdijos pilies vietoje gyvenęs labai turtingas po- 
nas Indijonas. Jis turėjo tris sūnus ir buvo prisiviliojęs kauką. Indijonas 
labai turtingai gyveno, nes kaukas jam nešė iš kaimynų turtus. Kaimynai 
tai sužinojo ir pradėjo labai pykti. O viską išpasakojo jaunėlis Indijono 
sūnus. Tėvas ir vyresnieji broliai įsiutę jį išvarė iš namų. Tuomet kilo 
didžiulė audra, viesulas pakėlė pono trobesius ir kažkur nunešė. Audrai 
nurimus, sodybos vietoje buvo likęs tik kalnas, kurį pono Indijono at- 
minimui žmonės pavadino Indijos vardu. 


BILIONIŲ PILIAKALNIS 


Šilalės rajono savivaldybė 


Biliėnys — didesnė gyvenvietė prie senojo Žemaičių plento, rajono 
šiaurės rytuose, 17 km į šiaurę nuo Šilūlės. Miestelio pakrašty dunkso 
didingas piliakalnis, dar vadinamas Švėdkalniu. Tokį vardą paaiškina 
sena legenda. 


Kadaise švedai liepė apylinkių žmonėms tą kalną supilti. Ant kalno 
švedai ir gyveno. Švedų kareiviai naktimis kalno viršūnėje dainuoda- 
vo ir šūkaudavo, išbraidydavo žmonių javus ir pievas. Kartą pas vieną 
ūkininką nakvojo pavargėlis. Jis patarė, jog norint švedų atsikratyti, ant 
kalno reikia paleisti baltą arklį, aprištą raudona medžiaga. Gyventojai jo 

paklausė ir vakare paleido arklį. Švedai, pamatę raudoną spalvą, nujojo 
į pakalnę ir daugiau nebepasirodė. 

Viename padavime pasakojama, kad iš kalno iškyla prašmatnūs ve- 
žimai, kinkyti ožiais, o juose sėdi kažkokios baidyklės. Keisčiausia, jog 
ožiai bėga į priekį, o vežimai važiuoja atgal. 


BILIONYS. BURKALĖS EŽERAS 


Šilalės rajono savivaldybė 


Varnių regioninio parko teritorijoje, į pietus nuo Bilionių piliakalnio, 
yra nedidukas, iš visų pusių apipelkėjęs Burkūlės ežerėlis. 


Padavimai sako, jog pro jį bėgę švedai, išvyti iš Švėdkalnio. Švedų 
vadas turėjęs 12 auksinių kėdžių, auksinį stalą, 12 auksinių lėkščių ir auk- 
sinį dubenį. Sudėjęs jis visus auksinius daiktus į skrynią ir ant grandinių 
nuleidęs į Burkalės ežerą. Esą, dar kurį laiką buvo matyti tos grandinės, 
užvyniotos už kero, tačiau aukso niekam taip ir nepavyko ištraukti. 


VELIUONA 


Jurbarko rajono savivaldybė 


Gyvenvietė rajono pietrytinėje dalyje, dešiniajame Nemuno kran- 
te, - Veliuonė išsidėsčiusi dviem aukštais Nemuno kranto apatinėje ir 
viršutinėje terasoje — Pakalnėje ir Antkalnėje. Tai vienas įdomiausių 
panemunės miestelių, dažnai minimas mūsų istorijoje. Nžmunas buvo 
gamtinė riba su prūsų žemėmis, kuriose jau XIII a. viduryje įsitvirtino 
kryžiuočių ordinas. Kad apsigintų nuo užpuolikų, lietuviai statėsi pilis. 
Viena iš tokių buvo Junigedos (Veliuonos) pilis, minima nuo 1245 m. 
Kryžiuočiai ją puolė II kartų, tačiau neįstengė paimti, tik priešpilius 
sudegindavo. Dabar Junigedos vietoje — Ramybės kūlnas. Teigiama, kad 
gindamas Veliuonos pilį čia žuvo Lietuvos didysis kunigaikštis Gediminas 
(apie 1275-1341). 

Legenda tikina, kad Gediminas Veliuonojė esąs palaidotas, todėl pi- 
liakalnis pavadintas Gedimino kapu, arba Ramybės kalnu. Anot kitos 
legendos, Gediminas ant to kalno buvęs tik pašarvotas. Platus ir gilus 
griovys, per kurį dabar eina kelias, skiria Ramybės kalną nuo kito — Piličs 
kalno. 

Legendos taip pat porina, kad Veliuonojė esąs užkeiktas dvaras ir gra- 
žuolė pana. Kartą dievobaimingas žmogelis ėjo keliu tarp dviejų kalnų į 

Veliuona. Ramybės kalnas 


bažnyčią. Tam tarpukalny jis pamatė gražią ir mielą panelę, sėdinčią ant 
skrynios. Ji prašė to žmogaus, kad ją pabučiuotų. Visaip prašė ir skrynios 
turtais gundė. Bet žmogelis tik nusispjovė ir tarė: „Kad tu prasmegtum 
manęs negundžiusi!“ Po tokių žodžių žemė atsivėrė, pana suvaitojo ir 
grimzdama pasakė: „Be gailesčio tu žmogus. Galėjai mane išgelbėti ir 
visą dvarą. O dabar teks kentėti dar 700 metų!“ Iki šiol apie tą panelę 
nieko negirdėti — nepraėjo dar užkeikties metai. 


SEREDŽIUS 

Jurbarko rajono savivaldybė 

Tai miestelis rajono savivaldybės rytinėje dalyje, prie Nėmuno ir 
Dubysos santakos. 

Pasak legendos, kartą Nemunu plaukė užjūrio keliauninkai. Priplaukę 
Dubysos žiotis, jie iš džiaugsmo uždainavo: „Čia radom!“ Taip atsirado 
Serėdžiaus pavadinimas. 

Miestelio panoramoje didingai dunkso Serčdžiaus piliakalnis, vadi- 
namas Palemono kūlnu. Piliakalnį mini Lietuvos metraštis legendiniame 
pasakojime apie lietuvių kilmę iš Romos kunigaikščio Palemono, kuris 
su visa gimine ir valdiniais dėl imperatoriaus Nerono persekiojimų I a. 
pasitraukė iš Romos. 


Palemonas atplaukė į Baltijos jūrą, o paskui Kuršių mariomis pasiekė 
Nemuną ir keliavo juo iki Dubysos. Čia jis su palydovais apsistojo gražio- 
je ąžuolų giraitėje, o jo sūnūs Kunas, Borkas ir Spėra neva įkūrė Kaūną 
ir Jūrbarką. Manoma, kad pats Palemonas buvo palaidotas Serėdžiaus 
piliakalnyje. Ant piliakalnio stovėjusi Pieštvės pilis, kuri kryžiuočių pul- 
dinėjama atsilaikė nuo 1293 iki 1363 m. Kaip placdarmą kryžiuočiai 
Nemuno slėnyje, ties Dubysos žiotimis, buvo pasistatę savo pilį. Dabar 
toje vietoje likusios dvi kalvelės, vadinamos Palocėliu. 


ERŽVILKAS 


Jurbarko rajono savivaldybė 


Eržvilko miestelis įsikūręs rajono savivaldybės šiaurinėje dalyje, 
23 km nuo Jūrbarko, Šaltuonos ir Eižvilko upelio santakoje. Miestelio 


vakariniame pakraštyje dunkso Eržvilko piliakalnis, apie kurį išlikusi 
sena legenda. 


Kartą senovėje Šaltuonos upės pakrantėse stovyklavo kryžiuočiai. 
Vietos gyventojams niekaip nesisekė jų iš ten išvaryti. Tuomet vienas 
žemaitis ėmėsi gudrybės, sugalvojo apgaulę. Jis atsivedė savo eržilą, 
aprišo vilkų kailiais ir paleido pas kryžiuočių arklius. Pastarieji, užuodę 
vilkų kvapą, ėmė bėgti, kryžiuočiai puolė arklius vytis. Žemaičiai pasi- 
naudojo sąmyšiu, ėmė kryžiuočius mušti ir išvijo iš Šaltuonos pakrančių. 
Gyventojai šiam įvykiui atminti vietovę pavadino eržilu-vilku — Efžvilku. 
Vėliau ten įsikūręs miestelis gavo tokį pat vardą. 


JURBARKAS 


Jurbarko rajono savivaldybė 


Jūrbarkas — miestas Nėmuno ir Mituvos santakoje, rajono savivaldy- 
bės centras. Mieste į Mituvą įteka Imsrė. Vakariniu pakraščiu Jūrbarkas 
šliejasi prie didžiulio Smaliniūkų-Viešvilės miškų masyvo. Kai 1978 m. 
per Nemuną buvo pastatytas tiltas, miestas tapo svarbiu automobilių kelių 

mazgu. Jūrbarko istorijos pradžia — kovų su kryžiuočiais laikai. Tiesa, 
miesto tuo metu nebuvo, vien tamsios panemunės girios. Ant piliakalnio, 
kuris dabar vadinamas Bišpiliukū (Kalnėnais) ir yra apie 3 km į vakarus 
nuo miesto, Nėmuno krante, kryžiuočiai 1259 m. pasistatė Georgenburgo 
pilį - vieną iš pirmųjų pilių prie Nemuno. Ant kito piliakalnio, vadinamo 
Bišpiliu (Višpiliu) šiauriniame miesto pakraštyje, prie Imsrės upelio, be- 
veik tuo pačiu metu pilį pasistatė lietuviai. Kovos tarp šių pilių vyko iki 
XV a., kol kryžiuočiai po Žalgirio mūšio Georgenburgą paliko. Tik tada 
pradėjo kurtis Jūrbarko gyvenvietė, kuriai 1611 m. karalius Zigmantas 
Vaza suteikė Magdeburgo teises ir herbą — tris baltas lelijas raudoname 
fone. 


Sena legenda pasakoja, kad kitados gyveno kunigaikštis Palemonas. 
Jis turėjo tris sūnus: pirmasis jų buvo vardu Barkas, antrasis — Kūnas, 
o trečiasis — Spėra. Kartą visi trys išplaukė Nemuno upe. Vyriausias 
iš sūnų Barkas nuplaukė iki Jūros upės, ten pastatė pilį ir pavadino ją 
Jūrbarku. Vidurinis sūnus Kūnas nukeliavo iki Nevėžio upės žiočių, ten 
įkūrė miestą ir davė jam Kaūno vardą. O trečiasis brolis nuplaukė iki 
Širvintos upės, už kurios rado nuostabų ežerą, ten apsigyveno ir pavadino 
ežerą savo vardu — Spėra. 


TELŠIŲ 

VIEKŠNIAI. JUODASIS AKMUO 


Mažeikių rajono savivaldybė 


Viekšnių miestelis įsikūręs rajono savivaldybės vakarinėje dalyje, 
12 km nuo Mažeikių. Juodasis, arba Meilės, akmuo guli Žibikų pušyne, 
į vakarus nuo Viekšnių miestelio. Akmuo plokščiu paviršiumi, netaisyklin- 
gos ovalinės formos, 4,8 m ilgio, 3,5 m pločio. 1964 m. Juodasis akmuo 
buvo paskelbtas gamtos paminklu. 


Pasakojama, kad šį akmenį nešęs velnias, mat ketinęs sugriauti 
Viekšnių bažnyčią, bet nespėjęs, nes rytą užgiedojęs gaidys. 

Pasak kitos legendos, naktimis akmuo prasiveria, iš jo išlenda mer- 
ginos ir pernakt čia šoka. 

Dar pasakojama, kad saulei leidžiantis ant akmens verpia laumės. 
Jeigu žmogus, toldamas nuo akmens, atsisuka ir pamato laumes, tai tuoj 
pavirsta į pušelę. 


MEIŽIO EŽERAS 


Mažeikių rajono savivaldybė 


Rajono savivaldybės vakarinėje dalyje, 15 km nuo Mažeikių, netoli 
Kamūnų rezervato ribos, telkšo Meižio ežeras. Jo plotas 28 ha, ilgis 
iš šiaurės vakarų į pietryčius 0,9 km, didžiausias plotis 0,3 km. Ežero 
didžiausias gylis 4,5 m. Krantai žemi, vakaruose ir pietuose užpelkėję. 
Per ežerą teka Ašvū — Vadakstičs intakas. 


Legenda pasakoja, kad ežero vardas kilęs nuo piktos raganos Mei- 
žienės, kuri gyvenusi prie ežero. Žmonės ją už blogus darbus sudegino 
ant laužo, o pelenus paleido į ežerą plaukti. 

LŪKSTO EŽERAS 


Telšių rajono savivaldybė 


Lūkstas — antras pagal dydį Žemaitijos ežeras, užimantis 1016 ha 
plotą. Jis tyvuliuoja rajono pietuose, 2 km nuo Važnių, Vačnių regio- 
ninio parko teritorijoje. Ežero dubuo yra buvusio ledo luisto vietoje, 
limnoglacialinėje Važnių įduboje. Lūksto ilgis 6,1 km, didžiausias plotis 
3,5 km, didžiausias gylis 7 m. Kranto linijos ilgis 19,1 km, krantai statoki, 
smėlingi, kitur pelkėti ir žolėti. Per ežerą teka Virvyčia. Tai vienintelis 
Lietuvos ežeras, kuriame rasta gintaro (ledyno sąnašose). 


Padavime teigiama, esą žiemą rogėmis per Lūksto ežerą vežant 
į Varniūs nulietus naujus varpus, ledas neatlaikęs ir įlūžęs. Vienas, di- 
desnysis varpas paskendęs ežere. Užtat dabar, kai antruoju skambina, tai 
anas gailingai atsiliepia iš ežero dugno: „Brolau! Brolau!“ Iš to padavi- 
mo tarp žemaičių net atsirado priežodis: „Atsiliepia kaip Važnių varpas 
Lūkste.“ 


ŠATRIJOS KALNAS 


Telšių rajono savivaldybė 


Legendomis apipinta kalva — Šatrija dunkso netoli Luokės miestelio, 
rajono savivaldybės rytinėje dalyje. Šūtriją sustūmė ledynas, jos viršūnė 
pakilusi 228,7 m virš jūros lygio, o santykinis aukštis — 50 m. 

Šatrija — vienas žymiausių archeologijos paminklų ne tik Žemaitijoje, 
bet ir Lietuvoje. Apie tai liudija gausūs archeologiniai radiniai: IX-XII a. 
degintiniai kapai, laidojimo urnos, dubenuoti akmenys, gintaro ir stiklo 
papuošalai, akmens kirvukai. Archeologų manymu, kalvos viršuje yra 
stovėjusi medinė pilis, o pašlaitėje žmonės gyveno jau nuo II a. prieš 
Kristų. Manoma čia buvus vieną svarbiausių senojo lietuvių tikėjimo 
centrų, sunaikintų įvedus Žemaitijoje krikščionybę. 

Šatrijū — viena iš gražiausių Žemaitijos kalvų, apipinta padavimais, 
sena kaip ir visa Žemaičių žemė. 


Legenda byloja, jog čia seniai seniai gyveno milžinas Alčis. Jis bu- 
vęs nepaprastai stiprus ir nuolat keliaudavęs. Daug žmonėms padėdavęs, 
daug ir pikto darydavęs — kaip jam patikdavę. Išgriaudavo kaip šieno 
kupetas didžiausius miestus, didžiausius medžius su šaknimis išrauda- 
vo. Mėtydavo didžiulius akmenis, kuriais laivus triuškindavo, prie vieno 

kalno kovėsi su slibinu. Ten atrado to slibino sukrautus turtus. Paskui 
jam patiko vieno pono duktė, vardu Jauterytė, už kurią jis tuos turtus 
ir atidavęs. Ta mergaitė buvo nepaprastai graži ir stipri, stipresnės už 
ją nebuvo visame krašte. Paėmusi už ragų jautį, jį per galvą permes- 
davo. Tačiau šalia Alčio ji atrodė kaip vaikas. Alčis ją labai mylėjo, 
o ji šukuodavo jam plaukus ir barzdą šukomis, didumo sulig malūno 
sparnais. Kelionėse pati sėdėdavo jam ant pečių. Kai Alčis brisdavo per 
upes, vanduo jam iki kelių tesiekdavo. Mirus Jauterytei, Alčis labai jos 
gailėjęsis. Palaidojo ją toje vietoje, kur dabar stovi Šatrijos kalnas, o 
jos garbei supylė didžiulį kapą iš smėlio, kurį trimis nešimais iš pajūrio 
savo prijuostėje atsigabeno. 

Kalno pavadinimas taip aiškinamas: kartą ėjo milžinas, prisipylęs ki- 
šenes žemės. Pavargęs jis prigulė pailsėti ir užmigo, o pelės jo kišenes 
pragraužė. Milžinas atsibudęs, pamatęs, kad jo kišenės kiauros, labai 
supykęs ir sušukęs: „Ak jūs nenaudėlės, kaip duosiu su šatra!“ Nuo to 
ir kilęs Šatrijos vardas. 

Taip pat kalbama, jog Šatrija — mėgstamiausia Žemaitijos raganų bū- 
rimosi vieta. Kitados jos apipylusios žemėmis kalno vietoje stovėjusią 
bažnyčią. Taip atsiradęs kalnas, o po kiek laiko, bažnyčiai ėmus pūti, 
įlinkęs jo viršus. 

Kalno apylinkėse atsimenamas čia siautęs legendinis „svieto lyginto- 
jas“ — Tadas Blinda, įgrisęs ne tik vietos ponams, bet ir valstiečiams. 


GANDINGOS PILIAKALNIS 


Plungės rajono savivaldybė 


Už 5 km į vakarus nuo Plūngės miesto yra Gandingos kaimas su 
tokio pat pavadinimo gerai aplinkiniams žinomu piliakalniu — vienu 
gražiausių Vakarų Žemaitijoje. Čia nuo XIII a. stovėjo gynybinė pilis, 
o Gandingė buvo stambi žemaičių gyvenvietė. Plūngės miesto ištakomis 
laikoma Gandingos senovė. 

Iš senų žmonių pasakojimų ir esamo vietovės vaizdo matyti, kad se- 
novėje, kai Plūngės vietoje telkšojo didelės balos ir ežerai bangavo, 
ten būta didelio tvirtovės miesto Gongingo. Per Lenkijos-Švedijos karą 
miestas buvo sudegintas, o tvirtovę užėmė švedai (žuvėdai). 


Pasak legendos, kai žuvėdams prisiėjo iš Gongingo kraustytis, jie pi- 


nigus, auksą, sidabrą, ginklus ir kitus gerus daiktus sunešė į pilies vidų, 
uždarė geležinėmis durimis ir užpylė jas žemėmis taip, kad nė žymės 

neliko. Tos durys esančios pietinėje kalno pusėje ir netoli jų iš kalno 
veržiasi nedidelis šaltinėlis. Raktus nuo pilies durų žuvėdai padėję po 
labai dideliu akmeniu, gulinčiu gilioje Babrungo upelio sietuvoje, prie 
šiaurinio pilies galo. Visus tuos turtus patikėję saugoti velniams, kurių 
viršininkas esąs prašmatnus pilies ponaitis. Tas ponaitis naktį ateina pas 
arkliaganius ar piemenis ir prašo ugnies savo pypkei pridegti. Išeidami 
žuvėdai savo turtus užkeikė. Pagal šį užkeikimą, kai po tiek ir tiek metų 
ant pilies užeis tam tikro amžiaus žmogus, pilies lubos įlūš ir žmogus 
žus. Kadangi nebuvo žinomas nei žmogaus amžius, nei užkeikimo išsi- 
pildymo laikas, tai proseneliai nelabai mėgo toje pilyje lankytis. Vietiniai 
žmonės pasakoja, jog nuo seno tikima, kad to, kas į tuos pilies turtus 
pasikėsins ir norės juos pasiglemžti, laukianti mirtis. Kalno viršuje ka- 
daise esą buvusi skylė, pro kurią galėdavęs įlįsti žmogus. Piemenys kartą 
įmetė pro tą skylę savo draugą. Tas kalne pamatė seną vokietį, gulintį 
lovoje, o jauną — sėdintį prie stalo. Senis liepė piemeniui pripilti pinigų. 
Kai piemenį draugai ištraukė, nusileido kitas piemuo. Bet šis jau grįžo 
į viršų išluptom akim. 

Kitas padavimas byloja, kad dar senesniais laikais Gandiūgoje buvo 
didžiulis dvaras, kurio savininkas iš karo parsigabeno belaisvių. Vieną iš 
belaisvių įsimylėjo vienturtė dvarponio duktė ir kartu su tuo svetimšalių 
nužudė tėvą. Šis mirdamas prakeikė dukterį. Po to tris dienas siautėjusi 
audra su žaibais sudegino dvarą. Todėl dabar Gandingoje nelikę senovinių 
statinių, tik legendos apie juos. 


TIRKŠLIAI 


Mažeikių rajono savivaldybė 


Tirkšliai — jaukus senas miestukas prie Viešėtės upelio, 6 km į pietus 
nuo savivaldybės centro. Įsikūrė XV a. prie Šiaulių-Liepėjos kelio, kuris 
miestelį maitino ir skatino augti. Įdomiausias Tirkšlių akcentas — XVII a. 
statytūs 8 m aukščio koplytstulpis su penkiomis ryškiai raudonomis 
širdimis. 

Padavimas pasakoja, kad baudžiavos laikais koplytėlės vietoje ošė 
giria, kurioje stovėjo atsiskyrėlio lūšnelė. Kažkuo neįtiko tas žmogelis 
vietos dvarininkei. Kartą ji nusiuntė vargetai užnuodytos sriubos dubenį. 
Bet atsitiko taip, kad vienas iš penkių dvarininkės sūnų tądien medžiojęs 
girioje pasiklydo, o atsiskyrėlis jį geraširdiškai priėmė į savo varganą 
būstą. Pakvietė ponaitį pasišildyti prie aukuro, atidavė jam ir paskutinį 

sriubos dubenį... Anot legendos, už piktą dvarininkės širdį likimas lėmė 
visiems penkiems jos sūnums ankstyvą mirtį. O motinai liko tik begalinis 
skausmas, kurį ir primena Tirkšlių koplytstulpis su penkiomis širdimis. 


TIRKŠLIAI. TROBELĖS AKMUO 


Mažeikių rajono savivaldybė 


Prie Tirkšlių-Geidžių kelio, apie 120 m nuo jo, guli didelis akmuo, 
vadinamas Trobele arba Pirtele, arba Geidžių akmeniu. 


Legenda pasakoja, kad kadaise laukais ėjęs keleivis. Kai jis pavargęs, 
tolumoje išvydęs sutemose spindintį trobelės langą. Keleivis priėjo tro- 
belę, bet nieko joje nerado. Vis dėlto nusprendė joje pernakvoti. Tačiau 
kai rytą žmogelis pabudo, pamatė gulintis ant didžiulio akmens. 


GIRGŽDŪTĖS PILIAKALNIS 


Telšių rajono savivaldybė 


Nuo senų laikų garsėjo slaptingas, puikią panoramą atveriantis Girgž- 
dūtės piliakalnis, IX-XVI a. archeologijos paminklas. Kas Girgždūtę ap- 
lanko, nelieka apviltas. Kalną sudaro du kalvagūbriai. Rytinį pakilimą 
supa kitados gynybos tikslais sukastos pakopos. Šis gūbrys siekia 22,8 m 
virš jūros lygio. Jo viršūnėje yra plati aikštė. Vakariniame pakilime tarp 
trakų telkšo mažas kiaušinio formos ežerėlis. Šio ežerėlio slaptingumas 
paakino sukurti ne vieną padavimą. Vienuose minimi dugne esantys už- 
burti lobiai, kituose pasakojama apie iškylančius vaiduoklius, žvengian- 
čius arklius. 


Legenda porina, kad Akležerio dugne esanti geležinė skrynia su tur- 
tais. Skrynią saugo didžiulis juodas šuo: Šuo guli ant skrynios, tik sek- 
madieniais nušoka. Tada skrynia atsidaro. Pabuvus vėl užsidaro, o šuo vėl 
atsigula. Žmonės norėjo to ežerėlio vandenį nuleisti ir skrynią pasiimti, 
bet bebaigiant darbą viską sunaikino velniai. Išlikęs padavimas apie tai, 
kaip vienas žmogelis sumanė iškasti griovį ir nuleisti ežerėlio vandenį. 
Tačiau naktį susapnavo, kad taip neturėtų daryti, nes tas vanduo visą 
Žemaitiją užlies. Kitas žmogus ant kalno ieškojo arklio, tai vietoj ežero 
pamatė auksinį krėslą ir dar girdėjo auksinius varpus skambant. Išvydo 
jis ir aukso skrynią su pinigais. Gerai, kad žmogus persižegnojo, — viskas 
pradingo. Jei ne, būtų pakliuvęs į velnio spąstus. 

Senovės žemaičiai ant Girgždūtės garbino pagonių dievus, kryžiuočių 
antpuolių laikais čia vyko kovos. Vietos gyventojai ir po Žemaitijos krikš- 
to dar atlikinėdavo pagoniškas apeigas. Tam vieta buvo pasirinkta šalia 
ežerėlio, daugelį metų telkšojusio piliakalnio viršuje, 200 m aukštyje. Už 
4 km į rytus yra Sp4sčio kalnas — priešakinė Girgždūtės tvirtovė. 

Padavimuose minima, kad Sp4sčio kalnas buvęs po žeme slaptais 
keliais sujungtas su Girgždūtė. Jo pavadinimas rodo, jog čia priešui buvo 
paspendžiami spąstai. Apie artėjančius priešus apylinkių gyventojams 
buvo pranešama liepsnų pašvaistėmis ir trimitų garsais. Ir Girgždūtės 
kalno vardas esąs kilęs nuo žodžių „girdžiu dūdas“. Tiesa, kiti padavi- 
mai nurodo kalno vardą kilus nuo žemaičio karvedžio Girgždo, žuvusio 
kovose su kryžiuočiais ir ant kalno palaidoto. 


PLATELIŲ EŽERAS 


Plungės rajono savivaldybė 


Plūteliai - didžiausias Žemaitijos ežeras, jo plotas 12 kv. km. Iš van= 
dens kyšo 7 salos. Į ežerą įteka 17 upelių, o išteka tik vienas Babrūngas. 
Giliausia vieta — 46 m. Ežeras yra ledyninės kilmės, daugiau kaip prieš 
12 tūkst. metų šiose vietose tįsojo storas ledo luistas, kuris ilgainiui 
ištirpo. 

Tačiau apie Platelių kilmę yra daugybė legendų. Viena jų pasakoja, 
kad senų senovėje Platelių ežeras esą „parėjęs“ kartu su žuvimis ir vėžiais 
debesies pavidalu. Šis debesis slinkęs iš vakarų, nuo Darbėnų. Slinkda- 
mas padange, jis išmetęs ant žemės daugybę žuvų, kuriomis gyventojai 
ilgą laiką maitinęsi. Dabar buvusio ežero vietoje Darbėnuose likusi vien 
baigianti išdžiūti pelkė. 4 

Platelių kilmę aiškina ir kita legenda. Kartą kilo smarki audra, per 
kurią viesulas atnešė ežerą-debesį. Iš jo labai smarkiai lijo. Viena žemaitė 
stebėdamasi sušuko: „Ale tai lej!.. Plate lej" (suprask — plačiai lyja). Pa- 
sirodo, tai buvęs ežero-debesies slaptažodis, kurį ištarus visas jo vanduo 
sugarmėjo į duburį tarp Žemaitijos kalvų. 

Platelių ežeras —- Žemaitijos nacionalinio parko širdis. Tai neabejotinai 
gražiausia Žemaitijos vieta, labai mėgstama nardytojų. Platelius labai 
mėgo ir rašytojas Antanas Vienuolis. Viena jo perpasakota legenda pri- 
mena taurią baudžiauninko Gervazo meilę Platelių kunigaikštytei. Įno- 
ringa kunigaikštytė pažadėjusi tekėti už Gervazo, jei šis surasiąs ežere 

nuskendusias deimantines šukas. Ilgai nardė įsimylėjęs jaunuolis, galop 
surado tas šukas. Bet išpaikusi mergina tik pasijuokė iš baudžiauninko... 
Ir tuomet nugarmėjusi visa jos pilaitė į ežero gelmes. 

Pasakojama, kad Piličs salojė yra išlikę požeminiai koridoriai. Jie 
prikrauti įvairiausių brangenybių: aukso, sidabro, geriausių svaigalų, 
ginklų ir kitko. Visa tai užburta. Sunku tuos požemius surasti, bet dar 
sunkiau prie tų turtų prisikasti, nes jų ieškotojams čia pradeda vaidentis, 
vaiduokliai kastuvus į ežerą išsvaido, o jei ir tai atklydėlių neišgąsdina, 
pakyla didelis viesulas ir nubloškia turtų ieškotojus į ežero pakrantę. 
Pilies požemių pradžią esą saugo pats jos ponaitis, o toliau — numirėlių 
karstai guli ir čia jau kelią saugo jų dvasios. Toliau jau ir vilkai staugia, 
didžiausios gyvatės rangosi. 

Anot vienos iš legendų, toje vietoje, kur dabar tyvuliuoja Platelių 
ežeras, per daubos vidurį tekėjusi upė. Paupyje buvusios geros pievos, 
derlinga žemė, o kitur — didelės ir nepraeinamos pelkės. Apie pilį buvęs 
išsistatęs kaimas ar miestas. Balos buvusios priaugusios krūmokšnių. Kai 


Platelių ežeras 

ežeras „parėjęs“, po vandeniu likę beveik visi gyventojai. Tie žmonės, 
kurie išsigelbėjo, ežero pakrantėje įkūrė naują gyvenvietę, o senąją jiems 
beprimindavo tik saloje buvusios bažnyčios bokštai. Pasak padavimų, 
Platelių ežeras požeminiais urvais susisiekia su visais aplinkiniais eže- 
riukais. Pasakojama, kad senoliai į Lėsčio ežerėlį buvo paleidę grandi- 
nėle apžieduotą raudę. Po keleto metų žvejai ją sugavę Platelių ežere. 
Yra pasakojimų ir apie tai, kad kiti ežerėliai taip pat su Platelių ežeru 
sujungti. 


TELŠIAI 


Telšių rajono savivaldybė 


Telšiai — Žemaitijos — savitos istorinės, etnografinės Šiaurės vakarų 
Lietuvos dalies sostinė. Be to, apskrities ir rajono savivaldybės admi- 
nistracinis centras, Žemaitijos katalikybės centras. Vardą miestui davė 
mažytis Telšės upelis, dabar savo vandenis plukdantis požemyje. Istori- 
niuose šaltiniuose Telšiai pirmą kartą paminėti 1398 m. 1536 m. mieste 
pastatyta pirmoji medinė bažnyčia. - 


Telšiai išaugo ant septynių legendomis apipintų kalvų, prie gražaus 
Masčio ežero, kurį, pasak vienos legendos, vienu rankos mostelėjimu, 
arba mostu, iškasęs, supylęs septynias kalvas ir ant jų įkurdinęs žemaičių 
miestą milžinas Telys (Telšys), dar vadinamas Džiugu. Septyni — ma- 
giškas skaičius, paženklinęs amžinąją Romą, bokštais išdabintą Vilnių, 
taip pat Tėlšius. 


TELŠIAI. MASČIO EŽERAS 


Telšių rajono savivaldybė 


Pietinėje Telšių miesto dalyje tyvuliuoja 276 ha ploto Mūsčio ežeras. 
Jo ilgis 4,2 km, didžiausias plotis 1,1 km, o didžiausias gylis — 5,3 m. 
Ežero dubuo yra buvusio ledo luisto vietoje. . 


Apie jo atsiradimą sukurta tokia legenda. Atkeliavo iš kažkur didžiau- 
sias ežeras ir sustojo prie Telšių miesto. Juodžiausias vandens kalnas 
stovi virš medžių visai prie miesto. Žmonės išsigando, bijo, kad neužpiltų 
ežeras paties miesto. Kas gyvas, galįs išbėgo į lauką ir stengiasi įspėti jo 
vardą. Visokių vardų prisakė, bet ežeras kaip stovėjo virš medžių, taip 
ir pasiliko. Niekas ežero vardo negalėjo įspėti. Visai netikėtai iš trobos 
išėjo vaikščiojąs per žmones kriaučius žydelis, rankoje nešinas liniuote- 

mastu. Žmonės pradėjo prašyti, kad ir jis spėtų ežero vardą — gal kartais 
įspės. Žydelis iškėlęs liniuotę-mastą ir pasakęs: „Ui, tu būsi Mastis.“ 
Norėjęs jis pasakyti „Mastas“, bet žydai niekuomet teisingai neištaria 
lietuviško žodžio, tai ir šį kartą vietoj „mastas“ pasakęs „mastis“. Po 
žydelio žodžių ežeras su didžiausiu trenksmu ir ūžesiu nukritęs šalia 
miesto į lankas ir čia pasilikęs. Taip žydas įspėjęs jo vardą. Ir iki šiol 
ežeras vadinamas ne Masto, o Masčio ežeru, nes taip buvo žydo pirmą 
kartą pavadintas. 

Legenda pasakoja, kad senovėje ant žemės gyveno milžinai: dideli 
vyrai ir tokios pat moterys. Kai jie eidavo per girias, medžiai po jų 
kojomis lūždavo ir linkdavo, kaip po mūsų kojomis smilgos. Sykį, kai 
norėjo atsigerti iš Veiviržo, visą vandenį lig lašo išgėrė, o vis tiek neatsi- 
gėrė. Ėjo į Miniją, ir tą iš karto išsausino. Du milžinai ėjo Nėmuno pa- 
kraščiais medžius kapodami: vienas vienoje Nėmuno pusėje, kitas kitoje. 
Vieną kirvį teturėjo, kurį iš rankos į ranką per upę viens antram pa- 
davinėjo. Kitas milžinas, toks Telys, pasisėmė Palangojė iš marių delną 
vandens ir parnešė į Tėlšius. Čia išpylė, iš to ir pasidarė Masčio ežeras, 
kuris ir dabar tebėra. 


TELŠIAI. DŽIUGO KALNAS 


Telšių rajono savivaldybė 


Džiūgo kūlnas, arba Džiūginėnų piliakalnis, yra Telšių vakariniame 
pakraštyje, prie Dūrbinio upelio. Tai ledyninės kilmės kalva, kurios šlaitai 
siekia 9-11 m aukštį. 

Legenda pasakoja, kad šią kalvą sau vietoj kapo susipylė milžinas 
Džiugas. Džiugo kūnas ilgą laiką buvo saugomas velnių, su kuriais jis 
kitados gyveno didelėje draugystėje. Tie velniai jam padėjo padaryti daug 
narsių stebuklų: nugalėti geležine kuoka aibes kryžiuočių, šimtamečius 
ąžuolus laužti it nendres, versti dangų remiančius kalnus. Džiugas ir 
Telšių ežerą iškasė, ir pirmąsias sodybas prie jo įkūrė. 

Padavimai byloja, jog kas tik eidavo pro Džiūgo kalną, susidurdavo su 
vokietukų. Nelabasis kviesdavo žmogų visokių varžybų, o jei šis praloš- 
davo — tokį pasmaugdavo. Atsirado drąsus kaimo žmogus, vardu Uburtis, 
sumanė nugalėti tą velnią. Atėjo jis prie kalno ir ėmė pintis vyžas iš 
karklų karnos. Kaipmat prisistatė velnias: „Kas tau leido, žmogau, mano 
žemėje, nuo mano karklų karną plėšti?“ O Uburtis sako: „Kai aš dirbu, 
tai niekieno leidimo nesiklausiu.“ Supyko velnias, pasiūlė žmogui eiti 

varžybų — jei žmogus laimės, pripils jam pilną skrybėlę pinigų. Žmogelis 
sutiko. Pirmos varžybos buvo imtynės. Žmogus sako: „Ką tu imsies su 
manim. Pirma įveik mano šimtametį senelį, kurs miega už kelių žings- 
nių.“ O ten būta meškos. Vokietukas ją puolė, bet šioji kaip uždrožė savo 
letena, vargšas vos ištrūko. Tada velnias pasiūlė metimo į aukštį varžybas. 
Pats griebė dideliausią akmenį, bloškė į orą - šis po trijų valandų nukrito 
atgal. O žmogus čiupo rankon vieversėlį ir paleido; kvailas velnias manė, 
kad ten akmenukas. Laukia vieną valandą, antrą, dešimtą — nenukrinta. 
Suprato nelabasis, kad pralošė ir antras varžybas. Siūlo trečiąsias — kat- 
ras greitesnis. Uburtis sako: „Kur tau, velnie, su manim lenktyniauti, tu 
nė mano vakar gimusio vaiko nepavytum.“ Taip sakydamas, jis pabaidė 
kiškį — velnias šoko vytis, bet grįžo tuščiomis. Velnias pasiūlė dar vieną 
rungtį — kas aukščiau išmes geležinę lazdą, sveriančią šimtus tūkstančių 
svarų. Biesas pabandė pirmas — išmetė lazdą taip aukštai, kad ši dingo iš 
akių, o kai nukrito, tai lig pusės žemėn susmego. Dabar buvo žmogaus 
eilė. Šis pridėjo ranką prie lazdos ir žiūri į debesis, slenkančius padange. 
Velnias paklausė, ką čia reikia taip žiūrėti. Žmogelis jam atsakė: „Laukiu, 
kol ateis anas didelis debesis. Mano brolis yra kalvis danguje, ir dabar 
jam reikia geležies; jis sėdi anapus debesų ir laukia, kol jam tą lazdą 
užmesiu.“ Išsigando velnias: „Ai žmogau geras, nemesk susimildamas, 
ji man labai reikalinga. Žinau, kad esi stiprus. Laimėjai visas varžybas. 
Tai duok savo skrybėlę, pripilsiu ją pinigų auksinių.“ Žmogus iš anksto 
tam buvo pasiruošęs — jis miške iškasė gilią duobę, viršum jos uždėjo 
savo kiaurą skrybėlę ir apkamšė visas kiaurymes aplinkui, kad velnias 
nepamatytų. Uburtis nusivedė velnią į tą vietą prie skrybėlės, tas kaip 
pradėjo pilti, tai vis niekaip nepripildo. Supylė kokį dešimt maišų aukso, 
kol užsipildė duobė, tuomet ir skrybėlė prisipildė. Nuo to karto velnias 
nebesirodė prie Džiūgo kalno ir žmonių nebegąsdino. O Uburtis pralo- 
bo, pasistatė naują trobą, prisipirko medaus, degtinės ir kas dieną gėrė 
krupniką vargo nevargdamas. 


BERŽORAS 


Plungės rajono savivaldybė 


Bėržoro kaimelis įsikūręs rajono savivaldybės centrinėje dalyje, 18 km 
į šiaurę nuo Plūngės, prie Bėržoro ir Plūtelių ežerų. Apylinkės labai 
vaizdingos — mišku apaugusios kalvos, tarp jų išsibarstę ežerėliai — ne 

veltui vadinamos Žemaitijos Šveicūrija. Miestelį garsina ir Šv. vyskupo 
Stanislovo bažnytėlė, statyta 1746 m. iš tašytų eglinių rąstų — liaudies 
medinio klasicizmo šedevras. Su Bėržoro bažnyčios pastatymu ir miestelio 
įsikūrimu siejami įvairiausi padavimai. 


Pasak vieno jų, kadaise piemuo pamatė beržo viršūnėje Marijos pa- 
veikslą. Piemuo pranešė apie tai artimiausiam kunigui. Šis parvežė pa- 
veikslą į Platelių bažnyčią, bet netrukus jis dingo ir vėl atsirado to paties 
beržo viršūnėje. Žmonės tą beržą nukirto, o toje vietoje pastatė koplyčią 
ir pakabino joje stebuklingąjį Marijos paveikslą. Vėliau šalia koplyčios 
buvo pastatyta ir medinė bažnyčia. Apie bažnyčią ėmė pamažu kurtis 
gyvenvietė, kuriai prigijo Bėržoro vardas. Sakoma, kad po didžiuoju 
bažnyčios altoriumi tebėra to nepaprasto beržo kelmas, o kiti tiki, kad 
jis leidžia atžalas. 


Beržoro bažnyčia 

PAVANDENĖ. MOTERAIČIO PILIAKALNIS 


Telšių rajono savivaldybė 


Piliakalnis yra rajono savivaldybės pietinėje dalyje, prie Pūvandenės 
miestelio pietrytinės ribos, Vainių regioninio parko teritorijoje. Moterai- 
čio piliakalnis iškilęs 218 m virš jūros lygio. Ant kalno stovi didžiulis 
kryžius. Nuo piliakalnio atsiveria puikus vaizdas į Glūdo (Bludo) ežerą. 
Iš tolo Moteraičio kalnas atrodo lyg gulinti moteris. Taip yra dėl to, kad 
kalnas viršuje turi kelias pakilumas, kurios ir suformuoja tokį vaizdą. 
Pietinė kalvos dalis, 3 m aukštesnė už šiaurinę, iš tolo asocijuojasi su 
moters galva. Toliau eina dviejų dalių 30x60 m pakiluma, primenanti 
moters krūtis. Ir visa kita kalno dalis — lyg poilsiui prigulusios moters 
kūnas. Daug kas linkęs manyti, kad kaip tik dėl tokios savo formos šis 
piliakalnis ir Moteraičio vardą gavo. 


Dar pasakojama, jog piliakalnio vardas kilęs nuo to, kad ant šio kalno 
moterys susirinkdavusios išlydėti savo vyrų į karą. Pasak kitos legendos, 
piliakalnyje buvę įrengti didžiuliai rūsiai. Į juos ateidavusios slėptis mo- 
terys su vaikais, kai kraštą užpuldavo priešai. 


ŽĄSŪGALOS KALNAS 


Telšių rajono savivaldybė 


Žąsiūgalos kalnas iškyla rajono savivaldybės centrinėje dalyje, ne- 
toli Baltinifikų, 18 km į pietus nuo Telši, prie Žąsūgalo kaimo. Kalno 
aukštis 210,3 m. 


Apie kalno pavadinimą sklando legendos, jog čia nuolat ilsėdavosi 
skrendančios žąsys, o apie jo gelmes pasakojama, kad ten velniai gyvena 
ir pragaro katilus verda. Tai įrodo ant kalno esanti skylė, prie kurios 
žmonės kasdien rasdavę po svarą anglių. 


TVERAI IR LOPAIČIŲ PILIAKALNIS 


Rietavo savivaldybė 


Tverai — miestelis savivaldybės rytinėje dalyje, 13 km nuo Rietūvo, 
Aitros ir Aitrūlės upelių santakoje. Senas Tvėrų miestelis garsus savo 
šlove, kuri atsklinda iš Mindaugo laikų — XIII a. Tuo metu Tvėrų kuni- 

gaikštis Vykintas buvo stipriausias Žemaitijoje. 1236 m. jis laimėjo gar- 
sųjį Saulės mūšį prieš kalavijuočius. Mindaugas susidūrė su Vykintu, kai 
ketino suvienyti atskiras kunigaikštijas į Lietuvos valstybę. 1248-1249 m. 
Mindaugas bandė užimti nepaklusnaus Vykinto kunigaikštiją, bet nesėk- 
mingai. Manoma, kad Vykintas žuvo mūšyje su Mindaugo kariais 1251 
ar 1252 m. 


Legenda sako, kad nukauto Vykinto žmoną vedė Mindaugas ir per šio 
karūnavimą 1253 m. ji tapo karaliene Morta. Tvėrų pavadinimas kildina- 
mas nuo versijos, jog čia kūrėsi („tvėrėsi“) Žemaitijos valstybė, čia per 
amžius buvo „tvertos“ ir pagrindinės jos valdymo institucijos — politinė, 
karinė, dvasinė. 

Vos už trijų kilometrų į rytus nuo Tvėrų stūkso 211 m aukščio Lė- 
paičių piliakalnis. Manoma, kad žmonės gyveno Tvėruose, o Lėpaičių 
kalnas buvo stebykla apylinkėms nuo priešų saugoti ir perduoti į kitus 
piliakalnius arba priimti iš jų signalus. 

Iš amžių ūkanos sklinda legenda, kad čia paslėpti pasakiški turtai, 
kuriuos žemaičiai XIII a. vidurio kovose dėl Europos nepriklausomybės 
atėmė iš Čingischano ordos. Tie turtai, o ne krikščionybės platinimas, 
buvę svarbiausia dingstis kryžiuočiams, kalavijuočiams užgrobti Žemai- 
tiją. Jie lėmę ir Vytauto, Mindaugo siekius ją valdyti. Tačiau, pasak 
legendos, vyriausiasis Žemaitijos žynys išpranašavęs, jog žemaičių iš 
mongolų atimtas karo grobis išbus neprieinamas ir neliečiamas tūkstantį 
metų — iki 2243-ųjų. 

TAURAGNAS 


Utenos rajono savivaldybė 


Rytinėje rajono savivaldybės dalyje, 14 km nuo Utenos, tyvuliuoja 
giliausias Lietuvos ežeras — Taūragnas. Tai rininės kilmės ežeras, jo 
gylis 60,5 m, ilgis — 10 km. 


Legenda pasakoja, jog kunigaikštis Rigimundas kartą nakvojęs su kariais 
ežero pakrantėje. Kai visi sumigę, senas kunigaikščio kanklininkas taip 
graudžiai ėmęs kankliuoti, kad du taurai iš miško išlindę jo pasiklausyti. 
Girių galiūnai kalbėję žmogaus balsu. Paklausęs kanklininkas, kur pato- 
gesnė vieta apsigyventi. Ir parodę taurai kalvą prie ežero. Ten kunigaikštis 
Rigimundas pastatė pilį ir pavadino ją Taurapiliu, o ežerą — Taūragnu. 
Piliakalnis, Taurapilių vadinamas, ir dabar stūkso ežero krante. 


ANYKŠČIAI 


Anykščių rajono savivaldybė 


Rytų Lietuvos miestas, rajono savivaldybės centras Anykščiai įsikūrę 
Šventosios ir Anykštos santakoje. 


Yra kelios legendos, aiškinančios vietovardžio kilmę. Viena iš jų 
pasakoja apie milžiną, kuris senovėje tose vietose gyvenęs. Kartą, me- 
džius raudamas, jis užsigavęs nykštį ir iš skausmo ėmęs aimanuoti: „Ai, 
nykštį, ai, nykštį!“ Nuo to ir kilęs upelio, o vėliau ir gyvenvietės pa- 
vadinimas. 

Pasak kitos legendos, dviejų upelių santakoje stovėjusi bajoro Nykščio 
pilis. Turėjo tas bajoras devynis sūnus. Bet kartą pakvietė juos visus 
Švitrigaila kautis savo „pusėje prieš Žygimantą. Visi Nykščiai ir žuvo 
Pabaisko mūšyje, prie Žirnajų ežero. Kai toji baisi žinia pasiekė bajoro 
Nykščio dvarą ir pilį, net apylinkės miškai aidėjo nuo nelaimingųjų našlių 
klyksmo ir verksmo. Visų skaudžiau, visų gailiau šaukė ir klykė bajoro 
martelė Ona, jo jaunojo sūnaus Putino našlė. Neištvėrė ji tokio sielvarto 
ir, sunėrusi ant savo gelsvų kasų baltas rankeles, klykdama išbėgo iš ba- 

Joro rūmų ir pasileido stačiai prie upelio, kuris čia pat pakalnėje tekėjo... 
Pribėgusi vandenin įšoko, pasinėrė ir... daugiau nebeišsikėlė, Ją nusivijo 
anyta ir aštuonios marčios; atbėgo iš dvaro žmonės, užmetė tinklą, su 
kabliais, su grėbliais pagraibė, bet vargšės jaunos našlelės nebesužvejojo. 
Taip ji nuplaukė ten, kur jos narsus Putinėlis galvelę padėjo. Praėjo metai, 
ir amžiai sukako. Šventja daug daug į marias vandens nubėgo. Bajoro 
Nykščio pilies ir dvaro nė griuvėsių nebeliko, tik tebestūkso Anykščių 
kalvose vienišas kaip balnas dviem kuprom piliakalnis. Žmonės jo ir 
vardą užmiršo. O tą bevardį upelį, kuriame nusiskandino našlė bajorienė 
Ona Nykštienė, jos vardu ir pavarde pavadino. Ilgainiui, perduodami iš 
lūpų į lūpas, pavadinimą iškreipė, sutrumpino ir vietoje Onos Nykštie- 
nės pradėjo tarti „Onykštienės“. Dar vėliau mokslininkai ir geografai 
pavadino upelį Anykšta. O Anykštos ir Šventosios trikampyje, priešais 
Šventaragio kalną, besikuriantį miestelį Anykščiais pradėjo vadinti. 


PUNTUKO AKMUO 


Anykščių rajono savivaldybė 


Anykščių šilėlyje, į pietus nuo Anykščių, dunkso garsiausias Lietuvos 
riedulys, labiausiai lankomas mūsų krašto akmuo. Pūntukas, antras pagal 
dydį Lietuvos akmuo, yra rapakivio luistas, ledynų atneštas prieš 20 
14 tūkst. metų iš Suomijos, per paskutinį ledynmetį. Jo ilgis 6,9, aukštis 
3,7, plotis 6,7 m. Viename jo šone skulptorius Bronius Pundzius iškalė 
lakūnų, Atlanto nugalėtojų Stepono Dariaus ir Stasio Girėno bareljefus. 
Apie šį didžiulį akmenį yra sukurta legendų. 

Pūntuko akmuo seniau gulėjo giliai girioje. Niekas apie jį nieko ne- 
žinojo ir nieko nebuvo girdėjęs. Tuo metu ten, kur dabar Anykštos upė 
įteka į Šventąją, gyveno Anykštos giminė. Gerai gyveno, nei vargo, nei 
bado nematė. Motina Anykšta buvo galinga žynė. Turėjo ji stebuklingą 
ženklą, kurį pamatę, nelabieji skradžiai žemę prasmegdavo. Pyko nela- 
bieji ant motinos Anykštos, ant jos giminės, ir sumanė kartą seniausias 
nelabasis ją pribaigti, jos pirkią akmeniu užversti. Pasišaukė nelabasis 
savo sūnaitį ir įsakė jam tą darbą atlikti. Ir šiaip mėgino mažasis tą 
akmenį pakelti, ir taip, o akmuo nė krust. Atbėgo sūnaitis pas senelį 
ir verkdamas skundžiasi, kad negali akmens nė iš vietos pajudinti. Pa- 
siuntė tada senis nelabasis savo sūnų, kad jis tą darbą atliktų. Mėgino 
sūnus tą darbą atlikti, bet akmuo nė krust. Atėjo sūnus pas tėvą ir sako, 
kad negali to akmens nė iš vietos pajudinti. Supykęs senis suriko: „Tai 

silpni dabar pasidarė nelabieji, menko akmenioko iš vietos pakelti negali. 
Žiūrėkite, aš, kad ir senas, bet dar tą akmenioką viena ranka paėmęs 
numesių ant tos raganos pirkios!“ Nuėjo visa nelabųjų giminė prie to 
akmens. Griebė senis nelabasis akmenį šiaip, griebė taip, o akmuo nė 
krust. Dar kartą pamėgino pakelti jis akmenį, bet tik prakaitu apsipylė 
ir vis tiek nieko neišėjo. Pavargo senis, ėmė dairytis aplinkui. Mato, kad 
sūnus ir vaikaičiai plyšta juoku. Supykęs senis kad sušvilps, net lapai 
nuo medžių pabiro. Subėgo nelabųjų, kiek uodų girioje. Senis jiems ir 
sako: „Neškite, vaikučiai, tą akmenioką ir meskite ant raganos Anykštos 
pirkios.“ Paklausė nelabieji senio. Iš visų pusių aplipo akmenį. Griebė 
kartą — akmuo pajudėjo, griebė antrą — nuo žemės pakėlė, griebė dar 
kartą — virš medžių iškėlė ir nors sunkiai, bet ėmė nešti. Baisiai neap- 
kenčia Dundulis nelabųjų. Kur tik juos pamato, tuoj ugninę strėlę į juos 
paleidžia. Tai ir dabar, pamatęs nelabųjų darbą, kaip trenks į juos iš 
giedro dangaus, nelabieji į visas puses pasipylė, o akmuo čia pat nukrito. 
O žmonės Pūntuku akmenį pradėjo vadinti. Mat netoliese gyveno toks 
vyras Puntukas. Piktas ir nedoras buvo žmogus. Sugyventi su žmonėmis 
negalėjo. Išvarė jį motina iš namų. Pasistatė jis toje vietoje, kur akmuo 


Puntuko akmuo 

krito, pirkią. Nei jis piktųjų dvasių baidėsi, nei gerųjų gerbė, o iš kitų 
tik juokėsi. Tai kai krito akmuo iš nelabųjų rankų, tai tiesiai ant Pun- 
tuko pirkios. Nuo to laiko Puntuko niekas nematė, o akmenį jo vardu 
pradėjo vadinti. 

Yra dar vienas padavimas, aiškinantis, kodėl šis milžinas pramintas 
Pūntuku. Senovėje su auksu, gintaru, šilkais atvykęs narsus karžygys 
Puntukas ir prašęs kunigaikštį Rimgaudą dukters rankos. Bet krivis prie- 
štaravęs, esą ji jau paskirta dievams. Išgirdęs tokią žinią, Puntukas įpykęs 
ir krivį nudėjęs. Už tai jaunikaitis ant akmens buvęs sudegintas, o akmuo 
pavadintas jo vardų. 


ŠEIMATIS. MOKO AKMUO 


Utenos rajono savivaldybė 


Rajono savivaldybės rytinėje dalyje, 5 km į rytus nuo Taurūgnų, yra 
nedidelis Šeimatiės kaimelis. Jame piipso du dideli akmenys — Mokas ir 
Mokiukas. 


Pasak legendos, čia kadaise gyveno išminčius, Pas jį visi apylinkių 
žmonės eidavo pasitarti. Ilgainiui jie taip įprato išminčiaus patarimais 
vadovautis, kad lėkdavo pas jį dėl kiekvieno menkniekio ir patys visai 
atprato galvoti. Užsirūstino Mokas ir akmeniu pavirto — tegu žmonės 
savo protu gyvena, 

Kita legenda pasakoja apie milžiną Moką, su žmona ir vaikais gyvenu- 
sį priešingame Taūragno ežero krante. Kartą šeima susiruošė bristi į kitą 
krantą. Mokas su vaikais perbrido. O Mokienė paskendo. Iš sielvarto 
Mokas ir pavirto akmeniu... 


TAURAPILIO PILIAKALNIS 


Utenos rajono savivaldybė 


Rajono savivaldybės rytinėje dalyje, ant pietinio Taūragno ežero kran- 
to, stūkso Taurūpilio piliakalnis. 


Pasakojama, kad vardą jam davęs kunigaikštis Rigimundas. Kitados 
kalno viršūnėje augęs storas ąžuolas, jo šovoje gyvenęs vaidila, vaidilutės 
ugnį kūrenusios. Įvedus krikščionybę, ant kalno buvusi pastatyta bažny- 
čia, tačiau po kiek laiko išnykusi ir dabar esanti kalno viduje. Legenda 
byloja, kad kartą vienas drąsuolis atidžiau pažvelgęs į tą duobę ir pa- 
matęs kalno gelmėse apleistą bažnyčią su išgriuvusiais altoriais, o viduje 

groję apdulkėję vargonai. Ir dabar, Šv. Jono naktį, lygiai 12 valandą, 
piliakalnis atsidengia vienai akimirkai ir tie, kurie turi geras akis, gali 
pamatyti tą bažnyčią. 


PAŠVENTUPYS. PUNTUKO BROLIS 


Anykščių rajono savivaldybė 


Dešiniajame Šventosios upės krante, 2 km į pietus nuo A nykščių mies- 
to, Anykščių šilėlio kraštovaizdžio draustinyje pūpso valstybės saugomas 
gamtos objektas — akmuo, vadinamas Pūntuko broliu, arba Pašventupio 
akmeniu. Ėglių ir pušų užstotas, atrodo jis lyg didelis žvėris, iškišęs 
galvą iš žemės ir išsižiojęs. 


Legenda pasakoja, kad seniai seniai buvo šalta žiema. Vieną rytą 
žmonės atsikėlė ir ruošėsi apie savo namus, kai išgirdo kažką dundant, 
lyg tai griaustinį griaudžiant. Visi taip išsigando, pamanė, kad pasaulio 
pabaiga atėjo. Išlėkė žmonės į lauką ir pamatė, kad krinta nuo dangaus 
didžiulis ugnies kamuolys. Nugalėję pirmąją baimę, nuėjo pažiūrėti ir 
pamatė didžiulį akmenį. Smarkiai krisdamas jis beveik susmego į žemę, 
tik nedidelė jo dalis liko paviršiuje. Vėliau žmonės jį pradėjo vadinti 
Pūntuko broliu, nes jis savo dydžiu panašus į Pūntuką. Riedulio aukštis 
1,85, ilgis — 5,94, o plotis — 4,7 m. 


ANYKŠČIAI. MARČIUPYS IR MARČIUPIO AKMUO 


Anykščių rajono savivaldybė 


Pietinėje Anykščių miesto dalyje teka nedidelis Maičiupio upelis. 
Jo slėnyje vienišas rymo rausvas stambiagrūdžio granito, į viršų kiek 
smailėjantis ovalo formos riedulys. Tai Šlavėnų mitologinis akmuo, dar 
vadinamas Marčiupio akmeniu. Akmuo guli šlapioje vietoje, didelė jo 
dalis nuskendusi į dumblynę. 


Padavimas sako, kad Marčiupys — niekada neužšąlantis upelis, vasarą 
ir žiemą jame skęsdavę arkliai. Seniai seniai keliavo tuoktis į bažnyčią 
jaunųjų pora — bajoraitė ir neturtingas smuikininkas. Nuo akmens be- 
šokdamas į kitą pusę, jaunasis nuslydo ir įkrito vandenin. Kad ir kaip 
stengėsi bajoraitė jį gelbėti — nieko jai neišėjo, nebeišvydo ji savo my- 
limojo, pasiglemžė jį klastingas upelis. Nepakeldama širdies skausmo ir 

kaltės, šoko ir nuotaka gelmėn. Nusiskandinusios bajoraitės atminimui 
žmonės upelį Mafčiupiu praminė. > 

Dar pasakojama, kad kartą gyvenę tėvai, kurie turėję vienintelį sūnų, 
bet neleidę jam vesti mylimos merginos. Tuomet šis slapta pas ją nu- 
važiavo ir susituokė. Kai jaunieji važiavo pro tą vietą, kur teka upelis, 
tėvai juos prakeikė, sakydami: „Jei tu mūsų neklausei, nueik skradžiai 
žemę!“ Tada visos vestuvės ir susmego žemėn. Nuo to laiko ir vadina 
upelį Maičiupiu. 


LABANORO GIRIA. ŠVENTAKMENIS 


Molėtų rajono savivaldybė 


Rajono savivaldybės rytinėje dalyje, 20 km nuo Molėtų, prie Stirnių 
ežero, šalia Kraujelių kaimo guli pilkai rusvas stambiagrūdžio granito ak- 
muo — gamtos paminklas. Akmens ilgis 3,1, plotis — 3, aukštis — 1 m. 


Pasak legendos, ant dirvonėlio buvo akmuo. Atsikėlę naujakuriai 
pririšo netoli to akmens aveles. Vakare ateina avelių parsivesti, o jų 
nėra. Taip pat dingo ir karvės, ir kiti gyvuliai. Žmonės ėmė vilko pėdų 
ieškoti, bet nerado. Prie to akmens augo beržas. Žiūri vieną dieną — ir 
jo.jau nebėra. Pagaliau suprato žmonės, kad akmuo viską ryja. Imta tą 
vietovę Kraujeliais vadinti. Nusprendė žmonės pasikviesti žynį ir pa- 
šventinti akmenį. Nuo to laiko akmuo daugiau nieko neberyja ir turi 
Šventakmenio vardą. 


IGNALINA 


Ignalinos rajono savivaldybė 


Ignalina — Rytų Lietuvos miestas, rajono savivaldybės centras, 
apsuptas miškų ir ežerų ežerėlių. Pagrindinė Ignalinos šiandienos 
„profesija“ — turizmas. 


Apie miesto atsiradimą sklando tokia legenda. Kadaise tose vieto- 
se stovėjusi kunigaikščio Budrio pilaitė. Joje gyvenusi laiminga jauna 
pora — Ignas ir Lina, Budrio duktė. Bet užsirūstinę ant jų dievai, nes Ignas 
buvęs kryžiuotis. Tada pilaitė prasmegusi skradžiai žemę, toje vietoje 
atsiradęs Ilgio ežeras, o netoliese — šaltinėlis. Kai žmonės ėmė kurtis 
tenykščiuose miškuose, gyvenvietę įsimylėjėlių garbei pavadino Ignalina, 
o šaltinėlį — Linos ašaromis. Nuo senovės žinomas Budrių kaimas, dabar 
jau tapęs Ignalinos miesto dalimi, lyg ir patvirtina šią legendą. 

GINUČIŲ PILIAKALNIS 


Ignalinos rajono savivaldybė 


Rajono savivaldybės vakarinėje dalyje, apie 19 km į vakarus nuo 
Ignalinos, prie Liūkmeno ežero stūkso Ginūčių piliakalnis. Tai didelė 
stačiašlaitė kalva, apaugusi medžiais. Šlaitai siekia 16-20 m aukštį, 
juose yra terasų liekanų. Manoma, kad čia stovėjusi Liūkmenų pilis, 
1373 m. sunaikinta kryžiuočių. Kai Vilniaus kraštas buvo okupuotas len- 
kų, Ginūčiai atsidūrė netoli demarkacijos linijos. Ant piliakalnio mėgdavo 
užkopti Lietuvos prezidentas Antanas Smetona. 1934 m. minint Smetonos 
60-metį, ant piliakalnio buvo pasodintas ąžuolas, prie kurio pasienio 
policininkai 1937 m. pastatė atminimo akmenį. Ąžuolas nudžiūvo, tačiau 
akmuo su įrašu pergyveno karą, stalinmetį. 


Legenda pasakoja, kad kartą vaikai ganė gyvulius prie Ginūčių pilia- 
kalnio. Dūkdami jie įmetė į urvą vieno vaiko kepurę. Vaikas bijojo be 
kepurės grįžti namo, todėl piemenys su virve jį nuleido urvan. Nusileidęs 
žemyn, vaikas priėjo duris, atidarė jas ir pamatė senutę. Ši atidavė jam 
kepurę ir dar aukso maišelį pridėjo. Vaikai ištraukė laimingąjį į viršų. 
Išvydę dovanas, labai jam pavydėjo. Tada dar vienas piemuo sumanė 
lįsti į urvą. Nuleido ir šį, bet jis pataikė į kareivio duris. Kareivis kad 
užriko ant to vaiko, vaikas sudrebėjo ir norėjo bėgti, bet buvo sučiuptas, 
nuneštas į tamsią kamarą ir uždarytas. Kiti vaikai laukė laukė prie urvo, 
bet taip savo draugo ir nebeišvydo. Tas urvas ir dabar yra. Sako, iš jo 
girdisi varpais skambinant. Gal ten ir bažnyčia yra. 


SALAKAS. KUNIGOKALNIS 


Zarasų rajono savivaldybė 


Rajono savivaldybės pietinėje dalyje, prie Sūlako miestelio yra alka- 
kalnis, vadinamas Kunigėkalniu. Kadaise ant to kalno buvo benediktinų 
vienuolynas ir bažnyčia, kurių rūsiuose laidojo kunigus ir vienuolius. 


Išlikęs padavimas pasakoja apie baudžiavos laikais Salako apylinkėse 
gyvenusį kunigą, kuris turėjo labai daug žemės. Su darbininkais, dirbu- 
siais jam, kunigas elgėsi žiauriai ir negailestingai: vargino juos sunkiais 
darbais, dažnai mušdavo. Kunigo laukuose buvo didelis kalnas, nuo kurio 
jis stebėdavo savo darbininkus. Žmonės jį pavadino Kunigėkalniu. 

SALAKAS 


Zarasų rajono savivaldybė 


Sūlako miestelis, įsikūręs ant Lūodžio ežero kranto, į pietus nuo ra- 
jono savivaldybės centro, rašytiniuose šaltiniuose minimas nuo 1367 m. 
Skaitant nuo galo, miestelio vardas — „Sakalas“. 


Padavimai sako, kad Salaką įkūrė kunigaikštis Utenis. Legendose Sa- 
lakas — didžiulis 7 varstų ilgio ir 7 varstų pločio miestas, su 7 bažnyčiom, 
7 vienuolynais ir pilimi keistu Didžiosios Labos pavadinimu. Senovėje 
čia buvo daug girių ir medžiojamų žvėrių. Salakas buvęs Lietuvos di- 
džiūnų medžioklės centras. Medžiokliai augindavo sakalus, dėl to vietovė 
gavusi Sakalo vardą. Bet kad žvėrių globėjas Girinis neįmintų medžiotojų 
užmačių, jie sugalvojo vietovę vadinti iš kito žodžio galo — taip ji ir 
vadinama po šiai dienai. 

Kita legenda pasakoja, kad senais laikais ši vietovė buvusi apsupta 
ežerų ir panėšėjusi į salą. Ten gyveno daugiausia žvejai, kuriuos apylinkių 
žmonės vadino salokais, tai yra salos gyventojais, o kaimą — Salaku. 


INDRAJA 


Zarasų rajono savivaldybė 


Šiaurės rytų Lietuvos upė, Indraja, prasideda 10 km į šiaurę nuo 
Taurūgnų. Jos ilgis 38 km, baseino plotas 105 kv. km. Dalis upės teka ir 
Utenos rajono savivaldybės teritorija. Indrajos upę ir Vosgėlių piliakalnį 
sieja bendra legenda. 


Teigiama, kad Vosgėlių piliakalnį supylusi milžinė Indraja: prisėmusi 
prijuostę žemės ir supylusi iš jos kalną. Kur sėmė žemę — atsirado eže- 
ras. Kiek piliakalnis turįs aukščio, tiek ežeras gylio. Supylusi piliakalnį, 
milžinė pastačiusi ant jo didelį miestą, kuriame daug žmonių ilgai ir 
laimingai gyvenę. Tačiau pikta ragana pavydėjusi žmonėms laimės: ji 
užbūrusi miestą, užrakinusi jo vartus, o raktus padėjusi po dideliu ak- 
meniu, kuris ir dabar yra piliakalnio šiaurinėje pašlaitėje. Tas miestas su 
visais savo gyventojais nugrimzdęs į žemę... Ilgai verkusi milžinė Indraja 
užkeikto savo miesto. Nuo jos ašarų net upė pradėjo tekėti, kuri dabar 
vadinama Indrajos vardu. 

KUKLIAI. BAISUSIS KALNELIS 


Zarasų rajono savivaldybė 


Baisusis kalnelis yra rajono savivaldybės centrinėje dalyje, 15 km 
į vakarus nuo Zarasų, prie Kuklių kaimo. Jis dažnai vadinamas Kuklių 
piliakalniu. Kalnas apaugęs krūmais, o pro jį eina kelias iš Avilių 
į Zūrasus. 


Legenda pasakoja, kad kadaise šioje apylinkėje buvo dvaras. Jo ponas 
buvo didelis bedievis, o urėdas — labai žiaurus. Kartą rudenį baudžiau- 
ninkai pjovė vasarojų. Žiaurusis urėdas panoro dirbančiuosius nubausti 
ir raitas jojo pro juos su bizūnu, bet prie pat kalnelio arklys suklupo. 
Supyko urėdas ir nusikeikęs tarė: „Jei kitą kartą suklupsi, tai sprandą 
nusuksiu!“ Vos tik užjojo ant kalnelio, arklys staiga suklupo ir krisdamas 
sprandą nusisuko. Urėdas krito nuo arklio ir užsimušė. Sužinojęs apie 
urėdo mirtį, supykęs ponas liepė nelaimėlį palaidoti su kepure ant šio 
kalnelio, šalia vieškelio. Nuo tada čia pradėjo vaidentis žmones gąsdi- 
nančios baidyklės. 

Kartą naktį žmogui važiuojant šiuo kalneliu, nusmuko vežimo ratas. 
Žmogus jį užmovė, bet greitai vėl pastebėjo beriedantį savo vežimaičio 
ratą. Ilgai vargo ir kamavosi jis su šita bėda: niekaip nepavyko rato už- 
mauti. Pagaliau ratas nuriedėjo pakalnėn ir dingo. Rytojaus dieną žmonės 
rado ratą įkeltą į beržo viršūnę... 

Kiti pasakoja štai ką atsitikus: vienam žmogui važiuojant per Baisųjį 
kalnelį dvyliktą valandą nakties, arklys pastatė ausis ir pradėjo prunkšti, 
o pats vežimas taip pasunkėjo, kad gyvulys jo net pajudinti nebegalėjo. 
Atsisuko žmogus atgal, o vežimas pilnas visokių keistų daiktų: arklio 
šlaunų, žmonių kaulų, šautuvų... Bet tuo laiku gaidys sugiedojo, kažin 
kas klaikiai suspiegė ir viskas pranyko nežinioje. 


ZARASAI. ZARASAIČIO EŽERAS 


Zarasų rajono savivaldybė 


Ežeras tyvuliuoja miesto pietrytinėje dalyje. Zarasditis — tarsi jau- 
nesnysis Zūraso brolis. Jo plotas 32 ha, ilgis 1,9 km, didžiausias plotis 
0,6 km. Krantai vingiuoti, aukšti, apaugę pušynais. Siauru sąsiauriu jis 
jungiasi su Būlto ežeru. 

Apie Zarasditį legendos porina, kad toje vietoje, kur dabar ritasi jo 
vandenys, kitados buvo aukštas kalnas, ant kurio stovėjo bažnyčia. Bet 
kartą per sumą bažnyčia su daugybe joje buvusių žmonių prasmego, 
o kalno vietoje atsirado ežeras. Iš karto po šio atsitikimo, kol dar matė- 
si bokšto viršūnė ir kryžius, kasdien dvyliktą valandą vis skambėdavo 
varpai: šiokiomis dienomis tyliai, o šventadieniais — garsiai. Bet bokštui 
nuskendus, varpai visam laikui nutilo. 


LAUKESO EŽERAS 


Zarasų rajono savivaldybė 


Laūkesas telkšo 3 km į šiaurės rytus nuo Zarasų, prie Lietuvos--Lal- 
vijos valstybinės sienos. Ežeras, dar vadinamas Smėlynė, užima 102 ha 
plotą, jo ilgis 2,3 km, didžiausias gylis 15,5 m. Prie jo yra Smėlynės ir 
Laukesos kaimai. 


Yra išlikęs toks padavimas. Sykį jaunikaitis žvejojo meškerę įmerkęs. 
Staiga iš vandens išniro laivas, kuriame sėdėjo balta kaip drobė mergaitė, 
o šalia jos tupėjo baisus šuo. Žvejį apėmė baimė. Bet staiga mergaitė 
prabilo: „Nebijok, aš esu nelaiminga ir užkeikta našlaitė. Tu gali mane 
išgelbėti. Skubiai pavadink kunigą ir paprašyk jį, kad šioje vietoje mišias 
atlaikytų. Tada aš tapsiu laisva.“ 

Jaunikaičio pakviestas kunigas apsirengė mišių rūbais ir jau buvo 
jas belaikantis, bet žiūri — manipulas pamirštas, todėl mišios liko ne- 
laikytos. 

Mergaitė vėl išnėrė iš vandens ir liūdna tarė: „Man lemta dar šimtus 
metelių vargti ir kentėti požemio karalystėje, šio šuns saugomai...“ 

Su šiais žodžiais mergaitė išnyko laukti kitos progos nuimti užkeikimą, 
ir daugiau jos niekas nebematė. 


ŠVENTO EŽERAS 


Zarasų rajono savivaldybė 


Netoli Smūlvų kaimo, 12 km į pietus nuo Zarasų, bangeles varinėja 
Švento ežeras. Jo plotas 442 ha, ilgis 3 km, didžiausias plotis 2,1 km, di- 
džiausias gylis 18,2 m. Dėl vandens skaidrumo jis vadinamas lietuviškuoju 
Baikalu: nuo kalnelio galima stebėti jame vykstantį povandeninį gyvenimą. 
Ežeras unikalus tuo, kad nuo 1938 iki 1974 m. nuseko net 2,8 m. 

Legenda mini, kad seniai, labai seniai Švento ežero visai nebuvę, 
ojo vietoje stovėjusi bažnyčia. Bet vėliau išsiveržęs iš žemės vanduo, 
apsėmęs bažnyčią ir plačias apylinkes. Taip vietoj maldos namų atsiradęs 
ežeras, kurį žmonės dėl paskendusios šventovės pavadino Šveftu. 


MELETINIO EŽERAS 


Zarasų rajono savivaldybė 


Meletinis, arba Malatinis, — ežeras Dusetų krašte, rajono savivaldybės 
vakarinėje dalyje, 32 km nuo Zarasų. Jo plotas 32 ha, ilgis 1,1 km, plotis 
0,5 km. Ežeras rininis, jo krantai aukšti, statūs, daugiausia apaugę mišku. 


Pasak legendos, čia seniau dvyliktą valandą nakties kažkas vaidenda- 
vosi. Kartą važiavo žmogus paežere ir pamatė mažame laivelyje mergaitę. 
Ji, pasvirusi į krantą, ėmė žmogų prašyti, kad jis arčiau prieitų. Žmogus, 
priėjęs arčiau, pamatė, kad laivelis pilnas aukso. Žmogus paklausė: „Iš 
kur čia auksas?“ Tuo metu mergaitė, nieko neatsakiusi, pradingo su visu 
auksu. Žmogus labai persigando, parvažiavo namo ir ilgai sirgo. 

Kita legenda pasakoja, kad vietoj šio ežero buvęs Suntežerio dvaras. 
To dvaro ponas buvo labai piktas. Už tai jį kažkas pakorė, o dvarą pra- 
keikė: dvaras nugrimzdo, o jo vietoje liko tik ežeras. Sako, kad po ežerą 
plaukiojanti aukso laiveliu mergaitė — nelaimėlio pono duktė. 


ČIAUNO EŽERAS 


Zarasų rajono savivaldybė 


Šis ežeras telkšo 5 km į šiaurę nuo Dusetų, rajono savivaldybės va- 
karinėje dalyje, Sartų regioninio parko teritorijoje, 33 km nuo Zarasi. 

Visokius dalykus pasakoja apie Čiduno ežerą žmonės, porina, kad 
kadaise vienoje jo pusėje gyveno žvejys Čiaunius, o kitoje — medžioto- 
jas Žvirblis, kuris turėjo nepaprastai gražią dukterį Meilutę. Čiaunius ir 
Meilutė pamilo vienas kitą, bet negalėjo būti drauge, nes medžiotojas 
Žvirblis labai prieštaravo šiai meilei. Jaunuoliai slapukavo: Čiaunius vi- 
durnaktį atplaukdavo pas Meilutę, o ši išbėgdavo iš namų jo pasitikti. 
Vieną kartą žvejys nesulaukė mylimosios, grįžo į savo laivelį ir norėjo 
plaukti namo, bet pamatė jame mergelę. Čiaunius, manydamas, kad tai 
Meilutė, šoko į laivą. Bet rastoji laive šoko į vandenį ir pasinėrė. Jau- 
nuolis, bijodamas netekti mylimosios, taip pat paskui ją į ežerą šoko. 
Tuo metu mergelė laumė pagriebė žvejį ir pranyko ežero gelmėse. 

Meilutė, sužinojusi apie Čiauniaus likimą, per dienas naktis sėdė- 
davo ant ežero kranto ir gailiai verkdavo. Bet ašaros jai niekuo nepa- 

dėjo — Čiaunius daugiau nebegrįžo, pavirto baubliu ir pradėjo graudžiai 
vaitoti. Kartą Meilutė pamatė laumę, kuri plaukiodama vandeniu lelijas 
skynė, vainiką pynė ir kažkokią dainelę niūniavo. Norėdama atkeršyti 
Meilutė šoko ant laumės: „Atiduok, laume ragane, mano mylimą ber- 
nelį!“ Bet tuo tarpu ir ją laumė pasigavo ir panardino į ežero gelmes. 
Meilutė virto lakštingala, kuri vasarą per dienas ir naktis čiulbėdavo 
miško tankumyne. 
Nuo tol ežerą vadina Čiaunu, o mišką prie jo — Žvirbliasale. 


SUVIEKAS. KAUŠELIO EŽERAS 


Zarasų rajono savivaldybė 


Prie Sūvieko, šiaurinėje rajono savivaldybės dalyje, 19 km nuo Zarasi, 
tyvuliuoja Kaušėlio ežeras. 


Padavimas pasakoja, kad senų senovėje velnias, pasisėmęs iš jūros 
vandens, ėjo užlieti bažnyčios, tačiau beeinant užgiedojo gaidys ir kaušą 
su vandeniu velnias turėjo palikti, o pats sprukti į pragarą. Toje vietoje, 
kur liko vandens kaušas, atsirado Kaušėlio ežeras. 

Pasak kito padavimo, kartą velnias panoro patikrinti, kuriame eže- 
re — Dirdų ar Čičirio, yra daugiau vandens. Velnias išmatavo ir pamatė, 
kad Čičirio ežere vandens yra daugiau. Tada jis paėmė kaušą ir nešiojo 
vandenį į Dirdų ežerą, norėdamas išlyginti skirtumą. Taip jam besidar- 
buojant, pragydo gaidys, kaušas iškrito, velnias paspruko, o iš kaušo 
išsipylęs vanduo virto ežeru, dabar vadinamu Kaušeliū. 


SUVIEKAS. MAGAZINO KALNAS 


Zarasų rajono savivaldybė 


Rajono savivaldybės šiaurinėje dalyje, 19 km į šiaurę nuo Zarasų, 
Sūvieko kaime yra kalnelis, vadinamas Magazino kalnu. 


Štai ką apie jį pasakoja legenda. Kadaise ant kalno buvo pastatytas 
mūro rūsys, į kurį aplinkiniai gyventojai rudenį prinešdavo javų ir kitokių 
gėrybių. Bet po kiek laiko valdžia nupirko šį rūsį ir įrengė ginklų san- 
dėlį, kurį saugodavo kareiviai. Kartą vienas sargybinis dvyliktą valandą 
nakties netoli rūsio pamatė mažą berniuką. Drąsiam kareiviui parūpo 
prie jo prieiti arčiau, bet vaikas nuo jo vis tolinosi, bėgdamas rūsio 
link. Įėjęs į rūsį, taip trenkė durimis, kad kareivis net apvirto, o rūsys 
su visais ginklais į kalno vidų prasmego. 

SUVIEKAS. ŽYTKALNIS 


Zarasų rajono savivaldybė 


Rajono savivaldybės šiaurinėje dalyje, 19 km į šiaurę nuo Zarasį, 
Sūvieko ežero pakrantėje stovi garsus kalnas, vadinamas Žytkalniu. 


Pasakojama, kad Sūvieką kadaise valdė narsus kunigaikštis Žytas. Kar- 
tą jį užpuolė kalavijuočiai, kurie buvo įsitvirtinę Dinaburgo pilyje. Žytas 
narsiai gynėsi ir priešus nugalėjo. Šiai pergalei įamžinti jis įsakė kariams 
supilti aukštą kalną. Po metų kalavijuočiai antrą kartą iš pasalų užpuolė 
Žytą. Nors lietuviai ir dabar narsiai kovojo, bet buvo nugalėti. Šiame mūšyje 
žuvo ir karingasis Sūvieko kunigaikštis Žytas. Jo kūnas buvo sudegintas ir 
kalne palaidotas, o kalnas pradėtas vadinti Žytkalniu, arba Žytkapiu. 


KNIPIŠKĖS. RAGANŲ KALNAS 


Zarasų rajono savivaldybė 


Knipiškės yra kaimelis rajono savivaldybės šiauriniame pakraštyje, 
16 km į šiaurę nuo Zarasų. Raganų kalnas stovi Knipiškių kaimo žemėje, 
Čičirio ežero pakrantėje. Apie jį yra išlikę keli padavimai. 

Pasakojama, kad baudžiavos laikais, Joninių išvakarėse, vienas bernas, 
pavargęs nuo darbų, nuėjo klojiman pogulio, atsigulė ir snaudė. Klojiman 
atėjo trys mergos ir, nepastebėjusios berno, išsirinko tris kelmus, vadina- 
muosius arklius, ir nutarė joti Kijevan. Bernui pasidarė įdomu pažiūrėti, 
kas gi bus toliau, todėl jis nepastebėtas atsitūpė ant vieno kelmo, kartu 
su mergomis pakilo į orą ir nuskrido į Kijevą. Kitą dieną mergos sutiko 
berną Kijevo turguje ir klausė, ar jis nėra raganius. Bernas papasakojo 
visą teisybę ir ėmė prašyti, kad jį vėl grąžintų Lietuvon. Mergos sutiko, 
paėmė iš jo garbės žodį paslaptį saugoti ir parskraidino namo. Tačiau 
paslapties bernas neišlaikė ir šį nuotykį papasakojo draugui. Šis — kitiems. 
Sužinojo dvaro ponas, įsakė visas tris mergas sugauti, surišti ir sudeginti 
kaip raganas. Šios iš keršto įskundė berno sužadėtinę, kad ir ji esanti 
ragana, ir dar didesnė nei jos. Ponas liepė sudeginti ir ją. Raganos ir 
nekalta mergina buvo sudegintos, o bernas išprotėjo. Taip jis buvo nu- 
baustas už duoto žodžio nesilaikymą. 

Kiti dar pamena pasakojimus apie ant šio kalno pasirodančias ir žmones 
begąsdinančias baidykles. Naktimis trys raganos ateidavusios ir neatsargius 
žmones pasmaugdavusios, o vasarą čia jokia žolė neaugdavusi. Kartą trys 
narsūs vyrai nuėjo naktį ant kalno, sugavo raganas ir į vandens kubilą 

įmetė. Viena ragana panėrė iš karto, o dvi liko plūduriuoti ant vandens. 
Vyrai šias dvi raganas užmušė, o pasinėrusią paleido. Nuo tada tas kalnas 
iš karto apaugo žole, išnyko vaiduokliai ir baigėsi žmonių gąsdinimai. 


GOLUBIŠKIŲ PILIAKALNIS 


Zarasų rajono savivaldybė 


Rajono savivaldybės centrinėje dalyje, 12 km į vakarus nuo Zarasą, 
prie Avilio ežero šiaurinio kranto, šalia buvusio Golubiškių kaimo yra 
to paties vardo piliakalnis, kurį žmonės vadina Odakalniu. 


Apie Golubiškių piliakalnį padavimas pasakoja: kartą į šią apylinkę 
atsibastė švedai, kurie labai vargino žmones. Lietuviai niekaip negalėjo 
jų įveikti. Tuo laiku atsirado vienas gudragalvis, pavarde Juškėnas. Jis 
sušaukė narsiausius kareivius ir liepė jiems papjauti 100 galvijų, o tada 
nulupti jų odas. Vėliau Juškėno įsakymu kareiviai buvo apvilkti galvijų 
odomis ir aprūpinti ginklais. Taip apsirengę lietuviai netikėtai užpuolė 
priešą: švedai labai išsigando ir buvo sumušti. Žuvusieji mūšyje ten pat 
ir palaidoti, o pats kalnas taip ir liko Odakalniu pavadintas. 


DEGUČIŲ PILIAKALNIS 


Zarasų rajono savivaldybė 


Rajono savivaldybės centrinėje dalyje, 15 km į pietvakarius nuo 
Zarasų, Gražūtės regioniniame parke esantis piliakalnis, kartais vadi- 
namas Ažūsamanio vardu, yra netoli Degūčių kaimo, prie Samūnio eže- 
ro. Tai didelės kalvos viršūnė, kurios statūs (vakarinis ir pietvakarinis) 
šlaitai siekia 15 m aukštį. Pačiame kalvos viršuje — beveik apskrita 
25 m skersmens aikštelė, žemiau kurios (apie 3,5 m) yra 1,2 m aukščio 
ir 120 m ilgio pylimas. Piliakalnio išorinis šlaitas yra apie 3 m aukščio. 
Žemiau — dar vienas apie 1 m aukščio 50 m ilgio pylimas. 


Pasakojama, kad anksčiau į šį piliakalnį ėjo slaptas kelias per greta 
esančią Užusamanio balą. Kiti teigia, kad čia buvo įsikūręs Emilijos 
Pliaterytės sukilėlių štabas. Padavimas pasakoja, kad Degūčių piliakalnis 
atsirado dar tais laikais, kai po mūsų žemę vaikščiojo milžinai. Vienas 
toks milžinas, vardu Samanis, paėmė žemių saują ir supylė ją kitoje vie- 
toje. Tuomet toje vietoje, iš kurios žemė buvo paimta, atsirado Samanio 
ežeras, o iš supiltų žemių saujos — išdygo piliakalnis. 

MANIULIŠKIŲ PILIAKALNIS 


Zarasų rajono savivaldybė 


Piliakalnis yra rajono savivaldybės šiaurinėje dalyje, 24 km į šiaurės 
vakarus nuo Zarasų ir apie 0,5 km į tuos pačius šiaurės vakarus nuo 
Maniūliškių kaimo, prie Kumpuolio ežero. Piliakalnio šlaitai statūs ir 
siekia 14 m aukštį. Viršuje 50x 25 m dydžio aikštelė, kurios pakraščiuose 
yra 0,8-1,2 m kultūrinis sluoksnis. 


Žmonės apie Maniūliškių piliakalnį pasakoja, kad jį 1655 m. supylę 
švedai, tuo norėdami pagerbti savo karių laimėjimus Lietuvoje ir įamžinti 
jos užkariavimą. Dirbant ištisas dienas ir naktis piliakalnis supiltas esą 
karių kepurėmis. Nors ir pailsę, kariai su džiaugsmu sveikinę karalių ir 
linkėję jam būti tokiam galingam, kaip ir Maniūliškių piliakalnis... 

Kitas padavimas apie Maniūliškių piliakalnį pasakoja kadaise 
Aleksandravėlėje gyvenus bedievį poną. Jo valdas užkariavę vokiečiai 
kardininkai buvę išvyti lietuvių. Čia likęs tik vienas kardininkų karininkas 
ir apsigyvenęs pas bedievį poną. Karininkas ėmęsis jį mokyti tikybos 
dalykų ir tuo užrūstintas ponas nunuodijęs mokytoją, o jo kūną liepęs 
nuvežti į Maniūliškių bažnyčią, o šią apipilti žemėmis. Nuo tada ir atsi- 
radęs šis paslaptingas į bažnyčią panašus piliakalnis... 

Yra pasakojama, kad greta piliakalnio guli didokas, plokščias akmuo, 
0 po juo paslėptas lobis. Jei nori paimti tą lobį, reikia iš to akmens pasi- 
imti akmenuką, įsidėti į burną ir nešioti tris paras nepratariant nė žodžio. 
Trečios paros vidurnaktyje reikia ateiti prie to plokščio akmens ir pabelsti 
į jį burnoje nešiotu akmenuku. Tik tada jis pakils aukštyn — tuomet imk 
užburtų lobių kiek nori, į valias! Visa bėda, kad iki šiol niekas negalėjo 
išlaikyti akmenuko nekalbėdamas net tris paras. Taip ir liko užburti lobiai 
po juos saugančiu akmeniu. 


VELIKUŠKIŲ PILIAKALNIS 


Zarasų rajono savivaldybė 


Pasienyje su Rokiškio rajono savivaldybe, 21 km į vakarus nuo Zarasų, 
Sartų regioniniame parke, apie 1 km į šiaurę nuo Velikuškių kaimo, tarp 
Sartų ir Zūlvės ežerų yra Velikuškių piliakalnis. Iš šiaurės jį juosia eže- 
ras, iš rytų ir pietų — dirvonuojantys laukai. Šlaitai iš Sartų ežero pusės 
statūs, 18-19 m aukščio, o nuo laukų pusės — 4 m aukščio. 

Senovėje ant to piliakalnio stovėjo dvaras, o per Sartų ežerą buvo nu- 
tiestas geležinis tiltas, pakabintas ant kažkokių kablių ir geležinių stulpų. 
Seneliai pasakoja, kad atėjusi kažkokia milžinų kariuomenė ėjo per tą 
geležinį tiltą ir jį eidama sulaužė. Ponas, kuris gyveno ant piliakalnio, 
pasakė, kad jei tą tiltą sulaužė, lai ir jo dvaras eina po žeme. Ištarė ponas 
tuos žodžius — ir staiga dvaras nuėjo per žemes! Iš ten vėliau išeidavo 
labai graži panelė. Rankose laikydama katiliuką, kartais ji vaikščiodama 
juokdavosi, šokdavo, žaisdavo arba verkdavo. Vieną kartą žmogus nuėjo 
ant piliakalnio ganyti arklių. Pavargęs buvo, tad atsigulė. Bet staiga iš- 
girdo arklius prunkščiant — greitai pašoko ir pamatė einančią gražią pa- 
nelę. Rankoje ji turėjo katiliuką. Žmogelis išsigando, greitai persižegnojo. 
Gražuolė garsiai nusijuokė ir nepastebėta kažkur dingo. Žmonės pasakoja, 
kad ten vaidendavosi pinigai — tik reikėję sušerti per tą katiliuką, kurį 
mergina laikydavo rankose, ir iš jo būtų pabirę pinigai. 


VAJASIŠKIS. MARTYNKALNIS | 


Zarasų rajono savivaldybė 


Vajasiškis — nedidelis kaimelis rajono pietvakariniame pakraštyje, 
25 km nuo Zarasų. Apie Vajasiškio apylinkių kalvas sudėta daug įdomių 
padavimų. Juose minimas ir Martynkalnis. 


Seniai, labai seniai į Murliškio smuklę iš Davainių atvažiavo Martynas 
Barisa. Žmogelis taip pasigėrė, kad nebesurado kelio namo. Blūdinėda- 
mas atsidūrė Šlepečių kaimo galulaukėse, ties kalnu. Čia degtinės ir buvo 
suplėšytas į gabalus. Visa tai matė kiškis. Jis pačiupo gabalą raudonų 
Martyno marškinių — juose ir buvo nelaimėlio girtuoklio siela. Neturėjo 
ji vietos žemėje: vis klaidžiojo ir gąsdino žmones. Sako, kad šios vietos 
labai bijojo vaikai ir ne tik jie: girtuokliai irgi iš tolo aplenkdavo Mar- 
tynkalnį. Keisti dalykai ant jo dėjosi: medžiai savo šakomis draskydavo 
grįžtančius namo iš smuklės. Gerai, kad smuklė sugriuvo, tada ir vargšo 
Martyno siela nustojo vaidentis. 


LAPELIŠKĖS. RAGANŲ SOSTO AKMUO 


Zarasų rajono savivaldybė 


Mitologinis akmuo yra rajono savivaldybės rytinėje dalyje, 12 km nuo 
Zarasį, prie kelio Zarasai-Turmantas, 30 m į vakarus nuo Lapeliškių 
kaimo senųjų kapinių. Apsamanojes pilko granito akmuo yra nupjauto 

kūgio formos. Jo aukštis 2 m, skersmuo 2,5 m. Akmens viršutinėje da- 
lyje yra 1,0740,70 m dydžio ir 0,30-0,40 m aukščio įduba, vadinama 
Raganų sostu. 


Raganų sosto pavadinimas padavime taip aiškinamas: senų senovėje, 
dar tada, kai žemėje viešpatavo raganos, jos sėdėdavo ant akmens ir 
gražiai dainuodavo — ypač keliu pravažiuojant jauniems vaikinams. Pa- 
starieji sužavėti jų dainomis prisiartindavo prie akmens, o raganos tuomet 
čiupdavo jaunuolį ir jį myluodavo tol, kol nelaimėlis mirdavo. 


KIEČIŲ EŽERAS 


Zarasų rajono savivaldybė 


Rajono savivaldybės šiaurinėje dalyje, 9 km į šiaurę nuo Zarasų, 
netoli Stelmužės ąžuolo tyvuliuoja Kiečių čžeras. Jo plotas 17 ha, ilgis 
0,8 km, plotis 0,3 km, didžiausias gylis 6,8 m. Ežeras rininis, jo krantai 
aukšti. 


Padavimas pasakoja, kad ten, kur dabar tyvuliuoja ežeras, kitados 
dunksojo didžiuliai didiko rūmai. Keistas tai buvo dvaras, nes stovėjo jis 
ne ant kalno, bet įduboje. Žiaurus ponas gyveno tuose rūmuose. Jis engė 
žmones, sau turtus kraudamas. Kartą, anksti pavasarį, kai baudžiauninkai 
pirmą kartą išėjo į laukus dirbti, atsirado mažas seneliukas. Smulkus jo 
veidelis buvo išvagotas raukšlių, o smakrą dengė vešli balta barzdelė. 
Atsistojęs prieš dirbančius, senukas laibu balseliu sušuko: „Nesistenkite 
gerai dirbti. Greitai dvaro čia jau nebebus. Vietoj dvaro augs didžiulės 
žolės — kiečiai. Paskui užeis didelė liūtis ir kiečių laukas virs ežeru...“ 

Išklausė žmonės senelio, galvomis palingavo. Bet nespėjo atsitokėti, 
kai senelis dingo. Išnyko taip pat staigiai, kaip ir atsirado. Susižvalgė 
žmonės įtariai, bet darbų nemetė. Kitą rytą atėję dirbti visi nustebo, nes 
prie dvaro buvo priaugę daug keistų žolių. Ponas liepė jas rauti ir nai- 
kinti. Kad ir kaip plušėjo žmonės, bet darbo vaisių nebuvo matyti. Kitą 
rytą žolės užaugo daug didesnės... Ir vėl triūsė žmonės, bet veltui: žolės, 
rodos, augo ne dienomis, bet valandomis. Tądien, kai saulė nusileido 
ir žmonės ėmė skirstytis į namus, dangus staiga pajuodo, pakilo vėjas, 
grėsmingus žaibus ėmė svaidyti grūmojantis Perkūnas ir kad prapliupo 
lietus — ne lašais lijo, bet srove vanduo tekėjo. Niekas iš namų nosies 
kišti nedrįso — taip baisu buvo lauke. Visas vanduo tekėjo į tą vietą, 
kurioje dunksojo pono dvaras, paskendęs neišbrendamame kiečių miške. 

Kai trečią dieną dangus prašvito ir nustojo lyti, žmonės toje vietoje, kur 
stovėjo dvaras, išvydo tyvuliuojantį didelį vandens plotą. Čia atsiradusį 
ežerą jie pavadino Kiečių vardu. 


SALINIO EŽERAS 


Zarasų rajono savivaldybė 


Daug ežerų puošia Dusetų apylinkes. Salinis — nedidelis ežeras 
rajono savivaldybės vakarinėje dalyje. Jis yra į šiaurę nuo Vosgėlių 
piliakalnio. 


Legenda pasakoja, kad kadaise prie jo gyveno ragana Salinė: sėdėdama 
ant kranto, ji vis gaudydavo žuvis. Kartą ragana sugavo labai didelę žuvį, 
kuri ją pačią nutraukė į ežero dugną ir nuskandino. Iš mirusios raganos 
radosi sala, kurią žmonės pavadino Saline, o patį ežerą — Saliniū. 


SARTAI 


Zarasų rajono savivaldybė 


Sartai — tai penktas pagal dydį mūsų šalies ežeras, kurio plotas 
13,3 kv. km. Vienas gražiausių Lietuvos ežerų, su vaizdingomis pakran- 
tėmis. Daugiašakis tarsi briedžio ragai ežeras nutįsęs iš pietų į šiaurę 
apie 15 km. O jo plotis vidutiniškai tik apie 950 m. Sartai — ilgiausią 
kranto liniją Lietuvoje turintis ežeras, norint jį apeiti reikėtų nužings- 
niuoti 79 km. Ežero vardo atsiradimą aiškina legendos. 


Viena jų pasakoja, kad Dusetosė gyveno labai doras ponas. Jis pastatė 
čia bažnyčią ir nupirko Rygoje didelį varpą, pakrikštijo jį Jonu. Varpas 
buvo labai didelis ir be galo sunkus. Iš Rygos žmonės varpą vežė žiemą, 
rogėmis per ežerą, dvylikos sartų arklių kinkiniu. Bet staiga ledas įlūžo 
ir varpas su visais sarčiais nuskendo. Kitą dieną Jonas su triukšmu iškilo 
ir pradėjo skambėti. Žmonės norėjo jį ištraukti, bet niekaip negalėjo. Po 
trijų dienų varpas vėl iškilo, sugaudė ir amžinai nuskendo. Tada toje 
vietoje pakilo bangos, susisuko didžiausi verpetai ir suskilo ledai. Tais 
metais kaskart, kai tik suskambėdavo Dusetų bažnyčios varpai, Jonas, 
gulėdamas dugne, graudžiai gausdavo. Dabar jis apsitraukė rūdimis ir 
visai nutilo. Nuskendusių sartų žirgų atminimui ežerą ėmė vadinti Sartais. 
Nuo to laiko plačiųjų Dusetų apylinkių gyventojai kasmet vasario 2 d., 
per Grabnyčias, suvažiuoja ant Sartų ežero į žirgų lenktynes, vėl bando 
ledo stiprumą ir savo arklių eiklumą. 

Sartų ežero žirgų lenktynės istoriniuose šaltiniuose pirmą kartą pa- 
minėtos 1795 m., o 1905 m. jos virto tradicinėmis. 


Dar viena legenda susijusi su šių lenktynių pradžia. Esą Dusetosė gy- 
venęs žiaurus ponas. Kartą pas jį atėjęs baudžiauninkas su gražuole nuo- 
taka. Ponas sumanęs paveržti merginą. Pasiūlęs vaikinui palenktyniauti 
žirgais ant Sartų ežero ledo — kas laimėsiąs, tam ir atiteksianti mergina. 
Pasikinkė ponas eikliausius ristūnus, o vaikinas buvo atvažiavęs su sena 
kumele. Ši ėmė ir laimėjo lenktynes. Įniršo ponas ir liepė nuplakti lenk- 
tynių laimėtoją. Tuo metu po žiauraus pono kojomis triokštelėjo ledas, 
ir ežero gelmė prarijo jį su visais žirgais. Laimingi baudžiauninkai su 
savo arkliais nuo to karto vis varžosi ant Sartų ledo. 


DUSETOS 


Zarasų rajono savivaldybė 


Lietuvos rytiniame pakraštyje, 26 km į vakarus nuo Zarasų, pietiniame 
Sartų ežero krante išsidėstęs Dusetų miestelis. Jo vardas minimas nuo 
1259 m. Mindaugo raštuose. 


Padavimai byloja apie Dusetų vardo atsiradimą. Kartą keliavo žmogus 
iš Zarasų į Rokiškį ir vedėsi du jaučius. Kryžkelėje sustojo pailsėti: pri- 
rišo jaučius, pavalgė ir nuėjo atsigerti. Bet sugrįžęs jaučių neberado. Jų 
vietoje gulėjo pamesti du sietai. Nuo to laiko ši vieta buvo vadinama 
„Du sietu“. Laikui bėgant čia įsikūrė miestelis, pavadinimu Dūsetos. 

Kita legenda primena neramius laikus. Kartą vienas ponas važiavo 
nuo kapų per didelius miškus, jį užpuolė plėšikai ir pradėjo dusinti. Bet 
ponas laimingai išsigelbėjo. Grįžęs į tą vietą, jis pastatė bažnyčią ir pa- 
vadino ją Dusetomis. 


VOSGĖLIŲ PILIAKALNIS 


Zarasų rajono savivaldybė 


Zarasų rajono savivaldybės vakariniame pakraštyje, netoli ribos su 
Rėkiškio rajono savivaldybe, išsidėstęs Vosgėlių kaimas, šalia kurio rymo 
įspūdingas Vosgėlių piliakalnis ir telkšo to paties vardo ežeriukas. Pi- 
liakalnis — 40 m aukščio natūrali kalva, kurios radiniai priklauso ne- 
olitui — naujajam akmens amžiui. Kartais jis vadinamas ir Dragėliškių 
piliakalniu. 

Yra padavimas, pasakojantis apie labai senus laikus, kai Vosgėlių pi- 
liakalnio dar nebuvo, o jo vietoje stovėjo graži raganos Laumės-Baubės 
pastatyta bažnyčia. Pati ragana buvo nedaili, viena akimi žvaira. Kasdien 
Laumė-Baubė ant ožio atjodavo į bažnyčią. Jos raktininkas pirmiausia 
raganą įleisdavo, o tik paskui žmones. Bet kartą raktininkas į bažnyčią 
pirma žmones įleido... Ragana labai supyko, raktininką įstūmė bažny- 
čion, atėmė iš jo raktus, užrakino duris ir, sušaukusi daugybę raganų, 
įsakė joms žemėmis užpilti bažnyčią. Taip ir atsirado Vosgėlių piliakalnis. 
Raktus piktoji paslėpė po dideliu šlaite gulinčiu akmeniu, pati nubėgo 
prie ežero ir nusiskandino. Seniau daug kas girdėjo, kaip iš požemio 
bažnyčios žmonės pagalbos šaukėsi. 

Kitas padavimas pasakoja, kad piliakalnio vietoje seniau buvusi baž- 
nyčia, bet ji labai nepatikusi vietiniam velniui. Velnias norėjęs ją užpilti 
ir, beimdamas žemes, iškasęs greta ežerėlį ir kriauklais užpylęs bažnyčią. 
Bet niekaip negalėjo paslėpti durų. Tada jis paėmė didelį akmenį ir manė 
juo duris užversti. Bet kaip tik tuo metu užgiedojo gaidys, akmuo iškrito 
iš velnio rankų ir visam laikui sulindo į kalno šlaitą. 

Dar sakoma, kad ant piliakalnio anksčiau buvo skylė. Kartą pieme- 
nys, ganydami čia gyvulius, suvijo iš botagų virvelės, surišo į vieną ir 
įleido į skylę per liemenį perrištą piemenį. Kai jį ištraukė — jis išsinešė 
daug pinigų, o kai vėl laimę mėgino įleisdami kitą piemenį — nelaimėlį 
ištraukė be galvos. 

Legenda teigia, kad seniau Vosgėlių piliakalnyje prie akmenų buvo 
gilus urvas. Kartą prie piliakalnio gyvulius ganę piemenys išdykauda- 
mi įmetė į urvą vieno draugo kepurę. Piemuo įlindo į urvą: eina eina 
juo — prieina bažnyčią. Žiūri — du ponaičiai auksą seikėja ir klausia 
atėjūno, ko jis atėjęs. Sužinoję, kad kepurės — pilną ją pripylė aukso ir 
išleido į viršų. Tai išgirdęs piemens šeimininkas į urvą savo sūnų nu- 
siuntė. Ponaičiai, sužinoję, kad jis tėvo pasiųstas atėjo aukso, pridėjo 
pilną kepurę mėšlo, uždrožė lazda ir išvarė. 

DŪKŠTOS 


Vilniaus rajono savivaldybė 


Dūkštos — gyvenvietė rajono savivaldybės šiaurės vakarų pakraštyje, 
32 km nuo sostinės. Dūkštų miestelio pavadinimas kildinamas iš žodžių 
„dūksoti“, „dūkti“, galinčių reikšti garavimą, vadėjimąsi, šėlsmą. O gal 
vietą, kur kas nors regima, — tolumoje dvaras ant kalno dūkso. 

Miestelio įžymybė — nuostabaus grožio Šv. Onos bažnyčia, pastatyta 
iš akmenų ir raudonų plytų 1850-1856 m. 


Legenda pasakoja, kaip ši šventovė buvo statoma. Sakoma, kad statant 
bažnyčią iš netoliese esančio miško išeidavęs lokys ir į kalną ridendavęs 
akmenį, lyg būtų norėjęs savo darbu prisidėti prie šventyklos pamatų 
statybos. Gyventojai pasakoja, kad kai lokys liaudavosi ritinęs akmenį, 
darbininkai sakydavo, jog esąs laikas pietauti, nes ir pati meška pavar- 
gusi ir nukėblinusi pasiieškoti ko nors gurgiančiam pilvui nuraminti. Ir 
tai truko visą bažnyčios statymo metą. 


VILNIUS 


Vilniaus savivaldybė 


Vilnius — Lietuvos sostinė, didžiausias mūsų šalies miestas, įsikūręs 
Neričs ir Vilnios slėniuose. Nuo Vilnios upės kilo ir miesto vardas, pirmą 
kartą paminėtas 1323 m. didžiojo kunigaikščio Gedimino laiškuose. 


Kodėl sostinė įkurta kaip tik šioje vietoje, pasakoja sena legenda. 
Kartą Gediminas su savo kariais ir kunigaikščiais išjojo medžioti. Kiaurą 
dieną medžiojo, ragų aidai toli skambėjo. Atėjus vakarui, visi pavargę, 
išalkę susirinko Šventaragio slėnyje, kur Vilnia įteka į Nėrį. Ten suvilko 
visus užmuštuosius žvėris — briedžius ilgais, lyg medžių šakos, ragais, 
vilkus, gauruotus lokius. Gediminas tada nukovė didžiausią taurą. Visi 

nustebo, mat nebuvo matę tokio didelio. Tą kalną, ant kurio žvėris buvo 
užmuštas, pavadino Taūro kalnų — jis dabar tebėra. Naktis buvo rami ir 
šilta, todėl Gediminas greitai užsnūdo. Ryto metą kunigaikštis atsikėlęs 
papasakojo regėjęs nuostabų sapną: ant aukšto kalno stovėjo didelis ge- 
ležinis vilkas, o kaukė jis taip garsiai kaip šimtas vilkų. Niekas negalėjo 
Gediminui paaiškinti, ką toks sapnas galėtų reikšti, tik vyriausiasis lie- 
tuvių vaidila — krivių krivaitis tarė: „Vyriausiasis kunigaikšti, geležinis 
vilkas yra miestas, kurį tu turi pastatyti ant šio kalno, miestas bus tvirtas 
kaip geležis. Priešai jį puldinės daug kartų, norėdami sugriauti ir suardy- 
ti, tačiau neįveiks jo. O tas stiprus vilko balsas reiškia, kad garsas apie 
galingą ir turtingą miestą pasklis plačiai po visą pasaulį.“ Gediminas 
pastatė miestą ir pavadino jį Vilniumi. Paskui persikėlė į jį gyventi. 
O per daugelį metų išsipildė krivių krivaičio žodžiai apie Vilniaus galybę 
ir garsumą. 


VILNIUS. ŠVENTARAGIO SLĖNIS 


Vilniaus savivaldybė 


Sostinės centre, Gedimino kūlno papėdėje yra XVI a. Lietuvos met- 
raščio legendinėje dalyje minimas Vilnios ir Nėries santakos slėnis. 


Legenda pasakoja, kad Utenio sūnus, kunigaikštis Šventaragis, labai 
gražioje aplinkoje, giraitėje, dviejų upių sutelktyje, išsirinko sau laido- 
jimo vietą. Šventaragis paprašė savo sūnaus Skirmanto, kad jį mirusį 
čia sudegintų. Be to, įsakė sūnui, kad toje vietoje ir kitus lietuvių ku- 
nigaikščius ir bajorus degintų. Mat lietuviai buvo pratę kūną sudeginti 
ten, kur jis mirdavo. Pasakęs tuos žodžius, Šventaragis netrukus pasimirė. 
Skirmantas, paklūsdamas tėvo valiai, įkūrė slėnyje deginimo vietą. Ten 
kartu sudegino kūną, vergą, tėvo arklį, drabužius, sakalą ir medžioklinį 
kurtą. Nuo to laiko Lietuvos kunigaikščių kūnus tik toje vietoje degin- 
davo. Nepamiršdavo pridėti lūšių ir meškų nagų, nes tikėjo, kad bus 
teismo diena. Tą dieną dievas sėdės ant aukšto kalno ir teis gyvus bei 
mirusius. Ant to kalno bus sunku užkopti be žvėrių nagų. 

Šventaragio slėnis tapo Lietuvos kulto centru, slėnyje nuolat degė 
amžinoji ugnis ir stovėjo Perkūno šventykla. 

VILNIUS. PLIKASIS KALNAS 


Vilniaus savivaldybė 


Vilniaus centre, greta Gedimino kūlno, dunkso Plikasis kalnas, ant 
kurio šviečia Trys kryžiai. 


Legenda pasakoja, jog Trijų kryžių istorija siekia didžiojo kunigaikš- 
čio Algirdo laikus. Kunigaikščiui išvykus iš Vilniaus į karą su Maskva, 
vilniečiai, senosios tikybos išpažinėjai, čia nužudė septynis vienuolius 
pranciškonus, atvykusius krikštyti lietuvių. Tame kalne vienuoliai buvo 
palaidoti, vėliau pastatyta koplytėlė, kurią pakeitė kryžiai, iš pradžių me- 
diniai. Betoniniai kryžiai, tapę vienu Vilniaus simbolių, pastatyti 1916 m. 
(architektas A.Vivulskis). 1950 m. kryžiai buvo nugriauti, 0 1989 m. 
vėl atstatyti. 


KERNAVĖ 


Širvintų rajono savivaldybė 


Kernavė — Lietuvos pradžią menanti žemė, iki šių laikų sauganti to- 
limos praeities paslaptis, — įsikūrusi dešiniojo Neričs kranto viršutinėje 
terasoje, 35 km į šiaurės vakarus nuo Vilniaus. Šiuo metu tai neįkaino- 
jamas archeologijos, istorijos ir gamtos paminklų kompleksas. Siekiant 
užtikrinti jo išsaugojimą ir tyrimą, 1989 m. buvo įkurtas Kernavės ar- 
cheologijos ir istorijos muziejus — rezervatas 199,2 ha plote. 2005 m. 
Kernavė oficialiai įtraukta į UNESCO Pasaulio paveldo sąrašą. 

Miesteliui suteikta pirmosios, pagoniškos Lietuvos sostinės garbė. Ra- 
šytiniuose šaltiniuose Kernavė pirmą kartą paminėta 1279 m. Hermano 
Vartbergės bei Eiliuotojoje Livonijos kronikose kaip Lietuvos didžiojo 
kunigaikščio Traidenio (1269-1282) valda. Tuo metu ji buvo vienas 
svarbiausių Lietuvos valstybės ekonominių ir politinių centrų. Kernavė 
garsi savo piliakalniais — jų yra penki: Piliės kūlnas, Mindaugo sėstas, 
Lizdeikos kūlnas, Aūkuro kūlnas ir Kriveikiškio kūlnas. 


Legendos Kernavės įkūrimą priskiria romėno Palemono vaikaičiui 
Kerniui. Antrasis Palemono sūnus Kūnas turėjęs du sūnus: vieną Kernių, 
o kitą Gimbutą. Viešpataudamas Žemaičių žemėje, Kūnas išplėtė valdas, 
sustiprėjo ir ėmė pereidinėti per Neries upę. Žengdamas nuo Šventosios 
aukštyn, atrado labai gražią vietą. Toji Kūnui labai patikusi, jis ten įkur- 
dino savo sūnų Kernių. Nuo jo vardo ir miestelis pavadinimą gavo. 

Pasak kitos legendos, kai Lietuva 1387 m. apsikrikštijo ir Vilniuje 
buvo nugriauta Perkūno šventykla, Lizdeikos kalne apsigyvenęs vyriau- 
siasis krivis Lizdeika. Iki pat mirties su savo vaidilutėmis jis kurstęs ugnį 
ant Aukuro kalno, sakydavęs pamokymus žmonėms, aiškindavęs sapnus... 
Gražiausia jo vaidilutė buvusi Pajauta, kurios vardu dabar vadinamas 
nuo piliakalnių papėdės nusidriekęs slėnis. 

Sena legenda porina, kad Kernavės kalnuose yra užburta pilis. Iš tos 
pilies eina požeminiai tuneliai. Kernavės tunelio pradžioje yra geležiniai 
vartai, Trakų tunelio gale — sidabriniai, o Vilniaus tunelio gale — auk- 
siniai. Ties visais tunelio vartais yra tunelio vežikai. Kokio metalo yra 
vartai, tokio metalo ir vežikų vežimai. Kai ateis pasaulio pabaiga, tada 
žmonės juos pamatys, o dabar jie užrakinti giliai tuneliuose. Jeigu kas 
juos dabar išvaduotų, tai visą jų turtą turėtų, o vieno vežiko turtą paveža 
tik dvylika arklių. Kai bus pasaulio pabaiga, tai tada visi kalnai sueis į 
vieną. Iš trijų Kernavės kalnų iškils vežikai su vežimais. Pirmas vežimas 
vyks į Vilnių — jis bus auksinis, antras vežimas važiuos į Trakūs — jis 
bus sidabrinis, trečias vežimas skubės į Veliūoną — jis bus geležinis. 


Kernavė 

KERNIUS IR LIETUVOS VARDAS 


Širvintų rajono savivaldybė 


Kernavė, kaip pirmoji Lietuvos sostinė, pirmą kartą buvo aprašyta 
Lietuvos metraštyje (apie 1515 m.). 


Pasak legendos, Kernavės įkūrėjas Kernius buvo ir pirmasis Lietu- 
vos kunigaikštis, nes būtent jis sugalvojęs Lietuvos vardą. Tais laikais, 
kai Kernius viešpatavo Užnerio pusėje, tie jo žmonės, kurie įsikūrė už 
Neriės, grodavo ąžuoliniais trimitais. Ir pavadino tas Kernius krantą, 
kuriame jo žmonių vis daugėjo, savo kalba, lotyniškai, litus, o trimitus, 
kuriais grojo, — tuba. Ir davė vardą tiems savo žmonėms savo lotynų 
kalba, sujungęs krantą su trimitu — Litusba. O paprasti žmonės nemokėjo 
lotyniškai ir ėmė vadinti tiesiog Lietuva, ir nuo to laiko pradėjo vadintis 
valstybė Lietuva, ir daugėjo joje žemaičių. 


VOKĖS UPĖ 


Vilniaus rajono savivaldybė 


Vėkė — upė Pietryčių Lietuvoje, Neriės kairysis intakas. Jos ilgis 
36 km. 


Legenda apie Vokės upę byloja, jog seniai seniai vingiuoto upelio 
pakrantėse gyveno laumės — seserys Vokės. Jos pakerėdavo, paviliodavo 
ne vieną jaunikaitį, paklaidindavo apylinkių miškuose užtrukusį keleivį. 
Kai žvejai grįždavo su laimikiu namo, seserys Vokės sukeldavusios tokias 
bangas, jog valtelės apvirsdavusios, o gelmių dovanos vėl atsidurdavusios 
vandenyje... O laumių būta šešių. Todėl apylinkėse ir atsirado tiek daug 
gyvenviečių vienodais Vėkės pavadinimais. Tai — Trakų Vėkė, Mūrinė 
Vėkė, dvi Baltosios Vėkės ir dvi Juodosios Vėkės. 


SENIEJI TRAKAI 


Trakų rajono savivaldybė 


Nepelnytai primirštas kaimas, apie 4 km į pietryčius nutolęs nuo Trū- 
kų pilies. Senieji Trūkai — antroji Lietuvos sostinė po Kernavės, Vytauto 
Didžiojo gimtinė. Pirmą kartą ši vietovė minima 1337 m. kryžiuočių 
ordino metraštininko Vygando Marburgiečio kronikoje. 

Pasak padavimo, didysis kunigaikštis Gediminas išvykęs iš savo sosti- 
nės Kernavės medžioti už penkių mylių, už Neriės, ir radęs girioje gražų 
kalną, apsuptą ąžuolynų ir lygumų. Jam didžiai patiko ta vieta, ten jis 
apsigyveno, įkūrė miestą ir davė jam Trakų vardą — kur dabar Senieji 
Trakai — ir iš Kernavės perkėlė čia savo sostinę. 

Senūosius Trakūs Gediminas padovanojo savo sūnui Kęstučiui. Ro- 
mantiška legenda pasakoja apie tai, kaip Kęstutis, išgirdęs Palangojė 
esant gražuolę vaidilutę Birutę, nuvykęs į pagonių šventyklą prie Baltijos. 
Didžiai jam patikusi Birutė, nes buvo ne tik labai graži, bet ir išmintinga. 
Kęstutis paprašė Birutę tapti jo žmona. Mergelė atsisakinėjusi, bet kuni- 
gaikštis pasiėmęs ją prievarta ir nusivežęs į savo pilį, kur iškėlęs dideles 
vestuvės. Čia, Sentiosiuose Trakuose, apie 1350 m. Birutė pagimdė sūnų 
Vytautą, kuriam buvo lemta tapti Lietuvos didžiuoju kunigaikščiu. 

O Palangojė tebėra šventasis kalnas, Birūtės kūlnų vadinamas, iš kurio 
ir buvo pagrobta gražioji vaidilutė. 


Senieji Trakai 

VILNIUS. VERKIAI 


Vilniaus savivaldybė 


Šiaurinėje Vilniaus miesto dalyje įsikūrę Vėrkiai — mėgstama vilniečių 
poilsio vieta šalia įspūdingų klasicizmo architektūros rūmų. Čia graži 
aplinka — Neries upės vingis giliame slėnyje, senų medžių parkas. Vidur- 
amžiais Vėrkiai buvo Lietuvos didžiųjų kunigaikščių nuosavybė. 


Legenda pasakoja, kad Lietuvos vyriausiasis krivis slapta įsimylėjo 
nuostabaus grožio mergelę. Netrukus jiems gimė kūdikis, tačiau niekas 
neturėjo žinoti apie krivio nuodėmę. Vaikelis buvo paguldytas į vygelę 
ir paliktas erelio lizde. Tuo laiku girioje medžiojęs kunigaikštis Vyte- 
nis, didžiojo Gedimino tėvas. Netikėtai išgirdęs verkiant kūdikį, ėjęs 
medžioklis į tą verksmą ir aptikęs bejėgį vaikelį. Paėmė kunigaikštis 
pamestinuką savo globon. Davė jam Lizdeikos vardą, o vietovei — Vėr- 
kių. Augino Vytenis Lizdeiką kaip savo tikrą sūnų. Užaugęs vaikas tapo 
paskutiniu prieš Lietuvos krikštą kriviu — garsiuoju Lizdeika, išaiškinusiu 
kunigaikščiui Gediminui jo sapną ir padėjusiu įkurti mūsų sostinę — šlo- 
vingąjį Vilnių. 


VILNIUS. TRAKŲ VOKĖ 


Vilniaus savivaldybė 


Vilniaus miesto vakarinė dalis — tai Trūkų Vėkės gyvenvietė, įsikūrusi 
ant aukšto Vokės upės kranto. Trūkų Vokę garsina grafo Jono Tiškevi- 
čiaus 1876-1660 m. statyti rūmai, kuriuos projektavo garsus to meto 
italų architektas Markonis, o parką — prancūzas Andrė. 


Legenda gyvenvietės pavadinimą sieja su viena iš šešių laumių, gy- 
venusių šiose apylinkėse. Kartą ta laumė, vardu Trakų Vokė, gyvenusi 
Trakų ežero salelėse, pasivertė meška ir nubėgo į Vilnių žmonių gąsdinti. 
Miesto sargai žinojo, kad laumę galima nušauti tik sidabrine kulka. Pa- 
matę atbėgančią keistą mešką, jie suprato, kad tai gali būti persivertusi 
Vokė, ir paleido į ją sidabro šovinį. Krito staugdama meška ant žemės, 
o pripuolę kariai greit jai nulupo kailį ir rado po juo raganą. Ir dabar 
raganos žūties vieta jos vardu vadinama. 

GLITIŠKĖS 


Vilniaus rajono savivaldybė 


Glitiškės - kaimas ir dvarvietė rajono savivaldybės šiaurinėje dalyje, 
šalia senojo Vilniaus-Molėtų kelio, prie Širvio ežero. Šiais laikais tebėra 
1860 m. Mozūrų maršalkos Kazimiero Jelenskio statyti rūmai, kuriuos 
gaubia legendos. 


Seniai tai buvo. Pono sūnus pamilo paprastą mergelę, kuri atjodavo 
į pasimatymus ant balto žirgo. Sužinojęs apie tai, ponas sūnų išsiuntė 
ilgam laikui į užsienį — neva mokslų semtis. Atjojusi į pasimatymą ir 
nesulaukusi mylimojo, mergelė iš sielvarto spūstelėjo savo žirgą penti- 
nais, nušuoliavo į pelkes ir dingo ten visam laikui. Kai kada, mėnesienos 
naktimis, ta mergelė ant žirgo pasirodo žmonėms pelkėse... 


KARVYS 


Vilniaus rajono savivaldybė 


Kafvio kaimas ir to paties pavadinimo ežeras yra rajono savivaldybės 
šiaurės vakarų pakraštyje, 18 km nuo Vilniaus. 


Legenda aiškina ežero ir vietovardžio kilmę. Toje vietoje, kur dabar 
ežeras, buvęs kaimas. Kartą sekmadienį visi kaimiečiai išėjo į bažnyčią, 
tik viena mergelė liko, norėjo pasitvarkyti namuose. Pradėjusi tvarkytis, 
čiupo traukti po suolu augančią nendrę, trūktelėjo ir... toje vietoje pra- 
siveržė stipri vandens srovė, kuri pylėsi ir pylėsi, kol paskandino visą 
kaimą, išsiliejo į didelį ežerą. Liko tik viena karvė. Nuo to kilęs ežero 
pavadinimas Karvys. 


TRAKAI 
Trakų savivaldybė 


Trūkai - mūsų krašto XIV-XVI a. istorijos knyga. Miesto istorija — tai 
pilių istorija. Trūkų miesto įkūrimas ir pilių statyba apipinta legendomis. 


Salos pilis stovinti ne paprastoje saloje, o ant prasišviečiančių uolų, 
kurių viduje esanti milžiniška salė. Toje salėje gyvenąs krivių krivaitis 
Rimgaudas. Jį lankančios Galvės ežero skenduoliais vedinos raudonakės 
žuvys; šie jam papasakoja apie gyvųjų pasaulį. O pats Galvės ežero pa- 
vadinimas rodo, jog jis ilgai neužšąla rudenį ir pavasarį ledo netirpdo 








todėl, kad gauna „aukų galvų“. Beje, muziejaus rinkiniuose saugomos dvi 
unikalios, analogų neturinčios akmeninės galvos, 1923 m. rastos Galvės 
ežere, prie Pirties salos. 

Ežero gelmėje glūdinti ir kunigaikščio Kęstučio skrynia su brangeny- 
bėmis. Pasakojama, kad buvę laimingųjų, kuriems pavykdavę užgriebti 
lobį, bet traukiama skrynia, lyg užkeikta, išslysdavusi ir vėl pradingdavusi 
ežero gelmėse. Tikima, kad lobį paveldės tik labai geras, be nuodėmių 
žmogus. 

Galvės ežeras nusagstytas salomis, kurių patys pavadinimai daug ką 
pasako. Perkaso salos pavadinimą legenda kildina iš to, kad Užūtrakio 
dvaro šeimininkė Tiškevičienė, nematydama iš savo miegamojo lango 
Trakų bažnyčios, liepusi salą perkasti. Karvinės saloje karaimai ganė 


Trakai 

karves. Pirties saloje, pasakojama, vykdavo bausmės, o Raudmės saloje 
susirinkę artimieji apraudodavo pasmerktuosius. 

Bažnytėlės saloje savo stačiatikei žmonai Julijonai Vytautas Didysis 
pastatęs Šv. Jurgio cerkvę, vėliau čia buvęs Sapiegų mauzoliejus. Pasak 
legendos, ieškojęs lobių plėšikas įgriuvo į rūsį ir taip rado paslaptingąjį 
tunelį į Vilnių. Pasak kitos legendos, tunelis į Vilnių prasidedąs po vienu 
iš Salos pilies bokštų. Tikima, kad virš šio bokšto, gaubiamas šviesos 
stulpo, pasirodąs pats kunigaikštis Vytautas. Kas pamatys kunigaikštį 
vaiduoklį, tam seksis ištisus metus. Apie Vytauto žirgą irgi pasakojamos 
legendos. Karaimai byloja, kad kai Galvės ežere kilusi audra ir ežeras 
patvinęs nematytai, neregėtai, moterys bėgusios pagalbos pas valdovą. . 
Liepęs Vytautas savo žirgą pagirdyti. Šis, išgėręs vandenį, nušuoliavęs 
už miesto ir atliejęs jį. Nuo tų laikų atsiradusi Plomėnų pelkė, dabar 
ornitologinis draustinis. Vytautui Didžiajam mirus Trakų pilyje, ir gamta 
nelikusi abejinga — Galvės ežeras vėl smarkiai patvinęs, vanduo kruvinas 
tris dienas stovėjęs... 


AUKŠTADVARIO PILIAKALNIS 


Trakų rajono savivaldybė 


Aukštūdvario miestelis įsikūręs rajono savivaldybės rytinėje dalyje, 
prie kelio Birštonas-Vilnius. Istoriniuose šaltiniuose Aukštadvaris mi- 
nimas nuo XV a. Tačiau gyvenvietė kur kas senesnė ir apie tai byloja 
piliakalnis, esantis prie Verknės upės ir Pilaitės ežero, pietvakarinėje 
miestelio dalyje. Aukštūdvario piliakalnio populiarumą rodo ir jo apy- 
linkėse išlikę įvairūs pasakojimai. 


Senovėje čia stovėjusios pilies valdovo duktė kartą sugalvojusi pasi- 
važinėti. Ji išvažiavusi iš pilies puošnia karieta, traukiama net ketverto 
arklių. Karietoje buvusi skrynia, pilna pinigų, ir mažas šunelis. Besilei- 
džiant nuo pilies kalno, arkliai kažko pasibaidė ir karalaitę su karieta 
nunešė tiesiog į netoli pilies esantį Pilaitės ežerą, kur visas ekipažas 
nuskendo. Nors tėvai dukters paskui ilgai ieškojo, viskas buvo veltui. 
Tačiau praslinkus kuriam laikui vietos gyventojai, ypač prieš patekant 
saulei, ežere kartais matydavo plaukiojančią gražią skrynią, ant kurios 
tupėdavęs mažas šunelis. Paskui vėl ramiai tyvuliuodavęs ežeras. 

AUKŠTADVARIS. KARTUVIŲ KALNAS IR MARČEŽERIS 


Trakų rajono savivaldybė 


Kūrtuvių kūlnas yra prie įvažiavimo į Aukštūdvarį nuo Trūkų pusės. 
Šiame kalne Muravjovo budeliai 1863 m. buvo įrengę kartuves ir korė 
sukilėlius. Kartuvių kalno aukštis yra 21 m, nuo kalno viršūnės matyti 
Navos ežeras (Aukštūdvario tvenkinys) su gražuole sala. 


Legenda byloja, kad pakartų vyrų merginos ir sužadėtinės graudžiai 
raudojo savo mylimųjų. Jos tiek verkė, kad nuo jų ašarų išsiliejo ežerė- 
lis. Kai kurios našlės iš didžio sielvarto tame ežerėlyje nusiskandino. Ir 
praminė žmonės tą ežerą Marčežeriu, atseit būsimos marčios nuskendo. 
Dar vadina ir Mergežeriu — jaunų gražių mergelių paskęsta jame. 


AUKŠTADVARIS. VELNIO DUOBĖ 


Trakų rajono savivaldybė 


Už keturių kilometrų į šiaurę nuo Aukštadvario yra garsusis gamtos 
paminklas — Vėlnio duobė. Jos gylis 40 m, plotis viršuje — 210 m, apa- 
čioje — 60 m, šlaitų nuolydis — 40-50 laipsnių. Yra keli moksliniai šio 
reto geologinio objekto kilmės aiškinimai. Manyta, kad tirpstant dideliam 
ledo luistui ir čiurkšlėmis nuo jo briaunos krintant vandeniui, susidarė 
krioklys, kuris kunkuliuodamas tarsi malūno girnomis malė pasitaikan- 
čius riedulius, gargždą, žvirgždą, per ilgą laiką išgrauždamas šitokią 
duobę. Kiti aiškina, kad Vėlnio duobė gali būti meteoritinės kilmės. Mat 
nukritusių meteoritų išmuštos duobės yra panašaus gylio ir pločio. Yra 
dar keletas duobės kilmės versijų. Na, o žmonės jos atsiradimą apipynė 
legendomis ir padavimais. 


Esą kadaise čia stovėjusi bažnyčia. Kartą pro šalį einantis keleivis 
pamatęs kunigą, susidėjusį su mergina. Neiškentęs ir ištaręs: „Kad tu 
skradžiai žemėn prasmegtum!“ Vos taip pasakęs — kunigas prasmegęs 
kartu su merga ir bažnyčia. Kai duobėje buvę vandens, akyli žmonės 
įžiūrėdavę ten bažnyčios bokštus. 

Anot kito padavimo, į ką tik pastatytą Užūguosčio bažnyčią arkliais 
buvęs vežamas varpas. Važiuojant mišku, nusmukęs vežimo ratas, ir 
varpas nuriedėjęs į gilią duobę. Vėliau Užūguosčio bažnyčioje buvęs 
įkeltas kitas. Jam skambinant mišioms, iš gilumos pritardavęs Velnio 
duobėn nugarmėjęs varpas. Dar pasakojama, kad kadaise čia bandą ganęs 
piemuo ir nepastebėjęs, kaip veršiukas į duobę įsmukęs ir nugarmėjęs. 

Pamatęs jį jau plaukiantį ežere, telkšančiame netoliese. Dabar tą ežerą 
vadina Atveršiu. 

Taip pat sklando gandai ir apie tai, kad toje vietoje gyvenęs nedo- 
ras žmogus, kuriam patikusi mergina. Jis norėjo ją vesti, bet pats jau 
buvo kartą vedęs ir negalėjo antrą kartą tuoktis bažnyčioje, o mergina 
be bažnytinės santuokos nesutiko už jo tekėti. Tada jie abu nuėjo pas 
kleboną. Tas vyras išsiėmė kardą ir grasindamas liepė juos apvesdinti. Ir 
tuo metu, kai jis pradėjo tarti priesaikos žodžius, bažnyčia su jais visais 
nugrimzdo į gelmes. Piemenys, kurie ganė gyvulius, po to dar tris dienas 
girdėjo varpų skambesį. Kai kada rasdavo jie ir velnių išmestų kryželių. 
Būdavo atsitikimų, kad genamos karvės užeidavo ant tos duobės liūno 
ir išplaukdavo į Škilietų ežerą. 

Dar sakoma, kad labai seniai velnias pro šią vietą nešė didžiulį ak- 
menį, kai staiga užgiedojo gaidys. Velnias metė tą akmenį ir išmušė 
giliausią daubą — Velnio duobę. Praeiviai naktį eidami palei duobę girdi 
šūkavimus — tai vis velniai ieško savo nugarmėjusio akmens. Ši vieta 
dažnai lankoma turistų, kuriems be galo įdomu ir smalsu išgirsti visus 
šiuos padavimus ir legendas. 


Velnio duobė 

AUKŠTADVARIS. STRĖVOS ĮGRIUVA 


Trakų rajono savivaldybė 


Aukštūdvario regioninio parko teritorijoje, prie Strėvos kaimo yra 
Vėlnio duobės sesuo — Strėvės įgriuva. Vietiniai žmonės ją dar lenkiškai 
vadina „Zapadla jama“, o tai reiškia smegduobę. Jos skersmuo viršuje 
100-150 m. Apačioje yra 0,1 ha ploto pelkutė. Šlaitų aukštis 20 m, 
polinkis 25 laipsniai. 


Legenda pasakoja, kad šioje vietoje stovėjo karčema, kurią lankė apy- 
linkių vyrai. Vieno jų žmona paliko girtaujantį vyrą karčemoje, o šią pra- 
keikė. Po moters prakeiksmo karčema su visais joje buvusiais girtuokliais 
prasmego skradžiai žemę. 


UKMERGĖ 


Ukmergės rajono savivaldybė 


Ukmergė — rajono savivaldybės centras, įsikūręs abipus Šventosios 
upės, 73 km į šiaurės vakarus nuo Vilniaus. Tai viena iš anksčiausiai 
istoriniuose šaltiniuose minimų Lietuvos gyvenviečių. Jos gimimo data 
laikomi 1225 m. 


Legenda primena senąjį miesto — Vilkmergės vardą. Tamsiuose miš- 
kuose kadaise gyvenusi žynė. Žmonės vadinę ją Vilkmerge. Kartą tuose 
miškuose medžiojusiam kunigaikščio Dausprungo sūnui Tautvilui pri- 
stigę strėlių, o tuo metu jį užpuolę vilkai. Nuo pražūties išgelbėjusi 
žynė — graži mergelė. Ji sutramdžiusi ir nuvijusi plėšriuosius vilkus. 
Kunigaikštis Dausprungas prie Šventosios pastatęs pilį ir žynės garbei 
pavadinęs ją Vilkmerge. 

O legenda, atėjusi iš kovų su kryžiuočiais laikų, aiškina ir dabartinį 
miesto pavadinimą. Pasakojama, kad pagonių šventykloje buvusi vaidilu- 
tė, Šventosios ž žvejo duktė. Bet ji sulaužiusi savo pažadą tarnauti dievams 
ir pamilusi tėvynės priešą — kryžiuočių riterį. Tai sužinoję vaidilos ją 
sudegino. Žmonės iš kartos į kartą perduodavo pasakojimus apie Auk- 
mergę — aukos mergą, ilgainiui virtusią Ukmerge. 

UKMERGĖ. VILKMERGĖS KALNAS 


Ukmergės rajono savivaldybė 


Medžiojo kartą vyrai prie vieno kalno. Medžioklė tą dieną nesisekė, 
tik staiga pamatė vyrai, kad vilkų gauja briedį į pelkę įvarė. Pelkėje 
briedis įklimpo, o vilkai jį jau draskyti pradėjo. Medžiotojai vilkus nu- 
vijo, pribaigė briedį ir ėmė jį doroti. Nubėgo vilkai prie kalno ir ėmė 
gailiai staugti. Keli medžiotojai nuėjo vilkų nubaidyti. Žiūri — nuo kalno 
didelė pražilusi vilkė leidžiasi, o šalia jos eina graži merga. Merga pra- 
bilo į medžiotojus: „Kodėl jūs, nedori žmonės, iš mano motinos vilkės 
vaikų laimikį atėmėte? Jis buvo vilkams skirtas. Giria savo dalį ir jiems 
skiria.“ „O kur yra mums skirta dalia?“ — paklausė vienas medžiotojas. 
Merga atsakė, kad jie savo laimikio kitame krante turėtų ieškoti. Medžio- 
tojai paklausė mergos ir, palikę briedį vilkams, persikėlė į kitą krantą. 
Ten jiems pasisekė taip, kaip niekada dar nebuvo pasisekę. Po daugelio 
metų vilkės merga mirė, o žmonės iki šiol prie Ukmergės esantį kalną 
Vilkmergės kalnu vadina. 


PABAISKAS 


Ukmergės rajono savivaldybė 


Pabūiskas — mažas miestelis ant Žirnajos upelės krantų, netoli 
Žirnajų ežero, 10 km į pietus nuo Ukmergės. Miestelio vardą aiškina 
padavimas. 


Seniai seniai, toli toli, anapus Ukmergės, ties Varkala, tarp Šventosios 
ir Žirnajų ežero, susirėmė tarp savęs du galiūnai, du Lietuvos kunigaikš- 
čiai: Švitrigaila su savo talkininkais gudais, čekais, totoriais ir Livonijos 
kalavijuočiais iš vienos pusės, Žygimantas su lenkais ir mozūrais — iš 
kitos. Nors neilga, bet žiauri ir kruvina buvo Lietuvos galiūnų kova: 
žuvo ežero pakrantėse ir pats Livonijos ordino magistras Kerskorfas su 
visa savo kariuomene ir su visomis atsivežtomis patrankomis. Retas kuris 
iš nugalėto kunigaikščio Švitrigailos valdinių sveikas paspruko: kurie ir 
liko mozūrų kardų nesukapoti, tai gyvi į paežerės prarajas nugrimzdo. 
O mūšį Švitrigaila pralaimėjo ir pats vos galo negavo tik per kvailą pa- 
iko magistro užsispyrimą ir dėl per didelio pasitikėjimo savo naujomis 
patrankomis. 

Lenkai kautynių vietai apibūdinti savo kronikose pavartojo žodį „po- 
boisko“ — „kruvino mūšio laukas“, o lietuviai jį iškreipė savaip ir toje 
vietoje įsikūrusį miestelį Pabaisku pradėjo vadinti. 


PABAISKAS. ŽIRNAJŲ EŽERAS 


Ukmergės rajono savivaldybė 


Pabūisko vietovės ir. Žirnajų ežero vardai minimi visuose Lietuvos 
istorijos vadovėliuose. 1435 09 01 laukuose tarp dabartinio Pabūisko 
miestelio ir Žirnajų ežero šiaurinio kranto įvyko vadinamasis Pabūisko 
(kitaip Ukmergės) mūšis, kuriuo baigėsi trejus metus trukę Žygimanto 
Kęstutaičio ir Švitrigailos vaidai dėl Lietuvos didžiojo kunigaikščio sosto. 
Laimėjo Žygimanto šalininkai, staigiu, netikėtu smūgiu atakavę ir su- 
triuškinę Švitrigailos vedamą Livonijos ordino kariuomenę. 


Įdomi legenda aiškina Žirnajų ežero atsiradimą. Kartą jauna mergina, 
po darbo dvare eidama namo, stabtelėjusi prie upelio. Jis almėjęs taip, 
tarsi žirniai būtų byrėję. Mergina šūktelėjusi: „Tai būtų graži žirnaja!“ Vos 
spėjus jai ištarti šiuos žodžius, visas vanduo iš upelio išsipylęs į lankas 
ir virtęs Žirnajų ežerų. 


LABANORO GIRIA. OŽKOS AKMUO 


Švenčionių rajono savivaldybė 


Vienoje didžiausių Lietuvos girių, 18 km į vakarus nuo Švenčionėlių, 
netoli Šlavino ežero stūkso geologinis gamtos paminklas — Ožkos 
akmuo. 


Legenda byloja, jog kitados šioje vietoje buvęs didelis dvaras. Kartą 
dvaro piemuo, ganydamas galvijus, pastebėjo, kad prisėlinusi vilkų gauja 
drasko avis ir ožkas. Jis greit suskatęs gyvulius ginti namo, o kitą rytą, 
atginęs bandą į tą pačią vietą, nustebo. Mat ant akmens stypsojo balta 
ožka. Piemuo ją atpažino. Pasirodo, ji visą naktį išbuvo ant akmens ir 
vilkai jos nelietė. O kitų ožkelių tik kauleliai aplinkui baltavo. Nuo to 
laiko stebuklingasis akmuo Ožkos vardu vadinamas. 

VAIKUČIŲ KAIMAS 


Švenčionių rajono savivaldybė 


Kaimas įsikūręs rajono savivaldybės šiaurinėje dalyje, 14 km į šiaurę 
nuo Švenčionių. Jis patenka į Sirvėto regioninio parko teritoriją, glau- 
džiasi prie vienos Čiulėnų keteros kalvos. Vaikūčių kaimo pavadinimą 
aiškina viena sena legenda. 


Kadaise gyveno šiose vietose geraširdis milžinas. Jis ir medžioklės 
laimikiu su žmonėmis pasidalydavo, ir akmenų statyboms pririsdavo, ir 
medžių priraudavo. Ir visus švelniai vaikučiais vadindavo. Žmonės ir jį 
patį ilgainiui ėmė vadinti Vaikučiu, net jo tikrą vardą pamiršo. Sumanė 
sykį velnias milžino jėga pasinaudot ir apsuko šiam protelį — įkalbėjo 
šventyklą sugriauti. Nešė galiūnas didžiulį akmenį, norėdamas ant šven- 
tyklos užristi, bet pakeliui prašviesėjo jam galvoj. Tik dabar susivokė 
Vaikutis, kokiam nedoram darbui jį nelabasis įkalbėjo. Susigėdo milžinas 
ir ėmė galinga pėda spausti akmenį į žemę, norėdamas savo gėdą pa- 
slėpti. Velnias, tai pamatęs, ėmė akmenį atgal traukti. Taip ir galynėjosi 
iki pirmųjų gaidžių, kol teko nelabajam sprukti. O pėdos žymė taip ir 
liko akmenyje įspausta. 


KANČIOGINO EŽERAS 


Švenčionių rajono savivaldybė 


Rajono savivaldybės šiauriniame pakraštyje, pasipuošęs mišku apau- 
gusia sala, slepiasi didžiausias Sirvėto regioninio parko ežeras — Kan- 
čioginas. 


Pasak padavimo, ežero vietoje kitados buvęs galingas ir turtingas 
miestas. Bet jį užpuolę svetimšaliai, nužudę šio krašto valdovą. O jo 
gražuolė duktė Sirvėta nubėgusi pas kryžiuotį Bėlį ir prašiusi gelbėti 
gimtąjį miestą. Tik buvę per vėlu. Išsiveržė tada iš merginos lūpų nevilties 
šauksmas: „Dieve! Nors kančioj apgink!“ Ir apgynė dievas — miesto vie- 
toje atsivėrė praraja, kurioje prasmego ir gynėjai, ir užpuolikai. O Sirvėta 
ir Bėlys ežerais pavirto ir upeliais prarajos link nuskubėjo. 












LINO ŠALTINIS 


Švenčionių rajono savivaldybė 


Aštuoni kilometrai į šiaurės rytus nuo Švenčionių, Sėtikio ežero ryti- 
nėje pusėje trykšta Lino gydomasis šaltinis. 1985 m. verdenė paskelbta 
gamtos paminklu. Vanduo trykšta iš 20-25 cm gylio, per sekundę jo išsi- 
lieja apie 6 litrus, per parą —- 500 kubinių metrų. Tai didžiausias debitas 
tarp Lietuvos šaltinių. Vanduo dešimties laipsnių šilumos, jame daug 
ištirpusių karbonatų, geležies ir sieros junginių. Prie šio šaltinio kariai 
gydydavosi žaizdas. Išsigydę grįždavo į kunigaikščio pulkus, o luošiai 
pasilikdavo. Juos vadindavo „bevainiais“ — netinkamais karui. Vėliau ir 
vieta, kur jie apsigyveno, imta vadinti Bevainiške (Bavainiške). 


Padavimuose minimas drąsus jaunikaitis Linas, kuris paklaidinęs kry- 
žiuočius, atvedęs juos ant užšalusio ežero. Ledas neatlaikė karių šarvų ir 
ginklų svorio. Ežeras pasiglemžė ir priešus, ir drąsųjį jaunuolį. O pavasarį 
ištrykšta šaltinis, žmonių Lino vardu vadinamas. 


DIEVENIŠKĖS. UŽKEIKTOS SVODBOS AKMUO 


Šalčininkų rajono savivaldybė 


Žvelgiant į Lietuvos žemėlapio kontūrą, akis užkliūva už nedidelio 
žemės kyšulėlio pietrytiniame šalies pakraštyje, tarsi kokio „apendikso“, 
įsiterpusio į Gudiją. Tai — Dievėniškės. Dėl unikalaus ir įdomaus krašto 
etnokultūrinio palikimo jų apylinkės 1992 m. paskelbtos istoriniu regioni- 
niu parku, vieninteliu tokiu iš 30 Lietuvos regioninių parkų. Dievėniškės 
per stebuklą išliko Lietuvos teritorijoje, didžiosioms valstybėms dalijantis 
naująją Europą Antrojo pasaulinio karo išvakarėse. Kaip čia atsitiko, kad 
ši žemė liko Lietuvoje? Sukurta šmaikšti istorija, neva dalydamas žemes 
Stalinas ant žemėlapio pasidėjo savo pypkę, o sienos braižytojai neišdrįso 
jos pastumti, taip ir apibrėžė, palikdami Dievėniškes Lietuvai. 

Netoli Dievėniškių, Šaltinių miške, yra akmuo, vadinamas Užkeikta 
svodba, arba Žižmų akmeniu. Jo ilgis - daugiau nei 3 m, plotis ties vi- 
duriu - 2,7 m. Vienas akmens galas slepiasi žemėje, dalis jo nuskelta. 


Pasak legendos, akmeniu virtęs vežimu važiuojantis vestuvių pulkas, 
kai motina prakeikusi dukterį už tai, kad ši išvažiavo į savo jungtuves 

„tėvui nepasikloniojusi“. Padavimuose lemtingieji žodžiai paprastai pa- 
sakomi iš pykčio ar pavydo. Kitas padavimas pasakoja, esą vyresnioji 
sesuo prakeikė jaunėlę seserį, kam ši ištekėjo pirma jos. Visa jaunosios 
svita pavirto į akmenį. 


NERIS IR NEMUNAS 


Neris — antra pagal ilgį Lietuvos upė, upių motinėlė, jos ilgis 510 km. 
Ji yra didžiausias Nėmuno intakas. Neris, kaip ir Nžmunas, prasideda 
Gudijoje. Neričs dugnas akmenuotas, pasitaiko daug rėvų. Slėnis gilus, 
su aukštais vaizdingais šlaitais ir labai siaura salpa. Neris teka pro 
mūsų sostinę Vilnių. 


Legenda pasakoja, kad grakšti ir linksma Neris tekėjo tarp žalių kal- 
vų. Trykštantys šaltiniai ją gaivino, paukščių giesmės džiugino. Skubėjo 
Neris Dauguvos link ir, rodos, niekas negalėjo pakreipti jos srovės. Bet 
Neris sužinojo apie Nemuną. Ir vieną rytą ji nusprendė, kad nori tekėti 
pas jį. „Tu privalai tekėti į Dauguvą“, — pasigirdo duslus Žemės balsas, 
ir visas kalvynas užtvėrė jai kelią. 

Nusiminė Neris. Ji labai troško pamatyti Nemuną. Bet negalėjo nepa- 
klusti Žemei. Ji pradėjo blaškytis. Taip atsirado Mažųjų Svyruonėlių ir 
Didžiųjų Svyruonėlių kaimai. Paukščiai suokė meilės giesmes, o Neris 
vis liūdėjo. Toje vietoje atsirado penkios salos ir didelė Buivydžių kilpa. 
Pagaliau Žemė nusileido. Neričs džiaugsmas buvo beribis, ji sukiojosi 
ir linksmai dainavo rėvose. Vandens purslai tiško aukštyn ir žėrėjo prieš 
saulę lyg brangakmeniai. Tai buvo laimės šokis. Ir dabar ta vieta tebe- 
vadinama Mergelių šokio rėva. 

Džiaugėsi ir pakrančių kalvos bei slėniai — atsivėrė Nėriai kelias pa- 
čiose gražiausiose vietose. Viena po kitos prie Neris rinkosi draugės: 
Žeimena, Vilnia, Vėkė, Bražuolė, Dūkšta, Žiežmara, Musė ir pagaliau 
atskubėjo didelė upė Šventėji. Prie Neričs glaudėsi dideli kaimai ir mies- 
tai, glaudėsi žmonės ir gyvūnai. Net gaidys prie Drąseikių įšoko į upę 
ir čia suakmenėjo, pasiliko amžiams iškišęs iš vandens savo akmeninę 
uodegą. Ir dabar tebestovi Gaidėlis — didžiausias upių akmuo. 

Vieną rytą Neris pasidabino baltu rūko nuometu, atmerkė mėlynąsias 
akis ir išvydo Nėmuną. Santakoje pražydo gėlės. 

Toli sklido garsas apie Nemuną ir Nerį, apie jų bendrą kelionę prie 
jūros. Visos Lietuvos upelės skubėjo pasveikinti didžiųjų upių ir nešė 
į Nemuną ir Nerį savo vandenis. Tik Žemaitijos gražuolė Minija pavė- 
lavo. Ir nežinia, ar ji pati surado kelią į marias, ar parodė jį didysis ir 
atkaklusis Nemunas. 


NERIS - VILIJA 


Neris vilnija ne tik lietuvių žemėmis. Didesnė upės atkarpa yra greti- 
moje Gudijoje — 275 km, o Lietuvoje — 235 km. Gudijoje (Baltarusijoje) 
ši upė vadinama Vilija. 


Padavimas mena buvus siuvėją Steponą, savo darbščiomis rankomis 
rengusį aplinkinių sodžių žmones. Jis turėjęs dailią nuotaką Viliją. Gra- 
žiai ėję metai ir nešę vilčių bendrai jų laimei. Tik nežinia už ką siuvėją 
dievas ar tamsiosios jėgos pasmerkę akmeniu virsti: jis iš pradžių nu- 
stojęs judėti, bet dar buvęs pusiau žmogus, pusiau akmuo. Gulėjęs jis 
prie pelkės, žmonės senu papratimu nešdavę jam audinius, paskui pa- 
siimdavę gatavus siuvinius, šalia palikdavę užmokestį. Vilija neapleido 
savo šaltojo bičiulio — leido su juo dienas, nakčiai palikdama paraisty 
vieną, kur jai nesant, anas siuvo. Nežinia, kaip ilgai tai būtų trukę, jei 
ne vieno žmogaus nedoras pajuokavimas. Jis atnešė Steponui audinį ir 
tarė: „Pasiūk man nei šį, nei tą...“ 

Nelaimingas Steponas kankinęsis, visaip mėginęs ir neįvykdęs tokio 
užsakymo. Vilija rytą rado savo bičiulį galiausiai suakmenėjusį, nebylų ir 
šaltą. Mergina parpuolusi, apkabinusi akmenį ir verkusi, verkusi... Ašaros 
upele pro laukus, kaimų paslenkstėmis, pagiriais pasruvo. Upelę ilgainiui 
žmonės praminė Vilija, šalia jos esantį akmenį — Steponu. 


MITKIŠKĖS. AKMUO SU ŽMOGAUS PĖDA 


Elektrėnų savivaldybė 


Mitkiškės — kaimelis šiaurinėje savivaldybės dalyje, 10 km į šiaurę 
nuo Vievio, prie Neriės upės. Kaimelį garsina unikalus akmuo, vadinamas 
Mitkiškių akmeniu. Vakarinėje akmens dalyje yra natūralių įdubų - pėdų. 
Didžioji pėda panaši į žmogaus dešiniosios kojos atspaudą ir laikoma 
Švč. Marijos (Dievo Motinos, Šventosios Motinos) pėda, kiti ją vadina 

Dievo pėda, atseit ji didesnė už moters pėdą. Greta esanti mažesnioji 
vadinama Kūdikio (Jėzaus ar mažo vaiko) pėda. Prie jų dar yra maža 
įduba — Ėriuko pėda. 


Apylinkėse paplitusi sakmė apie tai, kad senovėje akmenys buvę 
minkšti ir augę. Tais laikais po žemę vaikščiojusi Švč. Marija su Kūdi- 
kiu ir užsigavusi į akmenį koją. Tuomet ji prakeikusi akmenis, kad jie 
daugiau neaugtų. Nuo tada ir liko įminta akmenyje Marijos pėda. 


Prie šio akmens žmonės nuo seno melsdavosi, degdavo žvakes, ves- 
davosi prie jo sergančius vaikus. Toje vietoje nuo XIX a. buvo laikomos 
mišios, čionai ateidavo procesijos iš netoliese esančios Kazokiškių baž- 
nyčios. Pasakojama, kad čia pasimeldę žmonės pagydavo. Ant akmens 
ir šiais laikais dedamos aukos — laukų žolynai arba iš vaistinių augalų 
nupinti vainikėliai. Vėliau iš jų verdamos gydomosios arbatos. 





Sudėtos į vieną knygą, jos ypač pravers geografijos mokytojams: 
pagyvins pamoką, pajvairins mokinių pažintines išvykas. 


Padavimai —- mūsų protėvių žodinės kultūros palikimas — 
traukia daugelį: smagu juos prisiminti, kitam papasakoti 
keliaujant po Lietuvą. Iš jų kai ką nauja, netikėta sužinome 
ir apie savo gimtąsias apylinkes, gyvenamąją vietą. 


knygų klubas 


Tapkite Knygų klubo nariu! 


+ Nemokamas knygų katalogas kiekvieną ketvirtį 
+ Naujausios ir populiariausios knygos 

+ Ypatingi pasiūlymai 

+ Knygų pristatymas į namus, darbovietę ar paštą 


Informacijos teiraukitės nemokamu tel. 8 800 200 22 
www.knyguklubas.lt 











